Dhe billion Rufiyaa ge agu bodu Inthihaabu!\nދެ ބިލިއަން ރުފިޔާގެ އަގު ބޮޑު އިންތިހާބު!\nމަޖިލިސް އިންތިހާބަށް ހަރަދުތައް ހިނގާނެ ކަމަށް އަންދާޒާކޮށްފައިވާ އަދަދުތައް ހިމެނޭ ވީޑިއޯ އެއް -- އަވަސް\nއަންނަ މަހު އޮންނަ ރައްޔިތުންގެ މަޖިލީހުގެ އިންތިހާބު ހުރިހާ ގޮތަކުން ބެލިއަސް ވަރަށް ތަފާތެވެ. އެ ތަފާތުތަކުގެ ތެރެއިން ބޮޑު އެއް ތަފާތަކީ މިއީ ރާއްޖޭގެ ތާރީހުގައި އާންމު އިންތިހާބު ނުވަތަ މަޖިލިސް އިންތިހާބެއްގައި އެންމެ ބޮޑު މާލީ ހޭދައެއް ކުރާނެ ކަމަށް ޔަގީންވާ އިންތިހާބަށްވުމެވެ. ރާއްޖޭގެ ސިޔާސީ ކަން ކަމާއި ރާއްޖޭގެ ވިޔަފާރި އާއި އިގްތިސޯދު އަދި ހާރިޖީ ޑިޕްލޮމަސީ އޮތް ގޮތުން މި އިންތިހާބުގައި މާލީ ހޭދަ އިންތިހާއަށް މަތިވެ، އެހެން އާންމު އިންތިހާބުތަކަށް ވުރެ އެތައް ގުނައެއް މި ފަހަރު ބޮޑުވާނެ އެވެ.\nފުރަތަމަ ވޯޓު ފޮއްޓާއި ހަމައަށް ވޯޓުލާން މީހާއަށް ދެވެން އޮތީ އިލެކްޝަން ކޮމިޝަން (އީސީ) އިން ކުރާ މަސައްކަތަކުންނެވެ. އެކަމަށް ތައްޔާރު ވާން އީސީން ވަނީ 80 މިލިއަން ރުފިޔާގެ ބިޔަ ބަޖެޓެއް ހާއްސަކޮށް އެއް ފަރާތްކޮށްފަ އެވެ. މި އަދަދަކީ އެންމެ ފަހުން ނިމިދިޔަ ރިޔާސީ އިންތިހާބުގައި ހޭދަކުރި 65 މިލިއަން ރުފިޔާއާ ވަރުން އަޅުވާއިރު ގާތްގަނޑަކަށް 20 މިލިއަން ރުފިޔާގެ އިތުރުވުމެކެވެ. މިއީ ކޮމިޝަނުން މި އިންތިހާބަށް ސީދާކޮށް ކުރާނެ ހޭދަ އެވެ. ނުސީދާ ގޮތެއްގައި މި 80 މިލިޔަން ރުފިޔާގެ ތެރެއަށް ވަދެގެން ދާނެ ފައިސާ ހުންނާނެ އެވެ.\nދެން އޮތީ މި އިންތިހާބުގައި ވާދަކުރާ ކުރާ ކެނޑިޑޭޓުންގެ ތައްޔާރީ ތަކެވެ. އެކަމަށް ކެންޑިޑޭޓުންގެ ސީދާ ހަރާކާތް ފެށީ ތަންކޮޅެއް ފަހުން ކަމަށް ވިޔަސް ކެނޑިޑޭޓުންގެ އެ މަސައްކަތް ކެނޑިނޭޅި މާލީ ބޮޑެތި އަދަދުތަކާއެކު ހިނގާތާ އަހަރެއްހާ ދުވަސް ވެދާނެ އެވެ. އެހެން ކަމުން މި އިންތިހާބުގެ މާލީ ހޭދައަކީ ނުވަތަ 19 ވަނަ މަޖިލިސް އިންތިހާބުގެ އަގަކީ ކިހާވަރެއްތޯ އެއީ އާންމު މީހަކު އުފައްދާފާނެ ސުވާލެކެވެ.\nއޭޕްރީލް6ގައި މި އޮންނަ އާންމު އިންތިހާބަށް ޕާޓީލައިނުންނާއި މިނިވަން ކެނޑިޑޭޓުންގެ ގޮތުގައި 500 އެއްހާ ކެންޑިޑޭޓުން ވާދަ ކުރާނެ ކަމަށް ފުރަތަމަ ވެސް އޮތީ ބެލެވިފަ އެވެ. ސިޔާސީ ކަންކަން އޮތް ގޮތުން ފޯރި ހުރީ ވެސް ގިނަ ބަޔަކު ކުރިމަތިލާ ގޮތަށެވެ. ނަމަވެސް އިންތިހާބަކަށް ކުރިމަތިލުމަކީ ކިހާ ވަރެއްގެ ކަމެއްކަން ރޭކާލާ ވަރަކަށް އެ ހިޔާލުގައި ތިބި މީހުންގެ ތެރެއިން ބަޔަކު ހަރަދުތަކެއް ކުރުމަށް ފަހު ފެއަށް ޖެހިފައިވާނެ އެވެ.\nއިންތިހާބުގައި ވޯޓް ކަރުދާސްކޮޅު ފޮއްޓަށް ވައްޓާލަން ދާންވާއިރަށް އަނބުރާ ނަން ގެންގޮސްގެނާއި އެހެން ސަބުތައް މެދުވެރިވެގެން މި އަދަދު އަދި މަދުވާނެ ކަމަށް ބުނުމުގެ ފުރުސަތެއް އެބައޮތެވެ. މިހާރު އިންތިހާބަށް ކުރިމަތިލާފައިވާ ކެންޑިޑޭޓުންގެ ބޯ ގުނާއިރު ވެސް ލިސްޓުގައި 389 އަށް އަރަ އެވެ. މީގެތެރެ އިން 167 މީހުންނަކީ އަމިއްލަ ގޮތުން ވާދަކޮށްގެން ތިބި މީހުންނެވެ. އަދި ޕާޓީތަކުގެ ޓިކެޓްގައި ތިބި މީހުންގެ އަދަދު 222 އަށް އަރަ އެވެ. ހާލަތާއެކު މި އަދަދުތައް ބަދަލުވަމުން ދެއެ އެވެ.\nވިޔަފާރިވެރިންގެ ޖީބަށް ބޮޑު ބުރައެއް\nމި އިންތިހާބުގެ ފަންޑަކީ "ޕޮލިޓިކަލް ފަންޑިން" އެވެ. އެ ފަންޑް ހޯދަނީ ކިހިނެއް ހެއްޔެވެ؟ މި އިންތިހާބަށް ވެސް ފަންޑް ހޯދާ އެއް ގޮތަކީ ޕާޓީތަކުން ދޭ ފައިސާ އެވެ. އެއީ ޕޮލިޓިކަލް ފަންޑިން އެވެ. އަނެއް ގޮތަކީ ޕާޓީ ލައިންގައި ހެޔޮ އެދޭ ފަރާތްތަކާއި ސިޔާސީ ބޭނުމުގައި ވިޔަފާރިވެރިންގެ ޖީބުން ކުރާ ބޮޑެތި ހޭދަ އެވެ. ބައެއް މީހުން ކެމްޕޭން ދަތުރުތައް ސްޕޮންސާ ކޮށްދެ އެވެ. ބައެއް އިން ޑައިރެކްޓް މާލީ ހޭދަ ކުރެ އެވެ. ބޮޑު ހަރަދެއް ދުއްވާލަ އެވެ.\nތަޖުރިބާ ހުރި އެކި ފަރާތްތަކާ ސުވާލުކޮށްގެން ބަލައި ހިސާބެއް ޖަހާއިރު ޕާޓީ ތަކުން އިންތިހާބުގައި ވާދަކުރާ ގިނަ މީހުންގެ ފަންޑިންގެ 60 ޕަސެންޓް އަންނަނީ ވިޔަފާރިވެރިންގެ ސްޕޮންސާގެ ތެރެއިންނެވެ. އަދި 40 ޕަސެންޓް ދެނީ ޕާޓީތަކުންނެވެ. މިނިވަން ކެނޑިޑޭޓުންނަށް ޕޮލިޓިކަލް ފަންޑިން ލިބޭ ގޮތަށް ބަލާއިރު އެ ގޮތް މިގޮތް ހަދައިގެން 70 ޕަސެންޓް ހޯދަނީ އަމިއްލަ އަށެވެ. އަދި ބައެއް މީހުނަށް ޝަރުތަކާއެކު އެ މިންވަރު ވިޔަފާރިވެރިން ދެ އެވެ.\nމިނިވަން ކެނޑިޑޭޓުންގެ ހަރަދުގެ 20 ޕަސެންޓް ސީދާ ވިޔަފާރިވެރިންގެ ޖީބުން ހޭދަކުރާއިރު، އާއިލާ އާއި ހެޔޮއެދޭ ފަރާތް ތަކުން ކުރާ ހޭދަ ވެސް ބޮޑެވެ. ފެންނަ ކަންކަމުން، ބެލެވޭ ގޮތުގައި ފަންޑިންގެ 10 ޕަސެންޓް ހޯދަނީ އައިލާގެ މެމްބަރުން ނުކުމެގެނެވެ.\nބޮޑު ހަރަދު ދަތުރުކުރުމާއި ސޯޝަލް މީޑިއާއަށް\nކުރިއަށް އޮތް އިންތިހާބަށް ކެނޑިޑޭޓުން ގެންދަނީ މިލިއަނުން ހޭދަ ކުރަމުންނެވެ. އިންތިހާބު ފެށުމުގެ ކުރިން ކެނޑިޑޭޓުންގެ މާލީ ބަޔާން ހުށަހެޅިއިރު ގިނަ މީހުންގެ އަތުގައި އެކެއްޗެއް ވެސް ނެތެވެ. އެކަމަކު މިހާރު ކެމްޕޭނަށް ކުރަމުންދާ ހޭދައިގެ އަންދާޒާއެއް ހަދާލާނަމަ ޕާޓީތަކުން ވާދަކުރާ މީހުން އެވްރެޖު ގޮތެއްގައި ފަސް މިލިއަން ރުފިޔާ ވަރު ހޭދަކުރެ އެވެ.\nބައެއް ކެނޑިޑޭޓުންގެ ހޭދަ މިއަށްވުރެ މަތިވާނެ ކަމަށް ބެލެވެ އެވެ. އަދި މިނިވަން ކެނޑިޑޭޓުންގެ އިންތިހާބީ ބަޖެޓް އުޅެނީ ފަސް ލައްކަ އާއި އެއް މިލިއަން ރުފިޔާއާ ދެމެދުގަ އެވެ.\nކެނޑިޑޭޓުން އެންމެ ބޮޑު ހޭދައެއް ކުރަނީ ކޮން ކަމަކަށް ހެއްޔެވެ؟\nމި އިންތިހާބަށް ބަލާއިރު އެންމެ ބޮޑު ހޭދައެއް ކުރާ އެއް ބަޔަކީ އަތޮޅުތަކުގެ ދާއިރާތަކަށް ވާދަކުރާ މީހުންނެވެ. އެ މީހުންގެ ހޭދައިގެ ބޮޑުބައެއް ހާއްސަވަނީ ދަތުރުފަތުރަށެވެ. ކެމްޕޭން ދަތުރުތަކުގައި އެއް ރަށުން އަނެއް ރަށަށް ދަތުރު ކުރުމަށެވެ. އަދި މާލޭ ގޮނޑިތަކަށް ވާދަކުރާ ކެނޑިޑޭޓުން ކްލަބް ޖަމިއްޔާތަކާއި ޖަމާއަތް ތަކަށް ބޮޑު ހޭދައެއް ކުރާކަން ފާހަގަ ކުރެވިފައިވެ އެވެ. ދެން ކެންޑިޑޭޓުން ހޭދަ ކުރަނީ ބޭސް ފަރުވާ އާއި ގޭގެ ކުލި ދެއްކުން ފަދަ ކަންކަމަށެވެ. އަދި މި އަހަރު ގިނަ ކެނޑިޑޭޓުން ދަނީ ކެމްޕޭން މެޓީރިއަލް ތައްޔާރު ކުރަން ގިނަ އަދަދެއްގެ ފައިސާ ހޭދަ ކުރަމުންނެވެ.\nމީގެ އިތުރުން މި އިންތިހާބުގައި އެންމެ ގިނައިން ފައިސާ ހޭދަކުރާ އެއް ދާއިރާއަކީ ސޯޝަލް މީޑިއާގައި މާކެޓް ކުރުމަށެވެ. މިގޮތުން ގޫގުލް އާއި ފޭސްބުކް އަދި މިނޫންވެސް ސޯޝަލް މީޑިއާ ޕްލެޓްފޯމްތަކުގައި މިނިވަން ކެނޑިޑޭޓުންނާއި ޕާޓީތަކުން ކުރިމަތިލައިގެން ތިބި މީހުންވެސް ގިނައިން ކެމްޕޭން ތަކެއް ދަނީ ކުރަމުންނެވެ.\nސަބަބަކީ ފޯނާއި މި ފަދަ އެހެން ވަސީލަތްތައް މެދުވެރިކޮށް ބޭނުންވާ މެސެޖު ފޯރުކޮށް ދިނުމެވެ. އެވްރެޖު ގޮތެއްގައި ކެންޑިޑޭޓެއް މި ދާއިރާގައި 3000 ޑޮލަރުވަރު ހަމައެކަނި ޕްލެޓްފޯމަކަށް ހޭދަ ކުރެ އެވެ. މީގެ އިތުރުން މި މަސައްކަތުގައި އުޅެން ހާއްސަ ޓީމުތައް ނަގައި އެމީހުންނަށް ވެސް ބޮޑު އެއްޗެއް ދަނީ ޕޭ ކުރަމުންނެވެ. މި ހުރިހާ ހޭދައަކާއެކު މިއަހަރުގެ މަޖިލިސް އިންތިހާބު ބެލެވެނީ އެންމެ ގިނަ އިން ފައިސާ ހޭދަކުރާނެ އިންތިހާބުގެ ގޮތުގަ އެވެ. މިހާރު ހުރި އަދަދު ތަކުން ކުޑަ ހިސާބެއް ޖަހައިލި ނަމަވެސް އިންތިހާބީ ހޭދަ ދެ ބިލިއަން ރުފިޔާއަށް ވުރެ މަތިވެގެންދެ އެވެ.\nރައްޔިތުންގެ މަޖިލިސް އިގްތިސޯދު މަޖިލިސް އިންތިހާބު 2019


Fenaka Ihavandhoo Branch 800KW Ge Generator Eh Gennanee — Ihavandhoo.com\nފެނަކަ އިހަވަންދޫ ބުރާންޗަށް އައު ޖަނެރޭޓަރެއް ގެންނަނީ\n24 އޭޕުރީލު 2020 1 ޢަބުދުﷲ ޙަމީދު\nފެނަކަކޯޕަރޭޝަން ލިމިޓެޑް ހއ. އިހަވަންދޫ ބުރާންޗަށް ގެންނަ 800 ކިލޯވޯޓުގެ ޖަނަރޭޓަރު މާދަމާގެ ވަގުތެއްގައި އިހަވަންދޫއަށް ގެނެވޭނެ ކަމަށް، ފެނަކަ އިހަވަންދޫ ބުރާންޗުގެ ޑެޕިއުޓީ މެނޭޖަރ އަލްފާޟިލް މުޙައްމަދު ސަމީރު ވިދާޅުވެއްޖެއެވެ.\nމިނޫހަށް މައުލޫމާތު ދެއްވަމުން ސަމީރު ވިދާޅުވީ، މާދަމާ އަލަށް ގެނެވޭ ޖަނަރޭޓަރަކީ އިހަވަންދޫގެ ކަރަންޓުގެ ހާލަތު އިތުރަށް ރަނގަޅުކުރުމަށް ގެންނަ ޖަނަރޭޓަރު ސެޓެއް ކަމަށެވެ. މިވަގުތު އިހަވަންދޫގެ ގެތަކަށް ކަރަންޓުގެ ޚިދުމަތް ފޯރުކޮށްދިނުމަށް ބޭނުންކުރަނީ 600 ކިލޯވޯޓުގެ2ޖަނަރޭޓަރާއި 350 ކިލޯވޯޓުގެ ޖަނަރޭޓަރެއް ކަމަށް ސަމީރު ވިދާޅުވިއެވެ. ރަށުގެ ކަރަންޓު ލޯޑު ދުވަހަކަށްވުރެ ދުވަހެއް އިތުރުވަމުންދާކަން ފާހަގަ ކުރައްވަމުން ސަމީރު ވިދާޅުވީ،ޖަނަރޭޓަރެއް މިގެނެވެނީ ރައްޔިތުންނަށް ދެމުންދާ ކަރަންޓުގެ ޚިދުމަތް ޔަޤީން ކުރުމާއި ކަރަންޓުގެ ހާލަތު އިތުރަށް ރަނގަޅުކުރުމުގެ ބޭނުމުގައި ކަމަށެވެ.\nމިދުވަސްވަރަކީ ހޫނު ގަދަ ދުވަސްވަރަކަށް ވުމާއި، އިހަވަންދޫ ފުރަބަންދުގައި ވާތީ، ރަށުގެ ގެ ތަކުން ކަރަންޓު ބޭނުންކުރާ މިންވަރު ވަރަށްބޮޑަށް އިތުރުވެފައިވާކަން ފާހަގަ ކުރައްވަމުން ސަމީރު ވިދާޅުވީ ރައްޔިތުންނަށް ބޭނުންވާ މިންވަރަށް ކަރަންޓު ފޯރުކޮށްދިނުމުގެ ކެޕޭސިޓީ އެބަހުރި ކަމަށެވެ. ސަމީރު ވަނީ މިދުވަސްވަރުގެ ހާލަތަށްބަލާފައި ބޭނުންވާ އެންމެ ކުޑަ މިންވަރަކަށް ކަރަންޓުގެ ބޭނުން ކުރެއްވުމަށް ރައްޔިތުންނަށް އިލްތިމާސް ކުރައްވާފައެވެ. ސަރުކާރުން މިމަހުގެ ކަރަންޓު ބިލަށް 40 އިންސައްތަ ޑިސްކައުންޓެއް ދޭގޮތަށް ހަމަޖެހިފައިވީނަމަވެސް، ކުރީ ފަހަރުތަކަށްވުރެ ގޭބިސީގެ ކަރަންޓު ބޭނުންކުރާ މިންވަރު އިތުރުވެފައިވާނަމަ ބިލް ބޮޑުވުމާއެކު އެލިބޭ ޑިސްކައުންޓު ލިބޭކަން އިހްސާސް ނުކުރެވޭނެ ކަމަށް ވިދާޅުވެ ސަމީރު ވަނީ ކަރަންޓުގެ އިޝްރާފު ވީހާވެސް ކުޑަކުރުމަށް ރައްޔިތުންނަށް އިލްތިމާސް ކުރައްވާފައެވެ.\nއިހަވަންދޫއަށް ގެނެވޭ އައު ޖަނަރޭޓަރު ލިބުމާއެކު، ޖަނަރޭޓަރު އިންސްޓޯލް ކުރެވި ކަރަންޓުގެ ޚިދުމަތް ދިނުމަށް ބޭނުންކުރުމަށް ތައްޔާރު ވެފައިވާ ކަމަށް ސަމީރު ވިދާޅުވިއެވެ.\nފެނަކަ އިހަވަންދޫބުރާންޗުގައި މިވަގުތު ކުރެވެމުންދާ މަސައްކަތްތަކަށް ބަލާއިރު، 150،000 ލިޓަރުގެ ޑީސަލް ސްޓޯރޭޖެއް ގާއިމުގެ ކުރުމުގެ މަސައްކަތް ދަނީ ކުރެވެމުންނެވެ. މިމަސައްކަތުގެ 90 އިންސައްތަ ވަނީ ނިމިފައެވެ.2މެގަވޯޓުގެ2ޖަރޭޓަރުސެޓު ބެހެއްޓޭނެ އައު އިންޖީން ގެއެއް އެޅުމުގެ މަސައްކަތުގެ 75 އިންސައްތަ މިހާރު ވަނީ ނިމިފައެވެ. މި އިމާރާތުގެ މަސައްކަތް ކޮވިޑާ ގުޅިގެން އިމާރާތް ކުރުމަށް ބޭނުންވާ ސާމާނު ލިބުމުގެ ދަތިތަކާހުރެ މިވަގުތަށް ހުއްޓިފައިވާކަން ސަމީރު ފާހަގަކުރެއްވިއެވެ. އަދި ރަށުގެ ކަރަންޓު ނެޓުވޯކު އަޕްގުރޭޑިންގެ މަސައްކަތްތަކެއް ކުރުމަށް ހަމަޖެހިފައިވާއިރު، އެމަސައްކަތް މަޑުޖެހިފައިވަނީ ކޮވިޑާ ގުޅިގެން ސަރުކާރު ބަންދުކުރުމާއި ގުޅިގެން ކަމަށް ސަމީރު ވިދާޅުވިއެވެ.\nޝުކުރިއްޔާ ސަމީރު․ ރަށުގެ ބައެއް ސަރަހައްދުތަކަށް ކަރަންޓު ލިބޭ މިންވަރު ދައްވެފަވާތީ އެކަން އަވަހަށް ހައްލުވާނެ ކަމަށް އުއްމީދު ކުރަން\n– 24 އޭޕުރީލު 2020 1 0


Kandudhathurukuraa faraaiythakah lui goiythakeh raees hamajassavai dhevvaifi | Mihaaru\nކަނޑުދަތުރުކުރާ ފަރާތްތަކަށް ލުއި ގޮތްތަކެއް ރައީސް ހަމަޖައްސަވައި ދެއްވައިފި\nރައީސް ޔާމީނާއި އިކޮނޮމިކް މިނިސްޓަރު ސައީދު.\n17 އޯގަސްޓް 2018 - 21:30\nއިކޮނޮމިކް މިނިސްޓަރު މުހައްމަދު ސައީދު "މިހާރު" އަށް މިރޭ ވިދާޅުވީ، ގަވައިދުގެ 19 ވަނަ މާއްދާ އާއި 24 ވަނަ މާއްދާ ރިވައިޒް ކުރުމަށްޓަކައި އެ މާއްދާ އަށް އަމަލުކުރުން ފަސް ކުރަން ރައީސް ޔާމީން ނިންމެވީ، ކަނޑުދަތުރުކުރާ ފަރާތްތަކުގެ ޝަކުވާ އަޑުއައްސަވައި ލުޔެއް ދެއްވުމުގެ ގޮތުން ކަމަށެވެ.\nގަވައިދުގެ 19 ވަނަ މާއްދާގައި މިހާރު އޮންނަ ގޮތުން ނަމަ، އުޅަނދުފަހަރުތަކުގެ ކެޕްޓަނުންނާއި ފަޅުވެރިންގެ ލައިސަންސް އާ ކުރުމަށްޓަކައި، ކްލާހަކަށް ގޮސް ކިޔަވަން ޖެހެ އެވެ. އެކަމަކު، އެ މާއްދާ ސަސްޕެންޑު ކުރުމާ ގުޅިގެން، އެކަން ނުކޮށް ވެސް ކެޕްޓަނުންނާއި ފަޅުވެރިންގެ ލައިސަންސް އާ ކުރެވޭނެ ކަމަށް މިނިސްޓަރު ވިދާޅުވި އެވެ.\nއަދި، ގަވައިދުގެ 24 ވަނަ މާއްދާ ބުނާ ގޮތުން ނަމަ، އުޅަނދުފަހަރުގެ ސަލާމަތީ ސެޓްފިކެޓް ހަދައި ދިނުމުގެ ކުރިން، އެ އުޅަނދެއް އެހެލައި މަރާމާތުކޮށް، އެކަމުގެ ލިޔުމެއް ހޯދަން ޖެހެ އެވެ.\n"އެގޮތަށް ލިޔުމެއް ހޯދުން މިވަނީ ވަރަށް ބޮޑު ދައްޗަކަށް. އެހާވަރަކަށް ސްލިޕްވޭއެއް ރާއްޖެއަކު ނެތް. އެ ވަރަށް ޑޮކްޔާޑެއް ނެތް. އެހެންވެ، ގަވައިދުގައި އެ ބުނާ ލިޔުން ހޯދުމަކީ ވަރަށް ބޮޑު ދައްޗަކަށް ވެފައި ވަނީ. އެހެންވެ، އެ ޝަކުވާތައް އެކި ފަރާތްތަކުން ރައީސަށް ހުށަހެޅުމާ ގުޅިގެން މިވަގުތަށް އެ އަށް އަމަލު ނުކުރަން އެމަނިކުފާނު ނިންމެވީ. މިއީ ކަނޑު އުޅަނދުފަހަރު ގެންގުޅޭ ފަރާތްތަކަށް ރައީސް ދެއްވި ވަރަށް ބޮޑު ލުޔަކަށް ވާނެ،" މިނިސްޓަރު ވިދާޅުވި އެވެ.\nKudhi ulhandhuthakhuge aharee fee uvaalai, joorimanaa maafu koffi\nދިގު މުއްދަތަކުން އަގު ދައްކާ ގޮތަށް ސަރުކާރުން މަސްވެރިންނަށް ދޫކޮށްފައިވާ ދޯންޏާއި އިންޖީނުތަކުގެ ޖޫރިމަނާ ވެސް ރައީސް ޔާމީން ވަނީ މިއަދުން ފެށިގެން މާފުކޮށްދެއްވައިފަ އެވެ. އަދި ކަނޑުގައި ދުއްވާ ކުދި އުޅަނދުފަހަރުގެ އަހަރީ ފީ އުވާލައި ޖޫރިމަނާ، ވެސް މި މަހުގެ ކުރީކޮޅު ސަރުކާރުން ވަނީ މާފުކޮށްދީފަ އެވެ.\nމެމްބަރު މުހައްމަދު ސައީދު (މާވަށް) ރައީސް އަބްދުﷲ ޔާމީން މެރިޓައިމް ސެކިއުރިޓީ ދިވެހި ސަރުކާރު އިކޮނޮމިކް މިނިސްޓްރީ\n60 ކޮމެންޓް, 190 ރިއެކްޝަންސް\nލައިފް ޖެކެޓުވެސް ބޭނުން ނުވާނެ އިންތިހާބަ ހަފްތާއަކަވީމަ. ކިހާލުއި ފަސޭހަދޯ\n5 އަހަރުގެ ޓާމް ނިމުނީ ތިޔަދެއްވި ލުޔަކަށް ވޯޓު ދެވެން ނެތް ވާހަކަ އުފަލާއިކު ދަންނަވަން.\nވަރަށް ބޮޑަށް ޝުކުރިއްޔާ ރައީސް ޔާމީން ތި ދެއްވި ލުޔަށް!! #ރައީސްޔާމީން2018\n[[ވަކި ވަގުތެއް ޖެހުނީމާ ހާދަހެވޭ ބުނުވަންއުޅޭ! އެކިކަންކަމުން ލިބޭ އުނދަގޫ ފިލުވަންއުޅޭ!]]\n5 އަހަރު ވަންދެން ތަޅު އަޅުވައިގެން ، ކެމްޕޭނާއި މަހަކަސްވުރެން ކައިރި ވުމުން ތިއީ ދިން ލުޔެއްކަމަކަށެއް ބަލައެއް ނުގަނެވޭ . ތިޔައީ ޣަދަރުވެރި އަމަލެއް .\nއަހަރަކުން އަހަރަކުން އިންތިހާބު ބާއްވަންުވީ، ނޫންނަމަ5އަހަރަށް ހޮވާފައި، އަހަރަކު އެއްފަހަރު ފެނޭތޯ ބަލަންވީ. އޭރުން ވަރަށް ގިނައިން ރައްޔިތުންގެ އަޑު އިވޭނެ ދީ. ވޯޓުދުވަސް ކޮޅެއްނު\nތިޔަ ލުއިދެއްވީ ކިހިނެއް؟ ކާޑުގެ އަގު ހެޔޮކުރިގޮތަށް. ސަރުކާަރަށް ތާއީދެއްނެތް. އަނިޔާވެިކމާ ދެކޮޅު.\nވޯޓުލާން ކައިރިވާތި ދެން ވަރަށް ލުއިތައް އޮންނާނެ، އެވާހަކަ ނުދައްކަ ދެން\nމަގުމަތީ ހިގާމީހުން ހިގަންޖެހޭނީ ހަމަ އެކަނި ގަންބޫޓްގައޭ ކިޔާފައި މަގުމަތީ ގަވާއިދަށް ބައެއް އިތުރު ކޮއްބަލަ ، ދެން ދުވަސްކޮޅަކުން އެމާއްދާ އުވާލާފައި ބުނާނީ މިއީ ރައީސް ދެއްވި ލުޔަކޭ މަގުމަތީ ހިގާމީހުންނަށްފަސޭހަކުރަންވެގެން. ، ރައްޔިތުންގެ ޝަކްވާ އަޑުއައްސަވާފައި އެމާއްދާ ރިވައިސް ކުރަން މަޑުޖައްސާލީއޭ\nމިހާރުވެސް މަގު ހިނގާ މީހުންގެ ގާނޫނެއް އޮވޭ. އެގާނޫނުގައި ބުނަނީ ތިކަހަލަ އެއްޗެއް. އެނގޭތަ؟\nއިންތިޚާބުގެ ކެމްޕެއިނާ ދިމާކޮށް ސަރުކާރުން މިބާވަތުގެ ކަންކަން ނުކުރެވޭ ގޮތަށް ގާނޫނު އިސްލާހު ކުރަން ޖެހޭ. ސަބަބަކީ މީ އިނތިޚާބަށް ނުފޫޒް ފޯރުވުމަށް މަގާމުގެ ނުފޫޒް ނަހަމަ ގޮތުގަ ބޭނުން ކުރުން ކަމަށް ބެލެވޭތީ. އިދިކޮޅުން މިހާރު ވައުދު ވާންވީ އެބޭފުޅުން މިކަން ހުއްޓުވާނެ ކަމަށް. އަދި ކޯޓަށް މައްސަލަ ހުށަހަޅަންވީ މިކަން ހައްލު ކުރުމަށް.މިހާރު ހުރި ގާނޫނު ތަކުންވެސް ހުއްޓުވޭނެ.


Fathis namaadhu nukoh nidhan onna meehaage kanfathah shaithaana kuda gifili kurey - AO News\nފަތިސް ނަމާދު ނުކޮށް ނިދަން އޮންނަ މީހާގެ ކަންފަތަށް ޝައިޠާނާ ކުޑަގިފިލި ކުރޭ\nނަމާދަކީ ކީރިތިވަންތަ މާތްﷲ އެންމެ ލޯބިވެވޮޑިގަންނަވާ އެންމެ މާތް އަޅުކަމެވެ. އެއީ ދީނުގެ ތަނބެވެ. މާތްވެގެންވާ އިސްލާމް ދީނުގެ ދެވަނަ ރުކުނެވެ. އަޅާއާއި ﷲއާއި ގުޅާލަދޭ މަތިވެރި ގުޅުމެވެ. ނަމާދު އަޅައިފިމީހަކަށް މިދީނުގެ އެއްވެސް ނަސީބެއް ނުވެއެވެ.\nނަމާދުތަކުގެ ތެރެއިން އެންމެ މާތް އެއް ނަމާދަކީ ފަތިސް ނަމާދެވެ. ފަތިސް ނަމާދު ޖަމާޢަތުގައި ކޮށްފި މީހާއަށް އެދުވަހުގެ ރައްކާތެރިކަން މާތް ﷲ ކަށަވަރުކުރައްވަވާފައިވާކަމަށް އިލްމުވެރިން ވިދާޅުވެއެވެ. ފަތިސް ނަމާދުގެ މާތްކަމާއި މަތިވެރިކަން މިހާ މުހިންމު އިރު، މިއަދު އަޅުގަނޑުމެންގެ ހާލަތަކީ ކޮބައޮތޯއެވެ. ޚާއްޞަކޮށް ޒުވާނުންނެވެ. ގިނަ ޒުވާނުންނަކީ ރޭގަނޑު ހަތަރުދަމު ހޭލާ މަޖަލާއި މުނިފޫހި ފިލުވުމުގައި ހޭބޯ ނާރާ އުޅޭ ޒުވާނުންނެވެ.\nކުޅިވަރާއި މަޖަލުގައި މުޅި ރޭގަނޑު ހޭދަކުރުމަށްފަހު ބޮޑު ރަޖާ އަޅައިގެން ނިދަން އޮށޯންނަނީ ފަތިސް ނަމާދު މަތިން ހަނދާން ނައްތާލާފައެވެ. ހުރިހިތާމައެއްގެ ބޮޑު ކަމާއެވެ. މިކަމުހެ ހުރި ބިރުވެރިކަން ކުޑަކޮށްވެސް އިޙުސާސް ނުވާ ހާލަތުގައެވެ.\nއިސްލާމްދީނުގެ ތަނބު ނަމާދަށްވުރެ މުހިންމު ވާނެ އެއްވެސް ކަމެއް ނޯންނާނެއެވެ. ނަމާދަކީ ތިމާމެންގެ އީމާންތެރިކަމުގެ ތަޅުދަނޑިއެވެ. އެ ނަމާދުތައް އަދާކޮށްފި މީހާ އެހެން ފާފަތަކުން ދުރުހެލިވާނޭކަން ޔަޤީނެވެ. އެހެންކަމުން ފަތިސްނަމާދަށް ބަންގި ގޮވަން ދެން ހޭލާ އޮވެ ނަމާދު ނުކޮށް ބީރުކަންފަތެއް ދީ ނިދުމުގެ ނުރައްކާތެރިކަން އިޙުސާސްކޮށްލަމާ ހިނގާށެވެ.\nފަތިސް ނަމާދަށް ފަރުވާ ކުޑަ ކުރާ މީހުންނާއި ބެހޭ ގޮތުން ވާރިދުވެފައިވާ ވައެއް ބަސްފުޅު މިތާ ހިމަނާލާނަމެވެ.\nއޭ އަޚާއެވެ. ! އެނގޭ ހެއްޔެވެ. ފަތިސް ނަމާދަށް ފަރުވާ ކުޑަކޮށް އެނަމާދަށް ނުތެދުވެ ޣާފިލްކަން މަތީ ނިދަން އޮންނަ މީހާގެ ކަންފަތަށް ޝައިޠާނާ ކުޑަގިފިލި ކުރާނެއެވެ. މާތް ﷲ ރުއްސުންލެއްވި އިބްނު މަސްޢޫދުގެ ކިބައިން ރިވާވެގެން ވެއެވެ. (ذُكِرَ عِنْدَ النَّبِيِّ صَلَّى اللَّهُ عَلَيْهِ وَسَلَّمَ أَنَّ فُلانَا نَامَ اللَّيْلَةَ حَتَّى أَصْبَحَ ، فَقَالَ النَّبِيُّ صَلَّى اللَّهُ عَلَيْهِ وَسَلَّمَ : ” ذَاكَ رَجُلٌ بَالَ الشَّيْطَانُ فِي أُذُنِهِ أَوْ أُذُنَيْهِ “) މާނައަކީ: “ހެނދުނު ވަންދެން ނިދާފައި އޮތް މީހެއްގެ ވާޙަކަ ކީރިތި ރަސޫލާ ޞައްލަﷲ ޢަލައިހި ވަސައްލަމަ އަށް ދެންނެވުމުން ޙަދިޘް ކުރެއްވިއެވެ. “އޭނާގެ ކަންފަތަށް ނުވަތަ ދެކަންފަތަށް ޝައިޠާނާ ވަނީ ކުޑަގިފިލި ކޮށްފައެވެ.”\nއަނެއް ކަމަކީ ފަތިސް ނަމާދަށް ފަރުވާ ކުޑަ ކުރާ މީހުންނަށް ގިޔާމަތް ދުވަހުގައި ﷲ ފެނުމުގެ ނިޢްމަތުން މަޙްރޫމް ވެގެން ދިއުމެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. ( إِنَّكُمْ سَتَرَوْنَ رَبَّكُمْ ، كَمَا تَرَوْنَ هَذَا الْقَمَرَ لَيْلَةَ الْبَدْرِ ، لا تُضَارُّونَ فِي رُؤْيَتِهِ ، فَانْظُرُوا ، لا تُغْلَبُوا عَلَى صَلاةٍ قَبْلَ طُلُوعِ الشَّمْسِ وَقَبْلَ غُرُوبِهَا ) މާނައަކީ: “ހަމަކަށަވަރުން ތިޔަބައިމީޙުންނަށް ހަނދު އަރާ ރޭރޭގައި ހަނދު ފެންނަ ފަދައިން ތިޔަބައިމީޙުން ހައްދަވާ ގެންގުޅުއްވާ އިލާހު ފެންނާނެއެވެ. އިރު އޮއްސުމުގެ ކުރިންނާއި އިރު އެރުމުގެ ކުރިން ކުރަން އޮންނަ ނަމާދަށް ފަރުވާ ކުޑަ ނުކުރާ ހުށި ކަމެވެ.”\nވީމާ މި ބަސްފުޅުތަކުންވެސް މިކަމުގެ ނުރައްކާތެރިކަން އެނގިގެން ދެއެވެ. ވީމާ ފަތިސް ނަމާދަށް ފަރުވާކުޑަ ނުކުރާށެވެ. ފަތިސް ނަމާދު ކުރުމަކީ އެހެން ނަމާދުތަކަށް ވެސް ހިތްވަރުލިބޭ ކަމެކެވެ.


BREAKING: Container Ufulaa Boateh Ge Falhuveriyaku Gellijje - Vaguthu\nކޮންޓެއިނާ އުފުލާ ބޯޓެއްގެ ފަޅުވެރިޔަކު ގެއްލިއްޖެ\n1 މަސް ކުރިން ( ޑިސެމްބަރު 4, 2019 )\nކޯސްޓު ގާޑު އުޅަނދެއް- ފޮޓޯ: އެމްއެންޑީއެފް\nކޮންޓެއިނާ އުފުލާ ބޯޓެއްގެ ފަޅުވެރިޔަކު ގެއްލިގެން ހޯދަން ފަށައިފިއެވެ.\nއެމްއެންޑީއެފް އިން ވިދާޅުވީ، ގެއްލިގެން ހޯދަމުން ދަނީ ޔޫކްރެއިންއަށް ނިސްބަތްވާ 25 އަހަރުގެ ފިރިހެނެއް ކަމަށެވެ.\nބޭރުގެ ކޮންޓެއިނަރ އުފުލާ ބޯޓަކުން ދަތުރުކުރި އެމީހާއަކީ ބޯޓުގެ ސެކަންޑް އޮފިސަރު ކަމަށާއި، އޭނާ ގެއްލިފައިވަނީ ސްރީލަންކާގެ ގޯލްއާއި 70 ނޯޓިކަލް މޭލުން ބޯޓު ދަތުރުކޮށްފައި ދަނިކޮށް ކަމަށް އެމްއެންޑީއެފް އިން ވިދާޅުވިއެވެ.\nއެ އިދާރާއިން ވިދާޅުވީ، މި މީހާ ގެއްލިފައިވަނީ މި ދިޔަ ނޮވެމްބަރު މަހުގެ 23 ވަނަ ދުވަހުގެ 13:30 ހާއިރު ކަމަށެވެ. އޭރު ބޯޓު ދަތުރުރަމުން ދިޔައީ ސްރީލަންކާގެ ގޯލްގެ ހުޅަނގުން 70 ނޯޓިކަލް މޭލުން، ދިވެހިރާއްޖެ އިރު އުތުރުން 322 ނޯޓިކަލް މޭލު ބޭރުން ކަމަށް ކޯސްޓްގާޑުން ވިދާޅުވިއެވެ.\nއެމްއެންޑީއެފް އިން ވިދާޅުވީ، މި ހާދިސާގެ މަޢުލޫމާތު އެމްއެންޑީއެފް ކޯސްޓްގާޑް މެރިޓައިމް ރެސްކިއު ކޯޑިނޭޝަން ސެންޓަރ (އެމްއާރުސީސީ) އަށް ލިބިފައިވަނީ މި މަހަހުގެ ދެވަނަ ދުވަހު ކަމަށެވެ.\nއެމްއެންޑީއެފް އިން ވަނީ، ރާއްޖޭގެ އުތުރާއި އަދި އިރު އުތުރުގެ ރައްތަކުންނާއި، މި ސަރަހައްދުން ދަތުރުކުރައްވާ ފަރާތްތަކުން މި މީހާއާ ބެހޭ އެއްވެސް މަޢުލޫމާތެއް ލިބޭތޯ ބައްލަވައިދެއްވުމަށް އެދިފައެވެ. އަދި މި މީހާއާ ބެހޭ އެއްވެސް މަޢުލޫމާތެއް ލިބިއްޖެ ނަމަ އެމްއެންޑީއެފް ކޯސްޓްގާޑްގެ ހިލޭ ގުޅޭ ނަމްބަރު 191 ގުޅުއްވުމަށް އެ އިދާރާއިން އެދެއެވެ.\nޑިސެމްބަރު 4, 2019 16:03\n23 ވަަނަ ދުވަހު ގެއްލުނީ، ހަބަރު ލިބުނީ އަނެއްމަހުގެ2ވަނަ ދުވަހު. ވަރަށް ތާހިރެއްނުން\nޑިސެމްބަރު 4, 2019 17:16\nހުސް ދޮގު. ނުގެއްލޭނެ. ގެއްލޭ މީހުންގެ އަދަދު 0


ޢަބްދުﷲ ބުން ސަލާމް رضي الله عنه – DhiSalafiyyah\nޢަބްދުﷲ ބުން ސަލާމް رضي الله عنه\n04/01/2022 ސިޔަރަތާއި ތާރީޚް, ޞަޙާބީންއަލް އުޚްތު އުންމު ޢަބްދިﷲ\nޢަބްދުﷲ ބުން ސަލާމް ބުން އަލްޙާރިޘް رضي الله عنه އަކީ ޔަޢުޤޫބު عليه السلام ގެ ދަރިކަލުން ޔޫސުފް عليه السلام ގެ ދަރިކޮޅުގެ ބޭކަލެކެވެ. އެކަލޭގެފާނުގެ ކުންޔާއަކީ އަބޫ ޔޫސުފެވެ. އެކަލޭގެފާނަކީ ޔަހޫދީ ޤަބީލާއެއްކަމުގައިވާ ބަނޫ ޤައިނުޤާޢުގެ ބޭކަލެކެވެ. އިސްލާމުވުމުގެ ކުރިން އެކަލޭގެފާނުގެ ނަމަކީ އަލްޙުޞައިނެވެ. އެކަލޭގެފާނު އިސްލާމުވުމުން ނަބިއްޔާ صلى الله عليه وسلم އެކަލޭގެފާނުގެ ނަން ޢަބްދުﷲއަށް ބަދަލުކުރެއްވިއެވެ. އެކަލޭގެފާނު އިސްލާމްވީ ނަބިއްޔާ صلى الله عليه وسلم މަދީނާއަށް ހިޖުރަކުރެއްވިތާ ކުރީކޮޅެވެ.\nޢަބްދުﷲ ބުން ސަލާމް رضي الله عنه ގެ އަރިހުން ރިވާވެގެން އައިސްފައިވެއެވެ. ރަސޫލުﷲ صلى الله عليه وسلم މަދީނާއަށް ވަޑައިގަތުމުން މީސްތަކުން އެކަލޭގެފާނުގެ އަރިހަށް ދިޔައެވެ. އަދި އެކަލޭގެފާނުވެސް މީސްތަކުންނާއެކު ރަސޫލުﷲ صلى الله عليه وسلم ގެ އަރިހަށް ވަޑައިގެންނެވިއެވެ. އެކަލޭގެފާނު ވިދާޅުވިއެވެ.\nفَلَمَّا اسْتَبَنْتُ وَجْهَ رَسُولِ اللَّهِ صَلَّى اللَّهُ عَلَيْهِ وَسَلَّمَ عَرَفْتُ أَنَّ وَجْهَهُ لَيْسَ بِوَجْهِ كَذَّابٍ وَكَانَ أَوَّلُ شَيْءٍ تَكَلَّمَ بِهِ أَنْ قَالَ: «يَا أَيُّهَا النَّاسُ، أَفْشُوا السَّلَامَ، وَأَطْعِمُوا الطَّعَامَ، وَصَلُّوا وَالنَّاسُ نِيَامٌ تَدْخُلُونَ الجَنَّةَ بِسَلَامٍ» [رواه الترمذي (2485)، وصححه الألباني في سلسلة الأحاديث الصحيحة (569)]\nމާނައީ: “ފަހެ، ރަސޫލުﷲ صلى الله عليه وسلم ގެ މޫނުފުޅަށް ބަލައިލުމުން އެކަލޭގެފާނުގެ މޫނުފުޅަކީ ދޮގުވެރިއެއްގެ މޫނެއް ނޫންކަން ތިމަންނާއަށް އެނގުނެވެ. (އެދުވަހު) އެކަލޭގެފާނު އެންމެ ފުރަތަމަ ޙަދީޘްކުރެއްވި ބަސްފުޅަކީ މިއެވެ. “އޭ މީސްތަކުންނޭވެ! ތިޔަބައިމީހުން ސަލާމް ފަތުރާށެވެ. އަދި މީސްތަކުންނަށް ކާންދޭށެވެ. އަދި މީސްތަކުން ނިދާފައި ތިބޭއިރު ނަމާދުކުރާށެވެ. އޭރުން ސަލާމަތްތެރިކަމާއެކު ސުވަރުގެއަށް ވަދެވޭނެއެވެ.””\nއެކަލޭގެފާނު ނަބިއްޔާ صلى الله عليه وسلم ގެ އަރިހަށް ވަޑައިގެންނެވިއެވެ. އަދި ވިދާޅުވިއެވެ.\nإِنِّي سَائِلُكَ عَنْ ثَلاَثٍ لاَ يَعْلَمُهُنَّ إِلَّا نَبِيٌّ: فَمَا أَوَّلُ أَشْرَاطِ السَّاعَةِ؟، وَمَا أَوَّلُ طَعَامِ أَهْلِ الجَنَّةِ؟، وَمَا يَنْزِعُ الوَلَدُ إِلَى أَبِيهِ أَوْ إِلَى أُمِّهِ؟ قَالَ: «أَخْبَرَنِي بِهِنَّ جِبْرِيلُ آنِفًا» قَالَ: جِبْرِيلُ؟: قَالَ: «نَعَمْ»، قَالَ: ذَاكَ عَدُوُّ اليَهُودِ مِنَ المَلاَئِكَةِ، فَقَرَأَ هَذِهِ الآيَةَ: ﴿مَنْ كَانَ عَدُوًّا لِجِبْرِيلَ فَإِنَّهُ نَزَّلَهُ عَلَى قَلْبِكَ بِإِذْنِ اللَّهِ﴾ [البقرة: 97]. «أَمَّا أَوَّلُ أَشْرَاطِ السَّاعَةِ فَنَارٌ تَحْشُرُ النَّاسَ مِنَ المَشْرِقِ إِلَى المَغْرِبِ، وَأَمَّا أَوَّلُ طَعَامٍ يَأْكُلُهُ أَهْلُ الجَنَّةِ فَزِيَادَةُ كَبِدِ حُوتٍ، وَإِذَا سَبَقَ مَاءُ الرَّجُلِ مَاءَ المَرْأَةِ نَزَعَ الوَلَدَ، وَإِذَا سَبَقَ مَاءُ المَرْأَةِ نَزَعَتْ»، قَالَ: أَشْهَدُ أَنْ لاَ إِلَهَ إِلَّا اللَّهُ، وَأَشْهَدُ أَنَّكَ رَسُولُ اللَّهِ، يَا رَسُولَ اللَّهِ، إِنَّ اليَهُودَ قَوْمٌ بُهُتٌ، وَإِنَّهُمْ إِنْ يَعْلَمُوا بِإِسْلاَمِي قَبْلَ أَنْ تَسْأَلَهُمْ يَبْهَتُونِي، فَجَاءَتِ اليَهُودُ، فَقَالَ النَّبِيُّ صَلَّى اللهُ عَلَيْهِ وَسَلَّمَ: «أَيُّ رَجُلٍ عَبْدُ اللَّهِ فِيكُمْ». قَالُوا: خَيْرُنَا وَابْنُ خَيْرِنَا، وَسَيِّدُنَا وَابْنُ سَيِّدِنَا، قَالَ: «أَرَأَيْتُمْ إِنْ أَسْلَمَ عَبْدُ اللَّهِ بْنُ سَلاَمٍ». فَقَالُوا: أَعَاذَهُ اللَّهُ مِنْ ذَلِكَ، فَخَرَجَ عَبْدُ اللَّهِ فَقَالَ: أَشْهَدُ أَنْ لاَ إِلَهَ إِلَّا اللَّهُ، وَأَنَّ مُحَمَّدًا رَسُولُ اللَّهِ، فَقَالُوا: شَرُّنَا وَابْنُ شَرِّنَا، وَانْتَقَصُوهُ، قَالَ: فَهَذَا الَّذِي كُنْتُ أَخَافُ يَا رَسُولَ اللَّهِ. [رواه البخاري (4480)]\nމާނައީ: “ހަމަކަށަވަރުން ކަލޭގެފާނުގެ އަރިހުގައި ތިމަން މި ސުވާލުކުރާ ތިން ކަމަކީ ނަބިއްޔަކަށް ނޫނީ ނޭނގޭނެ ކަންތައްތަކެކެވެ. ފަހެ، ޤިޔާމަތުގެ ފުރަތަމަ ޢަލާމާތަކީ ކޮބާ ހެއްޔެވެ؟ އަދި ސުވަރުގޭގެ އަހުލުވެރިންގެ ފުރަތަމަ ކެއުމަކީ ކޮބާ ހެއްޔެވެ؟ އަދި ކުއްޖާ ބައްޕައާ ނުވަތަ މަންމައާ އެއްގޮތްވަނީ ކޮން އެއްޗެއްގެ ސަބަބުން ހެއްޔެވެ؟”\nއެކަލޭގެފާނު ޙަދީޘްކުރެއްވިއެވެ. “ޖިބްރީލުގެފާނު ދެންމެ ތިމަންކަލޭގެފާނަށް ތިކަންކަމުގެ ޚަބަރު ދެއްވައިފިއެވެ.”\nތިމަން ދެންނެވީމެވެ. “ޖިބްރީލުގެފާނު ހެއްޔެވެ؟”\nއެކަލޭގެފާނު ޙަދޘްކުރެއްވިއެވެ. “އާއެކެވެ.”\nތިމަން ދެންނެވީމެވެ. “އެއީ މަލާއިކަތުންގެ ތެރެއިން ޔަހޫދީންގެ ޢަދުއްވެވެ.”\nފަހެ، އެކަލޭގެފާނު މި އާޔަތް ކިޔަވާ ވިދާޅުވިއެވެ.\n﴿مَن كَانَ عَدُوًّا لِّجِبْرِيلَ فَإِنَّهُ نَزَّلَهُ عَلَىٰ قَلْبِكَ بِإِذْنِ اللَّهِ﴾ [البقرة: 97]\nމާނައީ: “ޖިބްރީލުގެފާނަށް ޢަދާވާތްތެރިޔަކު ކަމުގައިވާ މީހަކީ (ﷲއަށް ޢަދާވާތްތެރިޔަކު ކަމުގައިވާ މީހެކެވެ.) އެހެނީ އެކަލޭގެފާނު ކަލޭގެފާނުގެ ހިތްޕުޅުގެ މައްޗަށް އެ ޤުރުއާން ގެނެސްދެއްވީ ﷲގެ އިޛުނަފުޅަށެވެ.”\n(އަދި ޙަދީޘްކުރެއްވިއެވެ.) “ޤިޔާމަތުގެ ފުރަތަމަ ޢަލާމާތާމެދު ދަންނައެވެ. ފަހެ، އެއީ އިރުމަތިން ހުޅަނގަށް މީސްތަކުން ޖަމާކުރާނެ އަލިފާނެވެ. އަދި ސުވަރުގޭގެ އަހުލުވެރިން އެންމެ ފުރަތަމަ ކާނެ ކާއެއްޗަކާމެދު ދަންނައެވެ. ފަހެ، އެއީ މަހުގެ މޭގެ ބައެކެވެ. އަދި ފިރިހެންމީހާގެ ފެން އަންހެންމީހާގެ ފެނަށްވުރެ ކުރިއަރައިފިނަމަ ފިރިހެންމީހާއާ އެއްގޮތްވެއެވެ. އަދި އަންހެންމީހާގެ ފެން ކުރިއަރައިފިނަމަ އަންހެންމީހާއާ އެއްގޮތްވެއެވެ.”\nތިމަން ދެންނެވީމެވެ. “ﷲ މެނުވީ ޙައްޤުގޮތުގައި އަޅުކަންވެވޭ އިލާހަކު ނުވާކަމަށް ތިމަން ހެކިވަމެވެ. އަދި ކަލޭގެފާނަކީ ﷲ ގެ ރަސޫލާކަމަށް ތިމަން ހެކިވަމެވެ. އޭ ﷲ ގެ ރަސޫލާއެވެ. ހަމަކަށަވަރުން ޔަހޫދީންނަކީ ވަރަށް ދޮގުހަދާ ބައެކެވެ. ކަލޭގެފާނު ތިމަންނާއާ ބެހޭގޮތުން އެބައިމީހުންނާ ސުވާލުކުރުމުގެ ކުރިން އެބައިމީހުންނަށް ތިމަން އިސްލާމުވިކަން އެނގިއްޖެނަމަ، އެބައިމީހުން ތިމަން ދޮގުކުރާނެއެވެ.”\nފަހެ، ޔަހޫދީން އައެވެ. އަދި ނަބިއްޔާ صلى الله عليه وسلم ޙަދީޘްކުރެއްވިއެވެ. “ޢަބްދުﷲއަކީ ތިޔަބައިމީހުންގެ ތެރޭގައި ކޮންކަހަލަ މީހެއް ހެއްޔެވެ؟”\nއެބައިމީހުން ބުންޏެވެ. “ތިމަންމެންގެ ތެރެއިން ހެޔޮ މީހެކެވެ. އަދި ތިމަންމެންގެ ތެރެއިން ހެޔޮ މީހެއްގެ ދަރިއެކެވެ. އަދި ތިމަންމެންގެ މަތިވެރި މީހެކެވެ. އަދި ތިމަންމެންގެ ތެރެއިން މަތިވެރި މީހެއްގެ ދަރިއެކެވެ.”\nއެކަލޭގެފާނު ހަދީޘްކުރެއްވިއެވެ. “ޢަބްދުﷲ ބުން ސަލާމް އިސްލާމުވެއްޖެނަމަ ތިޔަބައިމީހުން ދެކޭނީ ކިހިނެތް ހެއްޔެވެ؟”\nފަހެ، އެބައިމީހުން ބުންޏެވެ. ” ﷲ، އެކަލޭގެފާނު އެކަމުން ރައްކާތެރި ކުރައްވާށިއެވެ!”\nފަހެ، ޢަބްދުﷲ އެބައިމީހުގެ ތެރެއަށް ނުކުމެވަޑައިގެންނެވިއެވެ. އަދި ވިދާޅުވިއެވެ. “ﷲ މެނުވީ ޙައްޤުގޮތުގައި އަޅުކަންވެވޭ އިލާހަކު ނުވާކަމަށް ތިމަން ހެކިވަމެވެ. އަދި މުޙައްމަދުގެފާނީ ﷲ ގެ ރަސޫލާކަމަށް ތިމަން ހެކިވަމެވެ.”\nފަހެ، އެބައިމީހުން ބުންޏެވެ. “(އެއީ) ތިމަންމެންގެ ތެރެއިން އެންމެ ނުބައި މީހާއެވެ. އަދި ތިމަންމެންގެ ތެރެއިން އެންމެ ނުބައި މީހާގެ ދަރިއެވެ.” އަދި އެބައިމީހުން އެކަލޭގެފާނާ ބެހޭގޮތުން ބަދުބަސް ބުންޏެވެ.\nއެކަލޭގެފާނު ދެންނެވިއެވެ. “އޭ ﷲ ގެ ރަސޫލާއެވެ. ތިމަން ބިރުގަތް ކަމަކީ މިއީއެވެ.”\nއެކަލޭގެފާނުގެ މާތްކަމާ ބެހޭގޮތުން ސަޢުދު ބުން އަބީ ވައްޤާޞް رضي الله عنه ވިދާޅުވިއެވެ.\n“مَا سَمِعْتُ النَّبِيَّ صَلَّى اللهُ عَلَيْهِ وَسَلَّمَ، يَقُولُ: لِأَحَدٍ يَمْشِي عَلَى الأَرْضِ إِنَّهُ مِنْ أَهْلِ الجَنَّةِ، إِلَّا لِعَبْدِ اللَّهِ بْنِ سَلاَمٍ”. [رواه البخاري (3812)]\nމާނައީ: “ޢަބްދުﷲ ބުން ސަލާމް ފިޔަވާ ބިންމަތީ ހިންގަވާ އެހެން އެއްވެސް ބޭކަލަކާ ބެހޭގޮތުން، ހަމަކަށަވަރުން އެއީ ސުވަރުގޭގެ އަހުލުވެރިއެކޭ ނަބިއްޔާ صلى الله عليه وسلم ޙަދީޘްކުރައްވަނިކޮށް ތިމަން އަޑު ނާހަމެވެ.”\nއަދި މުޢާޛު ބުން ޖަބަލު رضي الله عنه މަރަށް ޙާޟިރުވެފައިވަނިކޮށް އެކަލޭގެފާނަށް ދެންނެވުނެވެ. “އޭ އަބޫ ޢަބްދުއްރަޙްމާނެވެ. ތިމަންމެންނަށް ވަޞިއްޔަތްކޮށްދެއްވާށެވެ.” ފަހެ، އެކަލޭގެފާނު ދެންނެވިއެވެ.\n“إِنَّ العِلْمَ وَالإِيمَانَ مَكَانَهُمَا، مَنْ ابْتَغَاهُمَا وَجَدَهُمَا”، يَقُولُ ذَلِكَ ثَلَاثَ مَرَّاتٍ، “وَالتَمِسُوا العِلْمَ عِنْدَ أَرْبَعَةِ رَهْطٍ، عِنْدَ عُوَيْمِرٍ أَبِي الدَّرْدَاءِ، وَعِنْدَ سَلْمَانَ الفَارِسِيِّ، وَعِنْدَ عَبْدِ اللَّهِ بْنِ مَسْعُودٍ وَعِنْدَ عَبْدِ اللَّهِ بْنِ سَلَامٍ الَّذِي كَانَ يَهُودِيًّا فَأَسْلَمَ فَإِنِّي سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ: «إِنَّهُ عَاشِرُ عَشَرَةٍ فِي الجَنَّةِ»”. [رواه الترمذي (3804) وصححه الألباني في مشكاة المصابيح (6240)]\nމާނައީ: “ޢިލްމާއި އީމާންކަން، އޮތް ތަނުން އެ ހޯދަން މަސައްކަތްކޮށްފި މީހަކަށް އެ ފެންނާނެއެވެ.” އެފަދައިން ތިން ފަހަރު ވިދާޅުވިއެވެ. (އަދި ވިދާޅުވިއެވެ.) “ހަތަރު ބޭކަލެއްގެ އަރިހުން ޢިލްމު ހޯދާށެވެ. ޢުވައިމިރު، އަބުއްދަރުދާއުގެ އަރިހުންނެވެ. އަދި ސަލްމާން އަލްފާރިސީގެ އަރިހުންނެވެ. އަދި ޢަބްދުﷲ ބުން މަސްޢޫދުގެ އަރިހުންނެވެ. އަދި ޢަބްދުﷲ ބުން ސަލާމުގެ އަރިހުންނެވެ. އެކަލޭގެފާނަކީ ކުރީގައި ޔަހޫދީއެކެވެ. ފަހެ، އެކަލޭގެފާނު ފަހުން އިސްލާމުވިއެވެ. ފަހެ، ރަސޫލުﷲ ޙަދީޘްކުރައްވަނިކޮށް ތިމަން އަޑުއެހީމެވެ. “ހަމަކަށަވަރުން އެކަލޭގެފާނުވަނީ އެންމެ ފުރަތަމަ ސުވަރުގެ ވަންނަ ދިހަ ބޭކަލުންގެ ތެރެއިން ދިހަވަނައިގައެވެ.”\nއެކަލޭގެފާނު އަވަހާރަވީ ހިޖުރައިން 43 ވަނަ އަހަރު މަދީނާގައެވެ.\nމަޞްދަރު: [الإصابة في تمييز الصحابة لابن حجر (4 / 102 – 104)]


Dhagandey enburi Valencia ah\n15 އަހަރު ފަހުން ދަގަނޑޭ އެނބުރި ވެލެންސިއާއަށް\nދަގަނޑޭ ވެލެންސިއާގައި 2001 ގައި\nކުލަބު ވެލެންސިއާއިން ސީނިއާ ކެރިއާ ފެށި، އަލީ އަޝްފާގް (ދަގަނޑޭ) 15 އަހަރު ފަހުން އެ ކުލަބާ އަލުން ގުޅިއްޖެ އެވެ.\nއުމުރުން 16 އަހަރުގައި ދަގަނޑޭ، ވެލެންސިއާއިން ކެރިއާ ފެށީ 2001 ވަނަ އަހަރު އެވެ. އެ ކުލަބަށް ފަސް އަހަރު ކުޅެ ދަގަނޑޭ ވަނީ 100 އަށް ވުރެ ގިނަ ގޯލް ކާމިޔާބު ކޮށްފަ އެވެ. އޭނާ ވެލެންސިއާއިން ކެރިއާ ފެށިއރު، އޭރު އެ ޓީމުގެ އެޓޭކިން ޑިޕާޓްމެންޓް މަޝްހޫރުވީ ތިން އަލީ ހިމެނޭ ގޮތަށެވެ. އެއީ ދަގަނޑޭގެ އިތުރުން ގައުމީ ޓީމުގެ ކުރީގެ ދެ ވަ ފޯވަޑުން ކަމަށްވާ ކ. ހުރާގެ އަލީ ޝިހާމް އާއި އަލީ އުމަރު ހިމެނޭ ގޮތަށެވެ. ދަގަނޑޭ ވެލެންސިއާގެ ކެރިއާ ފެށީ 2001 ވަނަ އަހަރު ޕޮމިސް ކަޕްގަ އެވެ.\nވެލެންސިއާ އަށް ސޮއި ކުރުމަށް ފަހު، ސޯޝަލް މީޑިއާގައި އަޝްފާގް ބުނެފައި ވަނީ އޭނާ ފެށުން ގުޅިފައިވާ ކުލަބަށް އެނބުރި ދެވުމުން ބޮޑު އުފަލެއް ލިބިފައިވާ ކަމަށެވެ. ވެލެންސިއާގެ އިތުރުން ރާއްޖޭގެ ކުލަބުތަކުގެ ތެރެއިން އަޝްފާގް ކުޅެފައި ވަނީ ނިއުރޭޑިއަންޓް، ވީބީ ސްޕޯޓްސް ކުލަބު، މާޒިޔާ، ޓީސީ ސްޕޯޓްސް، އަދި މިދިޔަ އަހަރު ކުލަބު ގްރީން ސްޓްރީޓަށެވެ.\nވެލެންސިއާގެ ކުރީގެ ޗެއާމަން އަދި އެ ކުލަބުގެ އެއް ފައުންޑާ އަދީލް ޖަލީލް، ދަގަނޑޭ އާއެކު ފޮޓޯއަކަށް ހުއްޓިލައިގެން\nއޭނާ ވަނީ، ބުރުނާއީގެ ޑީޕީއެމްއެމް އެފްސީ އަށާއި މެލޭޝިއާގެ ޕީޑީއާރްއެމްއަށްވެސް ކުޅެފަ އެވެ. ދަގަނޑޭ ވަނީ އޭނާގެ ސީނިއާ ކެރިއާގައި 473 ގޯލް ޖާހަފަ އެވެ. އޭއެފްސީ ކަޕް ބުރެކެޓް ޗެލެންޖް މިދިޔަ އާދިއްތަ ދުވަހު ކާމިޔާބު ކުރި، ދަނގަޑޭ އަކީ މިހާރު ކުޅެމުންދާ ކުޅުންތެރިންގެ ތެރެއިން އޭޝިއާގެ ލަނޑު ލިސްޓްގެ އެއް ވަނަ އެވެ.\nފުޓްބޯޅައިގެ މައުލޫމާތުތައް ގެނެސްދޭ ފޫޓީ ރޫމްއިން ދާދި ފަހުން ހާމަ ކޮށްފައިވާ ލިސްޓްގައި، އެކްޓިވްކޮށް ކުޅެމުންގެންދާ ކުޅުންތެރިންގެ ތެރެއިން ދުނިޔޭގެ ލަނޑު ލިސްޓްގައި އަޝްފާގް އުޅެނީ ހަ ވަނައިގަ އެވެ. އެ ލިސްޓްގައި ހިމެނޭ 10 ކުޅުންތެރިންގެ ތެރެއިން މަދު މެޗު ކުޅެގެން އެންމެ ގިނަ ގޯލް ޖަހާފައިވާ ކުޅުންތެރިޔަކީވެސް ދަގަނޑޭ އެވެ. އޭނާ 473 ލަނޑު ޖެހީ 554 މެޗުންނެވެ. މި ލިސްޓްގައި އޭޝިއާ ބައްރުން ހިމެނުނު ހަމައެކަނި ކުޅުންތެރިޔަކީވެސް ދަގަނޑޭ އެވެ.\nވެލެންސިއާ އަލީ އަޝްފާގު (ދަގަނޑޭ)\nދަގަނޑޭ: މިއަދާއި މާދަމާވެސް ދިވެހި ފުޓްބޯޅައިގެ ރަސްގެފާނު\nރެފްރީން ފޭވާ ކުރާނެ ކަމަށް ގަބޫލު ނުކުރަން


Makaraai Heelathuge Massala Eh Gai Meehaku Hoadhan Ehee Ah Edhijje - Vaguthu\nމަކަރާއި ހީލަތުގެ މައްސަލައަކާ ގުޅިގެން ފުލުހުން ކުރަމުންދާ ތަހުގީގަށް މީހަކު ހޯދަން ފުލުހުން މިއަދު އާއްމުންގެ އެހީއަށް އެދިއްޖެއެވެ.\nފުލުހުންގެ ވެބްސައިޓްގައި ވީޑިއޯއެއް އާއްމުކޮށް ފުލުހުން ވިދާޅުވީ ވީޑިއޯއިން ފެންނަ މީހާއަކީ މަކަރާއި ހީލަތުގެ މައްސަލައަކާ ގުޅިގެން ފުލުހުންގެ އިކޮނޮމިކް ކްރައިމް ޑިޕާޓްމަންޓުން ކުރަމުންދާ ތަހުގީގަށް ހޯދަން ބޭނުންވެ، ފުލުހުން މިހާތަނަށް ކުރި މަސައްކަތުން ކާކުކަން ދެނެގަނެވިފައި ނުވާތީ ނުހޯދިފައިވާ މީހެއް ކަމަށެވެ.\nވީޑިއޯއިން ފެންނަ މީހާއާ ބެހޭ އެއްވެސް މަޢުލޫމާތެއް ލިބިފައިވާނަމަ އިކޮނޮމިކް ކްރައިމް ޑިޕާޓްމަންޓްގެ ނަމްބަރު 9790048 އަށް ގުޅުއްވައި އެމައުލޫމާތެއް ހިއްސާކުރެއްވުމަށް ފުލުހުން އެދެއެވެ.\nވީޑިއޯ އިން ފެންނަނީ މީހަކު އޭޓީއެމް އަކުން ފައިސާ ނަގާ މަންޒަރެވެ. ނަމަވެސް އޭނާގެ މައްޗަށް ތުހުމަތު ކުރެވޭ ކަންކަމުގެ ތަފްސީލެއް ފުލުހުން ހާމަކޮށްފައެއް ނުވެއެވެ.\nއޭނާ ހޯދަން ފުލުހުން ކުރި އިއުލާނުގައި ވިދާޅުވީ މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މި ފުރުސަތުގައި ފާހަގަކޮށް ޝުކުރު ދަންނަވާ ކަމަށެވެ.\nމަކަރާއި ހީލަތުން ފައިސާ ހޯދުމުގެ މައްސަލަތައް ރާއްޖޭގައި ވަނީ ވަރަށް ބޮޑަށް އިތުރުވެފައެވެ. ނަމަވެސް އެފަދަ ކަންކަން ކުރާ މީހުން ހައްޔަރު ނުކުރާ ކަމާއި، އެފަދަ މުއާމަލާތްތައް ހިންގާ މީހުންނާއި މެދު އެކަށީގެންވާ އަވަސް މިނެއްގައި ފިޔަވަޅު ނާޅާކަމަށް ބުނެ އާއްމުން ގެންދަނީ ޝަކުވާ ކުރަމުންނެވެ.\nނޮވެމްބަރު 25, 2021 10:01\nބޭންކް އޮފް މޯލްޑިވްސް އަށް އެހާ ބޮޑު ފައިދާ އެއް ވާއިރު، އޭޓީއެމް ތަކުގެ ހުންނަ ކެމެރާގެ ފެންވަރު ހާދަ ދަށޭ، އަދި މީހާގެ މޫނު އެނގޭ ގޮތަށް އޭޓީއެމް މެޝިން ގަ ކެމެރާ ހަރުކުރެވެން ހުންނަ އިރު އެކަންވެސް ކޮށްފައި ނުވުމުން، މީހުން ހޯދަން އުނދަގޫވާނެ ދޯ، ކުށްވެރިންނަށްވެސް އިނގޭ މިހާރު މި ގައުމުގެ އެމީހުންނަށްކަން ފުރުސަތު އޮތީ.\nނޮވެމްބަރު 25, 2021 11:10\nގައިމު އޭނާގެ މޫނު ފެންނާނެ ކޮންމެވެސް ގޮތަކަށް ތި މެޝިން ހުންނާންވާނީ. އޭޓީއެމްގެ ސްކްރީނަށް ބެލީމާވެސް ކުރިމަތީގައި ހުންނަ މީހާގެ މޫނު ޑިޓެކްޓް ކުރެވެންޖެހޭނެ. އަނެއްކާ އެތާގެ ސީލިންގ ގައި ހުރި ކެމެރާއަކުން ނޭރިނަމަވެސް، އޭނާ އެތަނުން ނުކުމެގެން ދާއިރު ދާތަނާއި ދިޔަތަނެއް ފުލުހުންނަށް ޑިޓެކްޓް ކުރެވެން ޖެހޭނޭ. އެހެންވީމާ މީގެން މި އިނގެނީ ސަލާމަތީ ކަންކަން އިންތިހާއަށް ފެއިލްވެފައި ހުރިކަން. މިފަދަ އޭޓީއެމް ހުންނަ ތަންތަނުގެ ދޮރު ހުޅުވެންވާނީ އައިޑީކާޑު ޖައްސާ ރީޑް ކުރުމަށްފަހު. އޭރުން ގައިމު އެގަޑީގައި ވަދެ ނުކުތް މީހުން ދެނެގަނެވޭނެ. މިކަމަށްޓަކާ އައިޑީކާޑުގެ ފެންވަރު އެބަޖެހޭ މަތިކޮށް، ކިޔުއާރު ކޯޑްވެސް ލާން.\nނޮވެމްބަރު 25, 2021 11:18\nމާލޭ ހުރިހާ މަގުތަކެއްގަ ކެމެރާ ހަރުކޮށް ހުންނައިރު ތިމީހާގެ މޫނުފެންނަ ވީޑިއޯއެއް ފުލުހުންނަށް ނުހޯދުނީތަ ހަމަ ނޫނީ ހޯދުން ބުރަކަމަކަށްވާތީ ނުހޯދީތަ\nނޮވެމްބަރު 25, 2021 13:19\nމި ވީޑިއޯ އާންމު ކުރީ ދެން މިކަން ކުރީމޭ ބުނަން ދެއްތޯ؟ ރާއްޖޭގެ ފެންވަރު ހަމައެކަނި މި ވީޑިއޯއިންވެސް އެބަ އިނގޭ..\nނޮވެމްބަރު 27, 2021 08:34\nވ އިންތިޒާރުގަ ހުއްޓާ މޫނުވެސް ނުފެނުނު


ތިލަދުންމަތީ ހުނަރުވެރިން: ތަކަންދޫ އިން އުފަންވި މަޝްހޫރު ޕްރެޒެންޓަ އަދި ކުޅަދާނަ ނޫސްވެރިޔާ!\n3 އޭޕްރިލް 2021\nމިއީ ތިލަދުންމަތީ އުތުރުބުރީ ހއ.ތަކަންދޫ، ވެޔޮދަށުގެ އަޙްމަދު ހަމީދު އާދަމެވެ. މަޝްހޫރު ޕްރެޒެންޓަރެކެވެ. ކުޅަދާނަ ނޫސްވެރިޔެކެވެ. ބަޔާން ކުރެވިދިޔަ ދާއިރާތަކުން މިހާރު ރާއްޖޭގެ އެންމެން ދަންނަ ފަރިތަ ނަމެކެވެ. ހަމީދު މިއަދު ގިނަބައެއްގެ މަޤުބޫލުކަން ހޯދާފައިވީ ނަމަވެސް، އެ މަޤުބޫލްކަމާއި ހިސާބަށް ވާޞިލްވުމުގައި ކަޑަތު ކޮށްފައިވާ އުނދަގޫ މަރުހަލާތަކަކީ މުހިންމު ވާހަކަތަކެކެވެ.\nހަމީދު އެންމެ ފުރަތަމަ ތަޢުލީމް ހާސިލް ކޮށްފައިވަނީ އުފަން ރަށުގައެވެ. ހއ.ތަކަންދޫ މަދަރުސަތުލް ޝަހީދު އަލީ ތަކުރުފާނު ސްކޫލުގައެވެ. އެ ސްކޫލުގައި ގްރޭޑް ހަތަކާއި ހިސާބަށް ތަޢުލީމް ހާސިލް ކުރުމަށް ފަހު މާލެ ބަދަލުވެ ތަޢުލީމް އުނގެނުމުގެ މަރުހަލާ ކުރިއަށް ގެންގޮސްފައިވަނީ މާލޭ އިންގްލިސް ސްކޫލް (އެމްއީއެސް) ގައެވެ. ގްރޭޑް ދިހައެއް ފުރިހަމަކޮށް އޯލެވެލް އިމްތިހާން ފުރިހަމަ ކޮށްފައިވަނީ އެމްއީއެސްގައެވެ.\nގްރޭޑް ދިހައެއް ނިންމާލުމަށް ފަހު އެނބުރި ރަށަށް ޗުއްޓީއަށްދިޔަތާ ކުޑަދުވަސްކޮޅެއްގެ ތެރޭގައި ބައްޕަ ވަރަށް ބޮޑަށް ބަލިވިއެވެ. އަމިއްލަ އަށް އެއްވެސް ކަމެއްކޮށް ނޫޅެވޭ ވަރަށް ބައްޕަ ބަލިވުމުގެ ސަބަބުން ބައްޕަގެ ހުރިހާ ކަމެއް ކޮށްދިނުމުގައި މަންމައާއިއެކު އެންމެ ކައިރީގައި ހުރީ ހަމީދުއެވެ. އެ ގޮތުގައި ހަތަރު މަހެއްހާ ދުވަސް ހޭދަވުމަށްފަހު ބައްޕަ ނިޔާވުމާއި ގުޅިގެން ހަމީދުއަށް ވަރަށް ފުން އަސަރުތަކެއް ކުރިއެވެ. އެ އަސަރުތައް ހަމީދުއަށް ވަރަށް ބޮޑަށް އުނދަގޫ ކުރަމުންދިޔައެވެ. ވުމާއިއެކު އެކަމުން އަރައިގަތުމަށް ވަރަށް އަވަދިނެތި އުޅެން ޖެހޭކަހަލަ ވަޒީފާއަކަށް ގޮސް އެ ހަނދާންތަކާއި ދުރަށް ދާން ހަމީދު ބޭނުންވިއެވެ.\nހަމީދުގެ އުމުރުން އެންމެ އަށާރަ އަހަރުގައި މަންމަގެ އެދުމުގެ މަތިން ވަޒީފާއެއް ހޯދުމަށް ފުރައިގެން މާލެ ދިޔައީ ޕްރެޒެންޓަރަކަށް ނުވަތަ ނޫސްވެރިއަކަށް ވުމަށް އެއްވެސް ވަރަކަށް ވިސްނައިގެންނެއް ނޫނެވެ. ވަކި ކަހަލަ މީހަކަށް ވުމަކީ ހަމީދު އެއްވެސް އިރެއްގައި ވިސްނާފައި އޮތްކަމެއް ވެސް ނޫނެވެ.\nއެއީ މީގެ ބާރަވަރަކަށް އަހަރު ކުރިއެވެ. ވީޓީވީގެ ނޫސްވެރިއެއްގެ ވަޒީފާއަށް ހަމީދު ވަނީ ދާއިރާގެ އެއްވެސް ޢިލްމެއް ނެތިއެވެ. ކިޔެވުމަށް މާމޮޅު މީހަކަށް ނުވުމުގެ ސަބަބުން ރަނގަޅު ތަޢުލީމީ ސެޓްފިކެޓެއް ވެސް ހަމީދުގެ އަތުގައި ނެތެވެ. ނަމަވެސް އިންޓަވައު ފުރިހަމަ ކުރުމަށް ފަހު ހަމީދަކީ މި ދާއިރާގައި އުންމީދީ ފަރާތެއް ކަމުގައި ނިންމައި އެ ވަޒީފާ ހަމީދުއަށް ހަމަޖައްސައި ދެއްވީ، ވީޓީވީގައި ހަމީދު ހޭދަކުރި ދިހަ އަހަރު ދުވަހު ހަމީދުގެ ބޮސްގެ ގޮތުގައި ހުންނެވި އިމާދު ލަތީފްއެވެ.\nނޫސްވެރިކަމުގެ ތެރެއަށް އެއްވެސް ތަމްރީނެއް ތަޖުރިބާއެއް ނެތި ނުކުމެ، އެ ދާއިރާގައި ވަރަށް ބޮޑެތި ގޮންޖެހުންތަކާއި ހަމީދުއަށް ކުރިމަތިލާން ޖެހުނެވެ. އެ ގޮންޖެހުންތައް ހިއްސާ ކުރަމުން ހަމީދު ބުނެފައިވަނީ އެންމެ ބޮޑަށް އުނދަގޫވީ އެއްވެސް ވަރަކަށް ކޮމްޕިއުޓަރުގެ ޢިލްމު އުނގެނެވިފައި ނެތުމުގެ ސަބަބުން ކަމަށެވެ.\nވަޒީފާއަށް ނުކުތް ފުރަތަމަ ދުވަސް ސިފަކޮށްދެމުން ހަމީދު ބުނެފައިވެއެވެ. އެއީ 2009 ވަނަ އަހަރުގެ އޯގަސްޓް މަހުގެ ފަސްވަނަ ދުވަހެވެ. އޮފީހަށް ނުކުތް ފުރަތަމަ ދުވަހު ކުރު ޚަބަރެއް ލިޔަން ޖެހުނެވެ. އެއްވެސް ވަރަކަށް ކޮމްޕިއުޓަރުން ޓައިޕްކޮށް ހަދާފައި ނެތުމުގެ ސަބަބުން އެ ޚަބަރު ދެ ގަޑިއެއްހާއިރު ވެގެންދިޔަ އިރު ވެސް ޓައިޕްކޮށް ނިންމައި ނުލެވުނެވެ. މިހެންވުމުގެ ސަބަބުން އުންމީދު ގެއްލޭފަދަ އެތައް ފީޑްބެކްތަކެއް ލިބުނެވެ.\nނަމަވެސް ހަމީދު އުންމީދު ދޫކޮށެއް ނުލައެވެ. އެއީ ފެށުމެއްކަމުގައި ނިންމިއެވެ. އެކަމުން އިތުރު ހިތްވަރު ހޯދިއެވެ. ހަމީދުއަކީ އޮފީހުގެ އެންމެ އާދައިގެ މީހާކަމުގައި އަމިއްލައަށް ކަނޑައެޅިއެވެ. ކުރިއަށް ދިޔުމަށް އެހެން މީހުންނަށް ވުރެ އިތުރަށް، ދެގުނަ މަސައްކަތް ކުރަންޖެހޭ ކަމަށް އެ ދުވަހު ހަމީދު ޤަބޫލުކުރިއެވެ. ހިތްވަރާއިއެކު ކުރިމަތިލައި އޮފީހުގެ އެހެން މުވައްޒަފުންގެ އެހީތެރިކަމާއިއެކު އެތައްއެތައް ކަމެއް ކުޑަ ދުވަސްކޮޅެއްގެ ތެރޭގައި ދަސްކުރިއެވެ. ބުރަ މަސައްކަތުން ދާދި އަވަހަށް ކޮމްޕިއުޓަރަށް ފަރިތަވެލިއެވެ.\nގަބޫލްކުރަން ވެސް ދަތިވިއެވެ. ހަމީދަކީ މިވަގުތު ރާއްޖޭގެ އެންމެ މަޝްހޫރު އަދި އެންމެ ކުޅަދާނަ އެއް ޕްރެޒެންޓަރެވެ. ނޫސްވެރިކަމުގައި ވެސް ހަމަ އެފަދައެވެ. ބާރަ އަހަރު މި ދާއިރާތަކުގައި ހަމީދު ކާމިޔާބު ކަމާއިއެކު ހޭދަކޮށްފިއެވެ.\nފާއިތުވެދިޔަ ދިގު މުއްދަތުގައި މިހާފުރިހަމަ އަށް މިކަންކަން ހަމީދު ކުރަމުން އައި ނަމަވެސް މި ދާއިރާތަކާއި ގުޅުންހުރި އިންހައުސް ޓްރެއިނިން ފިޔަވައި އިތުރު އެއްވެސް ކޯހެއް މިއަދާ ހިސާބަށް ވެސް ހަމީދު ފުރިހަމަ ކޮށްފައި ނުވެއެވެ. މިކަމުންވެސް އެނގި ހާމަވެގެންދަނީ މި ފީލްޑްތަކުން ކުރިއަށް ދިޔުމަށް ހަމީދު ހިކުމަތްތެރި ކަމާއިއެކު ކޮށްފައިވާ މަސައްކަތްކަން ޔަޤީނެވެ.\nހަމީދު އެންމެ ލިޔާހިތްވާ ލިޔުންތަކުގެ ތެރޭގައި ހިމެނެނީ މުނިފޫހިފިލުވުމާއި ގުޅުންހުރި ލިޔުންތަކެވެ. މީގެ އިތުރުން ސިޔާސީ ރިޕޯޓް ތަކެވެ. އަދި ދީނީ ލިޔުންތައް ލިޔުމަކީ ހާއްޞަ ހިތްހަމަ ޖެހުމެއް ލިބިގެންދާ ކަމެއްކަމުގައި ހަމީދު ފާހަގަ ކުރެއެވެ.\nފަށައިގަތުމުގައި ކޮށި ނަމަވެސް މިހާރު ހަމީދުގެ ގަލަމަކީ ފަސޭހައިން ދެލި ހިނގާ ލިޔުންތެރިކަމަށް ކުޅަދާނަ ގަލަމެކެވެ. ޚަބަރެއް ލިޔެލުމަކީ ދާދި ފަސޭހަ ކަމެކެވެ. ދިގު ރިޕޯޓްތައް ލިޔެލަން ވެސް މާގިނަ ވަގުތެއް މިހާރު ހަމީދުއަކަށް ބޭނުމެއް ނުވެއެވެ.\nނޫސްވެރިކަމުން ކުރިއަށް ދާން ބޭނުންނަމަ މަސައްކަތަށް ވަރަށް ފަރުވާތެރި ވާންޖެހެއެވެ. މިފަދަ ސިޔާސީ އޮއި ބާރު ޒަމާނެއްގައި އިހުލާސްތެރިކަން ނެތި މި މަސައްކަތް އެދެވޭ ގޮތުގައި ނުކުރެވޭނެއެވެ. ލިޔެ އާންމުކުރާ ޚަބަރުތަކުގެ ތެދުދޮގު ކަށަވަރު ކުރަންޖެހެއެވެ. އަމާނާތްތެރިކަމާއިއެކު މި މަސައްކަތުގައި ދެމި ހުންނަން ޖެހެއެވެ. ކުރިއަށް ދިޔުމަށް ބުރަކޮށް މަސައްކަތް ކުރަން ޖެހެއެވެ. މިއީ ހެޔޮ ގޮތުގައި ކާމިޔާބު ކަމާއިއެކު މި ދާއިރާއިން ކުރިއަށް ދާން ބޭނުންވާ ފަރާތްތަކަށް ދޭން އޮތް ހަމީދުގެ މެސެޖެވެ.\nހަމީދު ކެރިއާގެ ބޮޑުބައެއް ހޭދަކޮށްފައިވާ، އަދި ހޭދަކުރަމުން އަންނަ އެއް ފީލްޑަކީ ޕްރެޒެންޓް ކުރުމެވެ. މިކަމަށް ހަމީދުއަށް ވަދެވުނުގޮތަކީ ވެސް މުހިންމު ވާހަކައެކެވެ. ދިމާވި ގޮންޖެހުންތަކާއި ކުރިމަތިލައި ކާމިޔާބު މީހަކަށް ވުމަށް ކުރި ދަތުރަކީ މި ދާއިރާތަކަށް ނުކުންނަން ޝަޢުޤުހުރި ކުދިންނަށް މުހިންމު ވާހަކަތަކެކެވެ.\nޕްރެޒެންޓިންގެ ދާއިރާއަށް ވަދެވުނު ގޮތް ހިއްސާ ކުރަމުން ހަމީދު ބުނެފައިވަނީ އެއީ ވަރަށް މަޖާކޮށްދިމާވި ކަމެއްކަމަށެވެ. އެ ދުވަސްވަރު ވީޓީވީ ހިންގަމުން އައީ ތިލަފުށީގައެވެ. ހަފްތާގެ ޚަބަރުތަކަށް ހާއްޞަ ކޮށްގެން ކޮންމެ ހުކުރު ދުވަހެއްގައި ގެންނަ "ހަފަރާތް" ކިޔާ ރިކޯޑެޑް ޕްރޮގްރާމެއް، ރެކޯޑްކުރުމަށް ހަމަޖެހިފައިވީ ވަގުތު އެ ޕްރޮގްރާމަށް އަރަން ހަމަޖެހިފައިވާ ކުއްޖާ އުޒުރުވެރިވިއެވެ. ޕްރޮގްރާމް ފުރިހަމަ ކުރުމަށް އަރާނެ އިތުރު މީހަކު ނެތުމާއި ވެސް އެކު އަދި އޭރު ހަމީދުގެ މަތީގައި މަސައައްކަތް ކުރަމުންދިޔަ ބައެއް ފަރާތްތަކުގެ އެދުމުގެ މަތީން އެ ޕްރޮގްރާމަށް އެރިއެވެ. އެ ޕްރޮގްރާމަށް ސީނިއާ ބައެއް ސްޓާފުންގެ އެދުމުގެ މަތިން އެރިއިރު އެއީ މަނާކަމެއްކަން ހަމީދުއަކަށް ނޭނގެއެވެ. ތަނުގެ ޓީވީ ޕްރޮގްރާމްތަކަށް އެރުމުގެ ހުއްދަ ދިނުމަކީ ތަނުގެ މެނޭޖްމެންޓް ސައިޑުން ދޭ ހާއްސަ ހުއްދައެއްކަން ހަމީދުއަށް އެނގުނީ އެ ދުވަހުއެވެ. ޕްރޮގްރާމް ދެއްކި ހިސާބުން ތަނުގެ ވެރިންނަށް އެކަން އެނގުނެވެ. ވަގުތުން ހަމީދުގެ ފޯނު ރިންގުވާން ފެށިއެވެ. އޮފީހުގެ ހުރިހައި ވެރިންހެން ހަމީދުއަށްގުޅައި މެނޭޖްމެންޓްގެ ހުއްދައެއްނެތި އެރުމުން އެކަން ފާހަގަ ކުރިއެވެ.\nއެ ދުވަހުގެ އިހުސާސްތައް އިތުރަށް ތިލަކޮށްދެމުން ހަމީދު ބުނެފައިވަނީ އެ ޕްރޮގްރާމުން ރަށު މީހުންނަށް ހަމީދު ފެނުމާއި ގުޅިގެން ގިނަބަޔަކު ގުޅައި މަރުހަބާ ކީކަމަށެވެ. ނަމަވެސް އުސޫލުން ބޭރުން އެކަން ގޮސްފައި އޮތުމުން ތަނުގެ ވެރިން ގުޅާފައި އެކަން ފާހަގަ ކުރުމުން ދެން ދުވަހަކު ވެސް ޓީވީ ޕްރޮގްރާމަކަށް ނާރަން ހަމީދު އަޒުމް ކަނޑައެޅިއެވެ.\nނަމަވެސް އަނެއްކާ ވެސް ވިސްނުން ބަދަލުކުރަން ޖެހުނީ ހަމަ އެފަދަ އެހެން ހާލަތެއް ކުރިމަތި ވުމުންނެވެ. އޭގެ ކުޑަ ދުވަސްކޮޅެއް ފަހެވެ. ދެއެއްގެ ޚަބަރު ކިޔުމަށް ތައްޔާރުވެގެން އައި ކުއްޖާ ކުއްލިއަކަށް ބަލިވެ ހާލަތު ގޯސްވުމުގެ ސަބަބުން ތަނުގެ ވެރިންގެ އެދުމުގެ މަތިން އެ ދުވަހުގެ ދެއެއްގެ ޚަބަރަށް ހަމީދު އަނެއްކާވެސް އެރިއެވެ. ނަމަވެސް އެކަމަށް އައުވެފައި އަދި އެއްވެސް ވަރަކަށް ތައްޔާރުނުވެ އަރަން ޖެހުމުގެ ސަބަބުން އެ ދުވަހު އެކަން ރަނގަޅަށް ކުރެވޭ ގޮތެއް ނުވިއެވެ. ނެގެޓިވް ފީޑްބެކްގެ ސަބަބުން އިތުރަށް މާޔޫސްވެ އެކަން ކުރުމުގެ ޝަޢުޤު އެއްކޮށް ގެއްލިގެން ދިޔައެވެ. އަނެއްކާ ވެސް ޓީވީ ޕްރޮގްރާމް ހުށަހަޅަން ނާރަން އިތުރަށް އަޒުމް ވަރުގަދަ ކުރިއެވެ.\nއޭގެ ދެ ހަފްތާގެ ފަހުން ހަމަ ކުރިން ދިމާވިފަދަ ހާލަތެއްގެ ސަބަބުން ރޭގަނޑު އަށެއްގެ ޚަބަރަށް ހަމީދުއަށް އަރަން ޖެހުނެވެ. އެ ދުވަހު ހަމީދު ވިސްނުން ބަދަލުކޮށް އަޒުމް އާކުރިއެވެ. މިގޮތަށް ލިބޭ ފުރުޞަތުތަކުގައި ރަނގަޅަށް އެކަންކޮށް އެއީ ހަމީދުއަށް ކުރެވިދާނެ ކަމެއްކަން ސާބިތުކޮށްދޭނެ ބޭނުންވިއެވެ.\nވުމާއިއެކު އެ ޚަބަރު ގަޑިއަށް ރަނގަޅަށް ތައްޔާރުވެ އެ ޚަބަރު ވަރަށް ރަނގަޅަށް ކިޔައި ނިންމާލިއެވެ. އެ ހިސާބުން ހަމީދުގެ ހުށަހަޅައި ދިނުމުގެ ހުނަރު އޮފީހުގެ ވެރިންނަށް ބަލައި ގަނެވުނެވެ. މަދު ދުވަސްކޮޅެއްގެ ތެރޭ ވެރިން އެންމެ އިތުބާރުކުރާ އެންމެ މަޤުބޫލް ޕްރޮގްރާމް ހުށަހެޅުންތެރިއަކަށް ހަމީދު ވެގެންދިޔައެވެ.\nއޮފީހުގެ ވެރިންނާއި ސީނިއާ ސްޓާފުންގެ އެހީތެރިކަމާއިއެކު އަދި އަމިއްލައަށް ކުރި ބުރަ މަސައްކަތުން މަދު ދުވަސްކޮޅެއްގެ ތެރޭގައި ޓީވީން ގެނެސްދޭ ކޮންމެ ކަހަލަ ޕްރޮގްރާމެއް ވެސް ހުށަހަޅައި ދިނުމުގެ ޤާބިލްކަން ހަމީދު ހޯދިއެވެ. ވީޓީވީގައި ހަމީދު ހޭދަކުރި ދިހަ އަހަރު ދުވަހުގެ މުއްދަތުގައި އެކި ދާއިރާގެ ޕްރޮގްރާމް ފަރިތަ ކަމާއިއެކު ހުށަހަޅައި ދީފައިވެއެވެ.\nދީނީ ޕްރޮގްރާމްތަކާއި، މުނިފޫހި ފިލުވުމުގެ ދާއިރާގެ ޕްރޮގްރާމަތަކާއި، ސިޔާސީ ޕްރޮގްރާމްތަކާއި، ޚަބަރާއި، އަދި ތަފާތު ލައިވް ޕްރޮގްރާމްތައް ހިމެނެއެވެ. ފާއިތުވި އަހަރުތަކުގައި ސިޔާސީގޮތުން ޤައުމު ހަލަބޮލިވެގެންދިޔަ ކޮންމެ ވަގުތެއްގައި ޤައުމުގެ މަޝްރަޙް ބެލުންތެރިންނަށް ގެނެސްދިނުމުގައި ލައިވް ޕްރޮގްރާމްތަކުގައި މެދުނުކެނޑި އެތައް ގަޑިއިރުތަކެއް ހަމީދު ހޭދަކޮށްފައިވެއެވެ.\nހަމީދު ފާހަގަ ކޮށްފައިވާ ގޮތުގައި ހަމީދުގެ ޕްރެޒެންޓިންގެ ކެރިއާގައި ހުށަހަޅައިދެވުނު އެންމެ ހިތްހަމަޖެހޭ ޕްރޮގްރާމަކީ ވީޓީވީގައި މަސައްކަތްކުރި ދުވަސްވަރު ކޮންމެ ހުކުރު ދުވަހެއްގެ 14:30 ގައި، ރާއްޖޭގެ އެންމެ އިއްޒަތްތެރި އަދި ވަރަށް ހާއްސަ ބޭބޭފުޅުންގެ އިންޓަވިއު ގެނެސްދެވުނު "މެހެމާން ސަރާ" ޕްރޮގްރާމެވެ.\nއޭގެ 212 ޕްރޮގްރާމް ހަމީދު ވަނީ ތަފާތު 213 ބޭފުޅުންނާއިއެކު ހުށަހަޅައި ދީފައެވެ. އަދި މީގެ އިތުރުން ވީއެފްއެމް އުފެދުނު ހިސާބުން ފެށިގެން "ސުވާސްތި" ނަމުގައި ކޮންމެ ދުވަހަކު ހެނދުނު ގެނެވުނު ޕްރޮގްރާމްގެ އިތުރުން ހަމީދު ފާހަގަ ކޮށްފައިވާ ގޮތުގައި ދީނީ ކޮންމެ ޕްރޮގްރާމަކީ ވެސް ހިތަށް ވަރަށް ބޮޑު ހަމަޖެހުމެއް ގެނެސްދޭ ޕްރޮގްރާމްތަކެއް ކަމަށެވެ. ހަމީދު ވީޓީވީން ވަކިވެފައިވަނީ އެ ވަޒީފާއަށް ދިހަ އަހަރު ފުރުން ދުވަހުއެވެ. އެއީ 05 އޯގަސްޓް 2019 ގައެވެ.\nހަމީދު މިހާރު "އަވަސް" ނޫހުގައި މަސައްކަތް ކުރަމުން އަންނައިރު ޕްރޮގްރާމް ހުށަހަޅައި ދިނުމާއި ލިޔުންތެރިކަމުގައި ހަމީދަކީ ކާމިޔާބު މީހަކަށް ވުމުގައި، އެ ދާއިރާތަކުން ރާއްޖޭގައި އުފެދުނު އެންމެ ކުޅަދާނަ ފަރާތްތަކާއިއެކު މަސައްކަތް ކޮށްލަން ލިބުން ހިމެނެއެވެ. މިގޮތުން ބަލާއިރު ޕްރޮގްރާމް ހުށަހަޅައި ދިނުމުގައި ރާއްޖޭގެ ގިނަބަޔަކު ލޯބި ހޯދާފައިވާ އަމީން އިބްރާހީމް، އިބްރާހިމް ޚަލީލް، އިމާދި ލަތީފް، މުޙައްމަދު ޝަމީމް، މުޙައްމަދު އިކްރާމް، މުޙައްމަދު އާސިފް (މޮންދު)، ދިޔާނާ ޠާހިރު، އިސްމާއިލް ވަހީދު، މުސްތަފާ ހުސައިން، މައިޝަރާ އަދި ޞާބިރާގެ އިތުރުން އަވަސްގެ ޗެއާމަން އަބްދުﷲ ސިނާން އަދި އަވަސްގެ ޗީފް އެޑިޓަރ މުންޑޫ އާދަމް ހަލީމްފަދަ ބޭބޭފުޅުން ހިމެނެއެވެ.\nމި ފަރާތްތަކުން ދެއްވި އަދި ދެއްވަމުން ގެންދަވާ އެހީތެރިކަން ފާހަގަކޮށް މި ހުރިހާ ފަރާތްތަކަށް ހަމީދު ވަނީ ހިތުގެ އެންމެ ފުންމިނުން ޝުކުރު ދަންނަވާފައެވެ.\nދެންއޮތީ ވެސް ނުދައްކާ ދޫކޮށް ނުލެވޭނެ ވާހަކައެކެވެ. ވީޓީވީގައި މަސައްކަތްކުރި އަޙްމަދު ހަމީދު އާދަމްއޭ ބުނުމުން އެންމެންނަށް ވެސް ސިފަވާނީ ހަމަ ތިޔަ ސިފަވި ގޮތަށެވެ. ވަރަށް ފަލަ މީހެއްގެ ގޮތުގައެވެ. ނަމަވެސް މިއަދު ހަމީދަކީ ފަލަ މީހެކޭ ބުނެވޭކަށް ނެތެވެ. ހަމީދުވަނީ ފާއިތުވި ތިންއަހަރު ކުރި މަސައްކަތުން، ހަމީދުގެ ހަށިގަނޑު 139 ކިލޯއިން 92 ކިލޯއަށް ލުއިކޮށް އެކަމުގައި ވެސް ހަމީދުގެ ހިތްވަރު ދައްކުވައި ދީފައެވެ. ހިކެން މަސައްކަތްކުރާ އެތައް ބަޔަކަށް ހިތްވަރު ހޯދައިދީ އެކަމުގައި ވެސް ކާމިޔާބު ހޯދާފައެވެ.\nހަމީދުގެ ކެރިއާގައި ކުރިމަތިލީ ކޮންމެ ކަމަކުން ފެންނަން އޮތީ ގޮންޖެހުމެވެ. ނަމަވެސް އެއްވެސް ގޮންޖެހުމަކީ މީހާ ހުއްޓުވޭނޭ ސަބަބެއް ނޫންކަން ހަމީދު ވަނީ ސާބިތު ކޮށްދީފައެވެ. އަސްލު ކާމިޔާބު މީހާއަކީ ދިމާވާ ގޮންޖެހުނަތަކާއި ކުރިމަތިލައި އެކަމުގެ މައްޗަށް ކާމިޔާބު ހޯދާ މީހާކަން ހަމީދު ވަނީ ކިތަންމެ ރަނގަޅަކަށް ވެސް ސާބިތު ކޮށްދީފައެވެ.\nފާހަގަ: ހއ. ތަކަންދޫ\nއަބަދުވެސް ކުރިއެރުން ދެއްވާށި\nވަރަށް ފުރިހަމަ ލިއުމެއް\nކުރިއަކުން ނޭންގެ ހަމީދަކީ ތަކަންދޫ މީހެއްކަމެއް\nރަށުތެރެ ސާފުކޮށް ބޭއްވުމަށް އެހީތެރިވުމަށް ތަކަންދޫ އަމިއްލަ ފަރާތަކުން ޑަސްބިން ހަދިޔާކޮށްފި\nރަށުގެ އެކި ތަންތަނަށް ކުނި ނޭޅުމަށް ތަކަންދޫ ކައުންސިލުން އެދިއްޖެ\nތަކަންދޫ އަންހެނުންގެ ކޮމިޓީއަށް ޞަފިއްޔާ އިބްރާހީމް\nތަކަންދޫ ފެނާއި ނަރުދަމާ ނިޒާމުގެ މަސައްކަތް ފަށައިފި\nއޯޓިޒަމް ތަަހައްމަލު ކުރަމުން އަންނަ ތަކަންދޫ އަހުޒާމް، ހާފިޡް ކަމުގެ ސަނަދު ހޯދުމަށް ކުރި ދަތުރު!\nތަކަންދޫއިން ގޯއްޗަށް އެދުމުގެ ފުރުޞަތު ހުޅުވާލައިފި


Indoor futsal arena: Futsal aai Footboalha vaki kurumuge feshun\nފުޓްސަލް އާއި ފުޓްބޯޅަ ވަކިކުރުމުގެ ފެށުން\nފުރަތަމަ ޑިވިޝަންގެ ބައެއް ކުލަބުތަކުގެ ކުޅުންތެރިން ޓީމަށް ނާންގައި، ފުޓްސަލް މުބާރާތުގައި ކުޅެން ދިއުމުން، ބައެއް ކުލަބުތަކުން ކުޅުންތެރިންނަށް އަދަބު ދިނުމުގެ ގޮތުން ޓީމުގެ ހަރަކާތްތަކުން އެ ކުޅުންތެރިން ބާކީ ކުރި އެވެ. ކުލަބު އީގަލްސްގެ މުހިންމު ތިން ކުޅުންތެރިޔަކާމެދު، 2017 ވަނަ އަހަރު ސީޒަންގެ މުހިންމު ހިސާބަކުން ފިޔަވަޅު އަޅައި ޓީމުން ބަކީ ކުރި އެވެ. އެއަހަރުގެ މާލޭ ލީގްގެ ގަދަ ހަތަރެއްގެ ތެރެއަށް އީގަލްސްއަށް ނުވަދެވުނު ނަމަވެސް އެ ކުލަބުން އެ ކުޅުންތެރިންނާމެދު ފިޔަވަޅު އެޅީ އެ ކުޅުންތެރިންގެ ފުޓްބޯޅަ ކެރިއާ ސަލާމަތް ކުރުމަށެވެ.\nއެއެދަނޑިވަޅުގައި އެފްއޭއެމްގެ ރައީސް ބައްސާމް އަދީލް ޖަލީލް އިއުލާން ކުރެއްވީ، ފުޓްބޯޅަ އާއި ފުޓްސަލް ވަކި ކުރުމުގެ މަސައްކަތް އެފްއޭއެމުން ކުރިއަށް ގެންދާނެ ކަމަށެވެ. އެ މަސައްކަތުގެ ފިޔަވަޅެއްގެ ގޮތުން އެފްއޭއެމުން ފުޓްސަލް މުބާރާތްތައް ބާއްވަން ފެށި އެވެ. އެގޮތުން ރެކްރިއޭޝަނަލް ފުޓްސަލް މުބާރާތް 2018 ވަނަ އަހަރު ބާއްވި އެވެ. އެފްއޭއެމުން ބޭއްވި މުބާރާތުގައި ފުރަތަމަ ޑިވިޝަންގައި ކުޅޭ ކުޅުންތެރިންނަށް ނުކުޅެވޭ ގޮތް ހެދި އެވެ.\nއެފްއޭއެމުން މިދިޔަ ހޯމަ ދުވަހު އިއުލާން ކުރި އިންޑޯ ފުޓްސަލް އެރީނާގެ މަޝްރޫއިން، ރަސްމީ ގޮތެއްގައި ފުޓްސަލް އާއި ފުޓްބޯޅަ ވަކި ކުރެވޭނެ މަޝްރޫއަކަށް ހަތަރު ބުރިއަށް ހަދާ އެ އިމާރާތް ވެގެންދާނެ އެވެ. އިންޑޯ އެރީނާ ހިމެނޭ އިމާރާތް ހަދަނީ، އެފްއޭއެމްގެ މިނީ ޓާފް ދަނޑުގެ ފަހަތުގައި އޮންނަ ހުސް ބިމުގަ އެވެ. އެއީ ރާއްޖޭގައި އިންޓަނޭޝަނަލް ސްޓޭންޑަޑަށް ހެދޭ އެންމެ ފުރަތަމަ ފުޓްސަލް އެރީނާ ކަމުގައި ވާނެ އެވެ. ފުޓްސަލްއަކީ އިންޑޯ ކުޅިވަރެކެވެ. ހަތަރު ބުރީގެ އިމާރާތުގެ ދެ ފަންގިފިލާ ސީދާ ހާއްސަ ވާނީ ފުޓްސަލް އަށެވެ.\nއޭގެ ތެރެއިން އެއް ފުލާގައި އިންޓަނޭޝަނަލް މުބާރާތް ބޭއްވޭ ފެންވަރަށް އިންޑޯ ސިންތެޓިކް ފްލޮރިން އާއެކު ތައްޔާރު ކުރެވޭ ފުޓްސަލް ހޯލެއް ހިމެނޭނެ އެވެ. ފުޓްސަލް އަށް ހާއްސަ ކުރާ އެނެއް ފަންގިފިލާ ބޭނުކުރާނީ ފުޓްސަލްގެ ޓްރޭނިންތަކަށެވެ. އެ އިމާރާތުގެހަތަރު ވަނަ ފްލޯ އާއި ގުރައުންޑު ފްލޯ ބޭނުން ކުރަނީ ވިޔަފާރި ބޭނުންތަކަށް ކުއްޔަށް ދިނުމަށެވެ.\nބައްސާމް ވިދާޅުވީ، އެފްއޭއެމުން ބޭނުންވާ ވަރަށް ފުޓްސަލްގެ ހަރަކާތް ކުރިއަށް ނެގެންދެވެނީ އިންޑޯ ފުޓްސަލް ހޯލެއް ނެތުމުން ކަމަށެވެ. އޭނާ ވިދާޅުވީ ފީފާ އާއި އޭއެފްސީންވެސް މިހާރަށްވުރެ ބޮޑަށް ފުޓްސަލްގެ ހަރަކާތްތައް ކުރިއަށް ގެންދިއުމަށް ބާރު އަޅާ ކަމަށެވެ.\nއިންޑޯ ފުޓްސަލް ބިލްޑިން ނިމުމާއެކު ވަކިން ފުޓްސަލް ލީގެއް ބޭއްވޭނެ ކަމަށް ބައްސާމް ވިދާޅުވި އެވެ. އޭނާ ވިދާޅުވީ އެފްއޭއެމުން ފުޓްސަލްގެ ހަރަކާތް ކުރިއަށް ގެންދާނީ ފުޓްބޯޅަ ކުޅޭ ކުޅުންތެރިން ފުޓްސަލްއަށް ދާ މައްސަލައަށް ހައްލުތަކެއް ހޯދައިގެން ކަމަށެވެ\n"އަޅުގަނޑުމެން އެ މަސައްކަތް ފަށާނީ ފުޓްބޯޅަ އާއި ފުޓްސަލް މުޅިން ވަކިކޮށްގެން،" ބައްސާމް ވިދާޅުވި އެވެ. "ފުޓްބޯޅަ ކުޅޭ ކުޅުންތެރިޔަކަށް ފުޓްސަލްއެއް ނުކުޅެވޭނެ، ފުޓްސަލް ކުޅުންތެރިންނަކަށް ފުޓްބޯޅަ ނުކުޅެވޭނެ، ހަގީގަތުގައި ދެ ސްޕޯޓަކަށް މިވަނީ، ދެގޮތަކަށް މި ކުޅެނ، އެ ބަދަލުތައް އަންނާނެ."\nއޭނާ ވިދާޅުވީ ފުޓްސަލް އަށް ހާއްސަ ރެފްރީން އުފެއްދުމާއި ފުޓްސަލްއަށް ހާއްސަކޮށް ކޯޗުން ތަމްރީން ކުރުމުގެ ޕްރޮގްރާމްތައްވެސް ސީދާ އެފްއޭއެމުން ކުރިއަށް ގެންދާނެ ކަމަށެވެ.\nމި ސީޒަނާ، އެފްއޭއެމުން ކުރިމަތިލީ ރާއްޖޭގެ ފުޓްބޯޅަ ސީޒަން ފެށުމަށް ގެނައި އެންމެ ބޮޑު ބަދަލާއެކު އެވެ. މީގެ ކުރިން މީލާދީ އެއް އަހަރަށް ފައްތާފައިވާ ސީޒަން، އަހަރުގެ މެދުތެރޭ ފަށައި، މީލާދީ ދެ އަހަރުގެ ތެރެއަށް ސީޒަން ފެއްތި އެވެ. އެ ބަދަލުގެ ފައިދާ އާއި ގެއްލުންވެސް ހުއްޓެވެ. އެހެންނަމަވެސް ރާއްޖޭގެ އެންމެ ދުވަސްވީ ފުޓްސަލް މުބާރާތް "ކުލަބު މޯލްޑިވްސް" ސީޒަންގެ އެންމެ ފޯރިގަދަ ހިސާބުން އެކަހެރިވެ ސީޒަންގެ އެންމެ މުހިންމު ހިސާބާ ފުށުއެރުން ހުއްޓުނެވެ.


Shauna ge phone belumuge amureh nudheveyne: High court\nޝައުނާގެ ފޯނު ބެލުމުގެ އަމުރެއް ނުދެވޭނެ: ހައިކޯޓު\nޝައުނާ ދިރިއުޅުނު އިމާރާތް އަނދާފައި: އޭނާގެ ފޯނު ބެލުމުގެ އަމުރެއް ނެރެނުދިން - އަވަސް ފޮޓޯ\nމާލޭގައި ކެމިކަލް ގުދަނެއްގައި ރޯވި އަލިފާނުގެ ހާދިސާގައި މަރުވި އާއިޝަތު ޝައުނާގެ ފޯނު ކޯލްތަކާއި މެސެޖްތައް ބެލުމުގެ އަމުރެއް ނެރެދެވެން ނެތް ކަމަށް ހައިކޯޓުން ވެސް ނިންމައިފި އެވެ.\nމިދިޔަ އަހަރު މާލޭގައި ހިނގި ނުރައްކާތެރި އަލިފާނުގެ ހާދިސާގައި އެތައް އިމާރާތަކަށް ގެއްލުންތައްވި އެވެ. ތ. ބުރުނީ ފެންފިޔާޒުގޭ ޝައުނާ ދިރިއުޅޭ ގޭގައި ވެސް އަލިފާން ރޯވިއިރު އޭނާ ފެނުނު އޮތީ ވަރަށް ބޮޑަށް އަނދާފަ އެވެ. ފެނުނު އިރު ވެސް ފުރާނައެއް ނެތެވެ.\nއޭނާގެ މަރުގެ މައްސަލަ ފުލުހުން ދަނީ ތަހުގީގު ކުރަމުންނެވެ. އެ ތަހުގީގަށް ޝައުނާގެ ފޯނު ބެލުމުގެ އަމުރަކަށް ކުރިމިނަލް ކޯޓުގައި ފުލުހުން އެދުނެވެ. ނަމަވެސް ކޮމިއުނިކޭޝަންސް އޮތޯރިޓީގެ މައްޗަށް އެ އަމުރު ކުރިމިނަލް ކޯޓުން ނެރެނުދިނެވެ. އެއީ ކުށުގެ ތުހުމަތެއް ނެތީސް އެފަދަ ޒާތީ މައުލޫމާތުތަކެއް ދިނުމަށް އަމުރު ނުކުރެވޭނެ ކަމަށް ބުނެ އެވެ. އެހެންވެ ދައުލަތުން މައްސަލަ ހައިކޯޓުގައި އިސްތިއުނާފުކުރީ އެވެ.\nހައިކޯޓުގައި މައްސަލަ އިސްތިއުނާފުކުރުމުން މިއަދު އިއްވާފައިވާ ހުކުމްގައި ބުނީ ޖިނާއީ އިޖުރާއަތުގެ ގާނޫނުގައި ސަވައިލެންސް ކުރުން ނޫން ގޮތަކަށް މީހެއްގެ ޒާތީ މުއާސަލާތްތަތައް ބެލުމުގެ އަމުރުތައް ދެވޭނީ ކުށެއްގެ ތުހުމަތު ކުރެވޭ ހާލަތުގައި އެކަނި ކަމަށެވެ.\nމި މައްސަލާގައި ފޯނު ބެލުމުގެ އަމުރަކަށް އެދުނު ސަބަބެއްގެ ގޮތުގައި ދައުލަތުން ބުނެފައިވަނީ ގާނޫނު އަސާސީގެ 21 ވަނަ މާއްދާގައި ބަޔާންކުރާ ދިރިހުރުމުގެ ހައްގާ ގުޅުން ހުރި ކަމަކަށްވާތީ ކަމަށެވެ. މައްސަލާގައި އެކަމަށް ރިއާޔަތްކޮށް އެފަދަ އަމުރެއް ނެރެވިދާނެ ކަމަށެވެ. ނަމަވެސް ތުހުމަތު ނުކުރެވެނީސް އެފަދަ އަމުރެއް ނެރެވޭނެ ގާނޫނީ ހަމައެއް ނެތް ކަމަށް ދައުލަތުން ވެސް އެއްބަސްވެ އެވެ.\nހައިކޯޓުގެ ހުކުމްގައި ބުނީ ފޯނަކީ ޒާތީ މުއާސަލާތަކަށްވާއިރު ޒާތީ މުއާސަލާތްތަކަކީ ހުރުމަތްތެރިވެގެންވާ އެއްޗެއް ކަމަށް ގާނޫނު އަސާސީގެ 24 ވަނަ މާއްދާގައި ބަޔާން ކުރާ ކަމަށެވެ. ގާނޫނު އަސާސީގައި ލިޔެފައިވާ އަސާސީ ހައްގެއް ހަނި ކުރެވޭނެ ހަމައެކަނި ގޮތަކީ ގާނޫނަކުން ކަމާއި ގާނޫނަކުން އެފަދަ ބާރެއް ނުދެނީސް ކޯޓުތަކަށް އަމިއްލައަށް ހައްގު ހަނިކޮށް އެފަދަ އަމުރެއް ނެރެވޭނެ ގޮތެއް ނެތް ކަމަށް ހުކުމްގައިވެ އެވެ.\nމި ހުކުމް އިއްވާފައިވަނީ ފަނޑިޔާރު އަލީ ސަމީރު ރިޔާސަތު ބެލެހެއްޓެވި ބެންޗަކުންނެވެ. ދެން ބެންޗުގައި ތިއްބެވީ ފަނޑިޔާރު މުހައްމަދު ފައިސަލާއި ފަނޑިޔާރު ހުސެއިން ޝަހީދެވެ.\nޝައުނާ މަރުވުމުގެ ކުރިން އެހީވެ ދިނުމަށް ބައެއް މީހުންނަށް ފޯނު ކުރި ކަމަށްވެ އެވެ. ނަމަވެސް ބޯ އަލިފާނުގެ ސަބަބުން އޭނާއަށް އެހީ ފޯރުކޮށްދެވޭ ގޮތްވީ ވަރަށް ލަސްވި ފަހުންނެވެ. އޭނާގެ މަރަކީ މުޅި ގައުމު ފުން ހިތާމައަކަށް ގަންބާލި މަރެކެވެ.\nޝައުނާގެ މަރުގެ މައްސަލަ ފުލުހުން ތަހުގީގު ކުރަމުންދާއިރު އަލިފާނުގެ ހާދިސާ ވެސް ދަނީ ތަހުގީގު ކުރަމުންނެވެ. މި ދެ ތަހުގީގާ ގުޅޭ ފަހުގެ މައުލޫމާތެއް ފުލުހުން ހާމަކޮށްފައެއް ނުވެ އެވެ.\nއަލިފާން މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ހައިކޯޓް ކެމިކަލް ގުދަނުގައި ރޯވުން އާމިނަތު ޝައުނާ\nއަމީން ބަންދުކުރުމުގެ އަމުރަކަށް އެދިއްޖެ\nއަލީގެ ޕާސްޕޯޓް ހިފަހައްޓަން އަނެއްކާ އެދިއްޖެ\nހަރުކަށި ފިކުރުގެ މީހުން ދޫކޮށްލި މައްސަލަ ހައިކޯޓަށް\n60 ކިލޯގެ ޑްރަގު: އިސް މީހާ ދޫކޮށްލި މައްސަލަ އިސްތިއުނާފުކޮށްފި\nހިރިލަންދޫ އިން އަލީ ރަމީޒަށް ސުވާލުތަކެއް؟\nބައްޕައަކު ކިޔަވައިދިން ކުއްޖަކަށް 100 އަކުން ހައެއް\nމިންބަރުގައި އަޑުގަދަ ކުރި މީހާ ދޫކޮށްލައިފި\nގުޅިފައިވާ ދެބެން: ތައުލީމީ ރޮނގުން ކުރީގައި


ރޮނާލްޑޯ ގެންނަން ޗެލްސީން މަސައްކަތްކުރަނީ - Naalaafushi\nSeptember 11, 201400 Like Like 745\nލަންޑަން (ސެޕްޓެމްބަރު 11) – ރެއާލް މެޑްރިޑުގެ ޕޯޗުގީޒް ފޯވާޑް ކްރިސްޓިއާނޯ ރޮނާލްޑޯ އަންނަ އަހަރު ގަތުމަށް، ޗެލްސީން މަސައްކަތް ފަށާފައިވާ ކަމަށް އިނގިރޭސި މީޑިއާ ރިޕޯޓްތައް ބުނެފި އެވެ.\nއެކަމަކު ޗެލްސީ އަށް އޮތީ ފަސޭހަ މަގެއް ނޫނެވެ. ރޮނާލްޑޯގެ ކުރީގެ ކްލަބް މެންޗެސްޓާ ޔުނައިޓެޑުން ވެސް އޮތީ ރޮނާލްޑޯ ގެންނަން ފައި ވިއްދައިފަ އެވެ.\nޗެލްސީ އަށް އޮތް އެޑްވާންޓޭޖަކީ އެ ޓީމުގެ ކޯޗު ހޯސޭ މޮރީނިއޯ އެވެ. މޮރީނިއޯ ރެއާލަށް ކޯޗުކޮށްދިން ދުވަސްވަރު ރޮނާލްޑޯއާ ގާތް ގުޅުމެއް އޮތްއިރު، މޮރީނިއޯ އަށް ރޮނާލްޑޯ ޗެލްސީ އަށް ގެންނަން އެއްބަސްކުރެވިދާނެ ކަމަށް އެއް ބަޔަކު ގަބޫލުކުރެ އެވެ.\nއެކަމަކު އެނބުރި ޕްރިމިއާ ލީގަށް ބަދަލުވާ ނަމަ، ރޮނާލްޑޯ ޔުނައިޓެޑް ނޫން ކްލަބަކަށް ބަދަލުވުމުގެ ފުރުސަތު ކުޑަ އެވެ. ރޮނާލްޑޯ ވަނީ މެންޗެސްޓާ ދެކެ ލޯބިވާ ކަމަށާއި އަލުން އެ ކްލަބަށް ދިއުމަށް އުއްމީދުކުރާ ކަމަށް ބުނެފަ އެވެ. އަނެއްކޮޅުން ރޮނާލްޑޯ އެދޭ ވަރުގެ ބޮޑު މުސާރައެއް ދޭން ޔުނައިޓެޑް އޮތީ ތައްޔާރަށެވެ.\nމި ދެ ކްލަބުން، ދުނިޔޭގެ މޮޅު ކުޅުންތެރިޔާގެ މަގާމުގައި ހުރި ރޮނާލްޑޯ ގެންނަން ބޭނުންވިޔަސް، އޭނާ ވިއްކާލަން ރެއާލުން ބޭނުމެއް ނުވެ އެވެ. ރޮނާލްޑޯ މީގެ އެއް އަހަރު ކުރިން ވެސް ރެއާލް ދޫކޮށްލަން މަސައްކަތްކުރި އެވެ. ނަމަވެސް ރެއާލުން ދިން ފައިސާގެ ބޮޑު ޕެކޭޖާ އެކު ރޮނާލްޑޯ މަޑުކުރީ އެވެ. އެކަމަކު ރެއާލުގެ ބައެއް އުސޫލުތަކާ މެދު ރޮނާލްޑޯ ހިތްހަމަނުޖެހޭތީ އަދި ކެރިއަރުގެ ފަހުކޮޅަށް އެޅިފައިވާތީ އާ ތަޖުރިބާއެއް ކުރަން ނުވަތަ ކުރީގެ ކްލަބަށް އެނބުރި ދިއުމަށްޓަކައި ރޮނާލްޑޯ މި ސީޒަނަށް ފަހު ރެއާލް ދޫކޮށްލުމުގެ ފުރުސަތު ބޮޑެވެ.\nރޮނާލްޑޯ ކްލަބް ދޫކޮށްލާ ނަމަ، ރެއާލުން އޭނާ ނެތްތަން ފޫބައްދަން ގެންނާނީ ޗެލްސީގެ ބެލްޖިއަމް ވިންގާ އެޑިން ހަޒާޑް ނުވަތަ ބޮރޫޝިއާ ޑޯޓްމަންޑުގެ މާކޯ ރޮއުސް ކަމަށް ވެސް ރިޕޯޓްތައް ބުނެ އެވެ.\nނާލާފުށީ ބަނދަރުގެ އައްދަށުތޮށީ ގާޖެހުމުގެ މަސައްކަތް ފަށައިފި


N.Atoll Hospital gai Cancer ah screen kurumuge programme eh fashanee\n1 އަހަރު ކުރިން 329 0\nނ.އަތޮޅު ހޮސްޕިޓަލްގެ މުވައްޒަފުން - ފޮޓޯ: އަތޮޅު ހޮސްޕިޓަލް\nކެންސަރ ސޮސައިޓީ އޮފް މޯލްޑިވްސް އާއި ނ.އަތޮޅު ހޮސްޕިޓަލް ގުޅިގެން ކެންސަރަށް ސްކްރީން ކުރުމުގެ ޕްރޮގްރާމެއް ހިންގާ ގޮތަށް ހަމަޖެހިއްޖެއެވެ.\nމިޕްރޮގްރާމް ފެށުމަށް ހަމަޖެހިފައި ވަނީ މިމަހުގެ 24 ވާ ހޮނިހިރު ދުވަހުއެވެ. މި ޕްރޮގްރާމްގައި ސްކްރީން ކުރާނީ އަނގައިގެ ކެންސަރަށާއި އުރަމަތީގެ ކެންސަރަށެވެ. ޕްރޮގްރާމުގައި ބައިވެރި ވެވޭނީ 18 އަހަރުން މަތީގެ ބޭފުޅުންނަށް އެކަންޏެވެ.\nއަތޮޅު ހޮސްޕިޓަލްގައި ކުރިއަށް ގެންދިޔަ ހާއްސަ ހަރަކާތުގެ ތެރެއިން – ފޮޓޯ: އަތޮޅު ހޮސްޕިޓަލް\nމި ސްކްރީނިންގ ޕްރޮގްރާމްގައި ބައިވެރި ވުމުގެ ފުރުސަތު ހުޅުވާލެވިފައިވަނީ މި ނޮވެމްބަރު މަހުގެ5ވަނަދުވަހުން ފެށިގެން ނޮވެމްބަރު މަހުގެ 19 ވަނަ ދުވަހާ ހަމައަށެވެ. މި ޕްރޮގުރާމުގައި ބައިވެރި ވުމަށް ބޭނުންވާ ފަރާތްތަކުން ރަސްމީ ދުވަސްތަކު މެންދުރު ފަހު 14:00 ގެ ކުރިން ނ.އަތޮޅު ހޮސްޕިޓަކުގެ 6560037 ނަމްބަރު ފޯނަށް ގުޅުއްވައިގެން ނަންނޯޓުކުރުމުގެ ފުރުސަތު މިހާރު ވަނީ ހުޅުވާލާފައެވެ.\nނ.އަތޮޅު ހޮސްޕިޓަލަކީ މިފަދަ ސިއްޙީ ހިދުމަތްތައް ކުރިއެރުވާ މީހުން ހޭލުންތެރި ކުރުވުމަށް ޚާއްސަ ހަރަކާތްތައް ހިންގަމުން އަންނަ ހޮސްޕިޓަލެކެވެ. އެގޮތުން މިމަހުގެ އެއްވަނަ ދުވަހުން ފެށިގެން މިމަހުގެ4ވީ އާދީއްތަ ދުވަހާއި ހަމައަށް ވަނީ ލޮލުގެ ނަންބަރު ނަގައި ދިނުމުގެ ޕްރޮގުރާމެއްވެސް ކުރިޔަށް ގެންގޮސްފައެވެ.


Cancer ah faruva kurevey center eh Hulhumale hospital ga hulhuvaifi | Mihaaru\nމިނިސްޓަރު ނާޒިމް ހުޅުމާލޭގައި ގާއިމުކުރި އޮންކޮލަޖީ ސެންޓަރު، މިއަދު ހުޅުއްވައި ދެއްވަނީ. - ފޮޓޯ: ހުސެއިން ވަހީދު/ މިހާރު\nކެންސަރަށް ފަރުވާ ކުރެވޭ ސެންޓަރެއް ހުޅުމާލެ ހޮސްޕިޓަލްގައި ހުޅުވައިފި\n08 އޮކްޓޯބަރ 2017 - 18:57 19 comments\nކެންސަރަށް ފަރުވާ ކުރެވޭ އޮންކޮލަޖީ ސެންޓަރެއް ހުޅުމާލެ ހޮސްޕިޓަލްގައި މިއަދު ހުޅުވައިފި އެވެ.\nއޮންކޮލަޖީ ސެންޓަރުން ކެންސަރު ބައްޔަށް ކީމޯތެރަޕީގެ ގޮތުގައި ބޭސް ކުރުމާއި ކެންސަރު ދެނެގަތުމަށް ޓެސްޓް ކުރުމާއި ކެންސަރަށް ކުރާ ފަރުވާގެ މުހިންމު ބަޔަކަށްވާ ދިރިއުޅުމުގެ އާދަތައް ދަސްކޮށް ދިނުމާއި ކެންސަރަށް މީހުން ހޭލުންތެރި ކުރުން ފަދަ ހިދުމަތްތައް ލިބޭނެ އެވެ.\nއިންޑިއާގެ މަޝްހޫރު އަމްރިތާ ހޮސްޕިޓަލާއި ހުޅުމާލެ ހޮސްޕިޓަލް ގުޅިގެން ހިންގާ މި ސެންޓަރު ހުޅުއްވައި ދެއްވީ ހެލްތު މިނިސްޓަރު އަބްދުﷲ ނާޒިމެވެ. މި ރަސްމިއްޔާތުގައި ހުޅުމާލެ ހޮސްޕިޓަލް ހިންގާ އާސަންދައިގެ މެނޭޖިން ޑިރެކްޓަރު ހަސަން އަލީ އާއި އާސަންދައިގެ އިސް ވެރިންނާއި ހެލްތު މިނިސްޓްރީގެ އިސް ބައެއް ބޭފުޅުންނާއި ހުޅުމާލެ ހޮސްޕިޓަލްގެ އިސްވެރިން ބައިވެރިވެވަޑައިގެންނެވި އެވެ.\nނާޒިމް ހުޅުމާލެ ހޮސްޕިޓަލްގެ މުވައްޒަފަކާ މިއަދު ސަލާމް ކުރައްވަނީ. - ފޮޓޯ: ހުސެއިން ވަހީދު/ މިހާރު\nހެލްތު މިނިސްޓަރު އަބްދުﷲ ނާޒިމް ވިދާޅުވި ގޮތުގައި މި ސެންޓަރުން ކެންސަރަށް ފުރިހަމަ ގޮތުގައި ފަރުވާ ދެވޭނެ ނިޒާމެއް ވަނީ ގާއިމުކުރެވިފަ އެވެ. މިއީ ސިއްހީ ހިދުމަތުގައި އާއި ރައީސް އަބްދުﷲ ޔާމީން ރައްޔިތުންނަށް ވެވަޑައިގެންނެވި ވައުދު ފުއްދެވުމުގައި އިތުރަށް އެޅި ފިޔަވަޅެއް ކަމަށް ނާޒިމް ވިދާޅުވި އެވެ.\nނާޒިމް ވިދާޅުވި ގޮތުގައި ކެންސަރު ބައްޔަށް ފަރުވާ ލިބޭނެ ހިދުމަތްތައް ފުޅާވުމަކީ ދިވެހިންނަށް ލިބޭނެ ލުޔަކާއި ބޮޑު ހިތްހަމަޖެހުމެކެވެ. ހާއްސަކޮށް، ހުޅުމާލޭގައި ސިއްހީ ހިދުމަތް ފުޅާވެގެން ދިއުމަކީ ރައްޔިތުންގެ ހިތްތަކަށް ހިނިތުންވުން ގެނެސްދޭނެ ކަމެއް ކަމަށް މިނިސްޓަރު ވިދާޅުވި އެވެ.\nނާޒިމް ވިދާޅުވީ އަމްރިތާ ހޮސްޕިޓަލާ ގުޅިގެން އޮންކޮލަޖީ ސެންޓަރުގައި ކެންސަރަށް ފަރުވާ ކުރެވޭނެ ގޮތް ހަމަޖެހުމުގެ އިތުރުން ރާއްޖޭގެ އެކި ހިސާބުތަކުގައި އުޅޭ މީހުންގެ ގައިގައި ކެންސަރު ހުރިތޯ ދެނެގަތުމަށް ޓެސްޓް ކުރެވޭނެ އިންތިޒާމުތައް ހަމަޖައްސާނެ ކަމަށެވެ.\n"ކެންސަރު ބައްޔަކީ އާލީ ސްޓޭޖްގައި ޑައިގްނޯސް ކުރެވިއްޖެއްޔާ ނޫނީ އެންމެ ރަނގަޅު ގޮތުގައި އެއަށް ފަރުވާ ކުރެވޭ ބައްޔަށް ގިނަ ފަހަރު ވަނީ ނުވެފައި، މި ބައްޔަށް އޮތް އެންމެ ރަނގަޅު ފަރުވާއެއް ކަމަށް މިވަނީ ވީހާވެސް ކުރިން ބައްޔަށް ޑައިގްނޯސް ކުރެވިގެން، ބައްޔަށް ބޭސް ފަރުވާ ކުރަން ފެށުން. އެހެންވެއްޖެ ކަމަށްވާނަމަ، ވަރަށް ގިނަ ފަހަރު ބަލި މީހާއަށް ވަރަށް ބޮޑެތި ކުރިއެރުންތަކެއް ލިބި ރަނގަޅު ވުމުގެ ފުރުސަތު އޮތް ކަމަށް ދިރާސާތަކުން އެނގޭ،" ނާޒިމް ވިދާޅުވި އެވެ.\nނޫސްވެރިންގެ ބައްދަލުވުމުގައި ހަސަން އަލީ ވިދާޅުވީ ދިވެހިންގެ އުންމީދާ އެއްވަރަށް ހުޅުމާލެ ހޮސްޕިޓަލްގައި ކެންސަރަށް ފަރުވާ ކުރެވޭނެ އިންތިޒާމުތައް ހަމަޖައްސާނެ ކަމަށެވެ. އަދި ރައީސް ޔާމީންގެ ފަރާތްޕުޅުން މިކަމުގައި ފުރިހަމަ އެއްބާރުލުން ލިބިވަޑައިގަންނަވާ ކަމަށް އޭނާ ވިދާޅުވި އެވެ.\nހުޅުމާލޭގައި ގާއިމުކުރި އޮންކޮލަޖީ ސެންޓަރު. - ފޮޓޯ: ހުސެއިން ވަހީދު/ މިހާރު\n"ބޮޑެތި ބަލިތަކަށް ބޭސްފަރުވާ ކުރެވޭ އިންތިޒާމުތައް މި އަހަރުގައި ހޮސްޕިޓަލްގައި ގާއިމު ކުރާނަން... ރާއްޖޭން ބޭރަށް ދިވެހިން ފޮނުވާ މައިގަނޑު ބަލިތަކަށް ފަރުވާ ކުރެވޭނެ އިންތިޒާމުތައް ގާއިމު ކުރާނަން. މިއީ ރައްޔިތުން ކުރާ އުންމީދަކީ،" ހަސަން ވިދާޅުވި އެވެ.\nހުޅުމާލެ ހޮސްޕިޓަލުން ބުނީ މި އަހަރުގެ ތެރޭގައި އޮންކޮލަޖީއާ ގުޅުން ހުރި މެޑިކަލް ކޭމްޕުތަކެއް ރާއްޖޭގެ އެކި ސަރަހައްދުތަކުގައި ފަށާނެ ކަމަށެވެ. އަދި ސޯޝަލް މީޑިއާ މެދުވެރިކޮށް، އާންމުން ހޭލުންތެރިކުރަން ގިނަ ބަޔަކު މަސައްކަތްތަކެއް ކުރަމުން އަންނަ ކަމަށް އެ ހޮސްޕިޓަލުންނެވެ.\nއޮންކޮލަޖީ ސެންޓަރުން އެއް ފަހަރާ ފަސް މީހަކަށް ހިދުމަތް ދެވޭނެ އިންތިޒާމު ވަނީ ހަމަޖައްސައިފަ އެވެ. ހުޅުމާލެ ހޮސްޕިޓަލްގައި އޮންކޮލަޖީ ޑޮކްޓަރެއް އަބަދުވެސް ހުންނާނެ ކަމަށާއި އަމްރިތާ އާއި ހުޅުމާލެ ހޮސްޕިޓަލް ވީޑިއޯ ކޮންފަރެންސުން ގުޅިފައިވާ ކަމަށް ވެސް އެ ހޮސްޕިޓަލުން ބުންޏެވެ.\nހުޅުމާލޭގައި ގާއިމުކުރި އޮންކޮލަޖީ ސެންޓަރުގެ ނަން ބޯޑު. - ފޮޓޯ: ހުސެއިން ވަހީދު/ މިހާރު\nއާސަންދައިގެ ތަފާސް ހިސާބުތައް ދައްކާ ގޮތުން 2016 ގައި އެކަނިވެސް 1500 އަށްވުރެ ގިނަ ފަހަރު ކެންސަރަށް ފަރުވާ ހޯދުމަށް ރާއްޖެ އިން ބޭރަށް ގޮސްފައިވެ އެވެ. އަދި މި އަހަރުގެ އަށް މަސް ދުވަހުގެ ތަފާސް ހިސާބުތައް ދައްކާ ގޮތުން 1100 އަށްވުރެ ގިނަ މީހުން ކެންސަރު ބައްޔަށް ފަރުވާ ހޯދުމަށް އާސަންދައިގެ ތެރެއިން އެކަނި ރާއްޖެ އިން ބޭރަށް ދާން ޖެހުނެވެ.\nކެންސަރަކީ ރާއްޖޭގައި މީހުން އެންމެ ގިނަ އިން މަރުވާ ތިން ބަލީގެ ތެރެއިން އެއް ބައްޔެވެ. އެ ބަލީގެ ސަބަބުން ގިނަ ދުވަހު، ވޭނުގައި އުޅެން މަޖުބޫރުވެ އެވެ. އެއީ ބަލި ޖެހޭ މީހާގެ އާއިލާގެ މެމްބަރުންނަށް ހިތާމައާ ކުރިމަތިލާން ޖެހޭ ފަދަ ނުރައްކާތެރި ބައްޔެކެވެ.\nއިތުރު ލިޔުންތައް ސިއްހަތު ކެންސަރު އާސަންދަ އާސަންދަ ޕްރައިވެޓް ލިމިޓެޑް ހުޅުމާލެ ހޮސްޕިޓަލް ހެލްތު މިނިސްޓްރީ ކުރީގެ މިނިސްޓަރު އަބްދުﷲ ނާޒިމް އިބްރާހިމް\nހުޅުމާލޭ ހޮސްޕިޓަލުން އެމްއާރުއައި ހިދުމަތް ދޭން ފަށަނީ\nކެންސަރު ފަރުވާގެ ހިދުމަތް ހުއްޓައެއް ނުލަން: އާސަންދަ


ކޯވިޑް-19 : ހަ މަހަށްފަހު އަނބުރާ ފައިސާ ދައްކާ ފުރަތަމަ6މަސްދުވަހު ދައްކަންޖެހޭނީ %20 މަދުކޮށް - ބީއެމްއެލް ކޯވިޑް-19 : ހަ މަހަށްފަހު އަނބުރާ ފައިސާ ދައްކާ ފުރަތަމަ6މަސްދުވަހު ދައްކަންޖެހޭނީ %20 މަދުކޮށް - ބީއެމްއެލް\nކޯވިޑް-19 : ހަ މަހަށްފަހު އަނބުރާ ފައިސާ ދައްކާ ފުރަތަމަ6މަސްދުވަހު ދައްކަންޖެހޭނީ %20 މަދުކޮށް - ބީއެމްއެލް\nބީއެމްއެލްއިން ލޯން ނަގާފައިވާ ފަރާތްތަކަށް ފައިސާ ދެއްކުން ފަސްކޮށްދީފައިވާ މުއްދަތަށްފަހު ލޯނު އަނބުރާ ދައްކާ ފުރަތަމަ6މަސްދުވަހު ދައްކަންޖެހޭނީ ފައިސާގެ 20 އިންސައްތަ މަދުންކަމަށް އެ ބޭންކުން ބުނެފިއެވެ.\nނެޝަނަލް އެމަރޖެންސީ އޮޕަރޭޝަން ސެންޓަރގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ބީއެމްއެލްގެ ސްޕޯކްސް ޕަރސަން މުހައްމަދު ސަޢީދު ވިދާޅުވީ ލޯނުތައް ފަސްކޮށްދިނުމަށް އެދި ހުށައެޅުމުގެ ފުރުޞަތު މާދަމާ ހުޅުވާލާނެކަމަށެވެ. އަދި ސެޕްޓެމްބަރުމަހުގެ ނިޔަލަށް ފަސްކުރުމަށް އެދި ހުށަހެޅޭނެ ކަމަށް އޭނާ ވިދާޅުވިއެވެ.\nސަޢީދު ވިދާޅުވީ ބީއެމްއެލް އިން ލޯނު ނަގާފައިވާ މީހުންގެ އަދަދު 55000އަށް އަރަކަމަށާއި މި ހުރިހާ ފަރާތްތަކަށްވެސް އެ ލުއިކަން ލިބޭނެ ކަމަށެވެ. ލޯނު ފައިސާ ފަސްކޮށްދެނީ ހަމައެކަނި އެ ބޭންކުން ނޫންކަމަށާއި މިކަން ކުރުމަށް ނިންމާފައިވަނީވެސް ބައިނަލްއަޤްވާމީ ބޭންކްތަކަށް ބެލުމަށްފަހުގައިކަމަށްވެސް އޭނާ ވިދާޅުވިއެވެ.\n"ފުރަތަމަ6މަސް ދުވަހު ބޭންކަށް އެއްވެސް ފައިސާއެއް ލޯނަކަށް ދައްކާކަށް ނުޖެހޭނެ، ވަރަށް ގިނަ ބޭފުޅުންގެ ސުވާލު ކުރި މާޗް މަހުގެ ޕޭމަންޓާ ދޭތެރޭ. އަޅުގަނޑުމެން އެ ފައިސާ ރީޕޭ ކޮށްދޭނަން. ދެވަނަ ހަ މަސް ދުވަހު ދައްކަން ޖެހޭނީ %20 މަދުކޮށް" ސަޢީދު ވިދާޅުވިއެވެ.\nބީއެމްއެލްއިން ބުނީ އެބޭންކުން ކޮންމެ ނިންމުމެއް ނިންމާއިރުވެސް ރައްޔިތުންނަށް ފަސޭހަ ގޮތްތައް ފަހިކޮށްދިނުމަށް ވިސްނާ ކަމަށެވެ. ބީއެމްއެލް އިން ނަގާފައިވާ ލޯންތަކުގެ ތެރޭގައި ޕާސަނަލް ލޯނުތަކާއި، ވިޔަފާރީގެ ލޯނުތަކާއި، ގެދޮރު ހެދުމަށް ނަގާފައިވާ ލޯނުތައްވެސް ހިމެނެއެވެ.\nބީއެމްއެލްއިން ވަނީ އެ ބޭންކުން ނަގާފައިވާ ލޯނުތަކަށް އިތުރު އިންޓަރެސްޓް ނުލާ ފައިސާ ދެއްކުން6މަސްދުވަހަށް ފަސްކުރުމަށް ނިންމާފައެވެ.\nއިމްޕޯޓް އެކްސްޕޯޓުން ދައުލަތަށް ލިބުނު އާމްދަނީ %23 އިތުރުވެއްޖެ


Aladdin, Lion King, Little Mermaid: Hollywood ga eki nasluge...\nއަލާދީން، ލަޔަން ކިންގ، ލިޓްލް މަރމެޑް: ހޮލީވުޑްގައި އެކި ނަސްލުގެ ތަރިންނަށް ފުރުސަތު ލިބި، ވިދަނީ!\nހޮލީވުޑްގައި ނަސްލީ ތަފާތު ކުރުން އުޅޭ ވާހަކައަކީ އާ ވާހަކަތަކެއް ނޫން\nހޮލީވުޑްގެ ޕްރޮޑިއުސަރުން އެހެން ނަސްލުތަކުގެ މީހުން ލައިގެން ފިލްމުތައް ތައްޔާރުކުރުމަށް ފަސްޖެހެނީ އެފަދަ ފިލްމްތައް ބޮކްސް އޮފީހުގައި ކާމިޔާބު ނުވާނެތީކަމަށް ބުނެފައިވޭ\nއެކި ނަސްލު ނަސްލުގެ ކުދިން "ރެޕްރެޒެންޓް" ކުރާނެ، ނުވަތަ ރޯލް މޮޑެލުންނަށް ބަލާނެ ތަރިން ތިބުން މުހިއްމު\nކ. މާލެ | 8 ޖުލައި 2019 | ހޯމަ 06:24 | 1,927\n"އަލާދީން" ފިލްމްގެ ތަރިން: މޭނާ މަސްއޫދު އާއި ނައޯމީ ސްކޮޓް - ޑިޒްނީ\nހޮލީވުޑްގައި ނަސްލީ ތަފާތު ކުރުން އުޅޭ ވާހަކައަކީ އާ ވާހަކަތަކެއް ނޫނެވެ. މި ވާހަކަތައް ދެކެވޭތާ އެތަކެއް އަހަރު ވެފައިވާއިރު، މިހާރު ކޮންމެ ވެސް ވަރެއްގެ ބަދަލުތަކެއް ވަނީ ފެންނަން ފަށާފައެވެ.\nމީގެ ތިން އަހަރު ކުރިން، 2016 ވަނަ އަހަރުގެ އެކަޑަމީ އެވޯޑްސް ނުވަތަ އޮސްކާސްއާ ދިމާކޮށް ހޮލީވުޑްގައި ކުރިއަށްދާ ނަސްލީ ތަފާތު ކުރުމާ ދެކޮޅަށް ތަރިންތަކެއް ވަނީ ކެމްޕޭނެއް ފަށާފައެވެ.#އޮސްކާސްސޯވައިޓްގެ ނަމުގައި ކުރިއަށް ދިޔަ މި ކެމްޕޭންގައި އެކި ނަސްލުގެ ތަރިން ބައިވެރިވެފައިވެއެވެ.\nމި ކެމްޕޭންގެ ކާމިޔާބުކަން ޖެހިގެން އައި އަހަރުތަކުގައި ފެނިގެންދިޔައެވެ. އެގޮތުން، އަހަރަކަށް ފަހު އަހަރެއް، އޮސްކާއާއި އެހެނިހެން އެވޯޑްތަކަށް ނޮމިނޭޓްވާ ތަފާތު ނަސްލުގެ ފަންނާނުން އިތުރުވިއެވެ.\n"ބްލެކް ޕެންތަރ" އާއި "ކްރޭޒީ ރިޗް އޭޝިއަންސް"ގެ ބައެއް ތަރިން. ފޮޓޯ: ޓްވިޓަރ\nހޮލީވުޑްގެ ޕްރޮޑިއުސަރުން އެހެން ނަސްލުތަކުގެ މީހުން ލައިގެން ފިލްމުތައް ތައްޔާރު ކުރުމަށް ފަސްޖެހެނީ އެފަދަ ފިލްމްތައް ބޮކްސް އޮފީހުގައި ކާމިޔާބު ނުވާނެ ކަމަށް ބުނެއެވެ. ނަމަވެސް، މިއީ ހަގީގަތެއް ނޫންކަން މިދިޔަ އަހަރު ހާމަވެގެން ދިޔައެވެ.\nއެ ގޮތުން، ކަޅު ނަސްލުގެ ކާސްޓަކާ އެކު 2018 ވަނަ އަހަރު ރިލީޒް ކުރި "ބްލެކް ޕެންތަރ"ގެ ކާމިޔާބީ ފާހަގަ ކޮށްލެވެއެވެ.\n"ބްލެކް ޕެންތަރ"ގެ މައި ރޯލްތަކުން ފެންނަ ތަރިންނަކީ ކަޅު ނަސްލުގެ ފަންނާނުންނަށް ވާއިރު، 1.347 ބިލިއަން ޑޮލަރުގެ މި ފިލްމު ވެގެން ދިޔައީ އެންމެ ބޮޑު ކާމިޔާބީއެއް ހޯދި ސުޕަރހީރޯ ފިލްމަށެވެ. އަދި މިހާތަނަށް ރިލީޒްކޮށްފައިވާ ހުރިހާ ފިލްމަކަށް ބަލާއިރު، އެންމެ ބޮޑު އާމްދަނީއެއް ލިބިފައިވާ ފިލްމްތަކުގެ ތެރެއިން ނުވަ ވަނަ ފިލްމެވެ.\nމިދިޔަ އަހަރު އޮގަސްޓް މަހު ރިލީޒްކުރި އެހެން ފިލްމްތަކަށް ބަލާއިރު، "ކްރޭޒީ ރިޒް އޭޝިއަންސް"ވެސް ފާހަގަ ކުރެވެއެވެ. މި ފިލްމަކީ އޭޝިއާ ނަސްލަށް ނިސްބަތްވާ އެކްޓަރުން ލީޑު ކާސްޓަށް ލައިގެން ތައްޔާރު ކޮށްފައިވާ ފިލްމެކެވެ. 30 މިލިއަން ޑޮލަރު ހަރަދުކޮށްގެން ތައްޔާރު ކުރި މި ފިލްމަށް 238.5 މިލިއަން ޑޮލަރުގެ އާމްދަނީއެއް ވަނީ ލިބިފައެވެ. އަދި މި ފިލްމް ވެގެން ދިޔައީ ވޭތުވެ ދިޔަ 10 އަހަރު ތެރޭ ރިލީޒް ކުރެވުނު ހުރިހާ ރޮމް-ކޮމްތަކުގެ ތެރެއިން އެންމެ ބޮޑު ކާމިޔާބީއެއް ލިބުނު ފިލްމަށެވެ. އަދި މިހާތަނަށް ނެރެފައިވާ ހުރިހާ ރޮމް-ކޮމްއަށް އަޅާބަލާއިރު، އެންމެ ބޮޑު އާމްދަނީއެއް ލިބިފައިވާ ފިލްމްތަކުގެ ތެރެއިން "ކްރޭޒީ ރިޗް އޭޝިއަންސް" ވަނީ ހަ ވަނައިގައެވެ.\nއެހެންކަމުން، ތަފާތު ނަސްލުގެ ތަރިން ލައިގެން ތައްޔާރު ކުރާ ފިލްމްތައް ވެސް ކާމިޔާބުވާނެކަން ހޮލީވުޑްގެ ޕްރޮޑިއުސަރުންނަށް އެނގިގެން ދިޔައެވެ.\nމީގެ ކުރިން ފިލްމެއްގެ ކާސްޓެއް ނަގާއިރު، ވާހަކައިގައި ކޮންމެ ގޮތަކަށް ސިފަކޮށްފައިވީ ނަމަވެސް މައި ރޯލްތަކުން ފެނިގެންދަނީ ދޮން ނަސްލުގެ މީހުންކަން ފާހަގަކުރެވެއެވެ. މިސާލަކަށް ބަލާނަމަ، 2010 ވަނަ އަހަރު ރިލީޒް ކުރި "ޕްރިންސް އޮފް ޕަރޝިއާ" ގައި މައި ރޯލުން މެދު އިރުމަތީ ހިސާބުގެ މީހެއް ފެންނަން ޖެހުނު ނަމަވެސް، މައި ރޯލަށް ނަގާފައިވަނީ އެމެރިކާގެ ދޮން ނަސްލުގެ ތަރިއެއްކަމަށްވާ ޖޭކް ޖިލަންހޯލްއެވެ.\nހަމަ އެ އަހަރު ރިލީޒް ކުރި "އެވެޓަރ: ދަ ލާސްޓް އެއާބެންޑަރ"އަކީ ވެސް މިފަދަ މިސާލެކެވެ. އެނިމޭއަކަށް ތައްޔާރު ކުރި މި ފިލްމްގެ ކާސްޓިންގ މައްސަލައިގެ ސަބަބުން ހަތަރު ފިލްމް ނެރެން ނިންމާފައިވީ ނަމަވެސް، އިތުރު ފިލްމެއް ރިލީޒްކޮށްފައެއް ނުވެއެވެ.\nދެ ހާސް ތޭރައިގައި ރިލީޒް ކުރި "ދަ ލޯން ރޭންޖަރ"ގައި ނޭޓިވް އެމެރިކަންއެއްގެ ރޯލަށް ޖޯނީ ޑެޕް ކާސްޓް ކުރުމަކީ އެ ފިލްމް ނާކާމިޔާބު ވުމަށް ދިމާވި އެއް ސަބަބުކަމަށް ގިނަ ފަރާތްތައް ދެކެއެވެ.\nއަދި 2015 ވަނަ އަހަރުވެސް ހަމަ މިފަދަ ކަންތައް ފެނިގެން ދިޔައެވެ. އެގޮތުން، އެ އަހަރު ރިލީޒް ކުރި "އަލޯހާ"ގައި ހަވާއީ އާއި ޗައިނާއަށް ނިސްބަތްވާ މީހެއްގެ ރޯލަށް އެމާ ސްޓޯން ހަމަޖެހުމުން ގިނަ ފަރާތްތަކެއް ފާޑު ކިޔުން އަމާޒުވިއެވެ.\nނަމަވެސް، މިހާރު މި ފެންނަނީ ތަފާތު މަންޒަރެކެވެ.\nމި އަހަރު ރިލީޒް ކުރި "އަލާދީން" ފިލްމަކީ އެ ތަފާތުތައް ދައްކާލި އެއް ފިލްމެވެ. މި ފިލްމްގެ ކާސްޓިންއަށް ގިނަ ބައެއްގެ ތައުރީފް ލިބުނެވެ. އަދި ކްރިޓިކްސް ކިތަންމެ ފާޑު ކީނަމަވެސް، ބޮކްސް އޮފީހުގައި "އަލާދީން" ވަރަށް ކާމިޔާބެވެ.\nމި ފިލްމުގައި 'އަލާދީން'ގެ ރޯލުން ފެންނަނީ މިސްރަށް ނިސްބަތްވާ މޭނާ މަސްއޫދުއެވެ. އަންހެން ލީޑް'ޖޭޒްމިން'ގެ ރޯލުން ގުޖްރާތަށް ނިސްބަތްވާ އިނގިރޭސިވިލާތަށް އުފަން ނައޯމީ ސްކޮޓް ފެންނަ އިރު، އޭނާގެ ބައްޕަ "ސުލްތާން"ގެ ރޯލް ކުޅެފައިވަނީ އިރާނަށް ނިސްބަތްވާ ނަވީދު ނެގަންބަންއެވެ. 'ޖަފާރ'ގެ ރޯލުން ފެންނަނީ ޓިއުނީޝިއާ-ނެދަރލެންޑްސްއަށް ނިސްބަތްވާ މަރްވާން ކެންޒާރީއެވެ. މީގެ އިތުރުން، "ޖީނީ"ގެ ރޯލުން ފެންނަނީ އެމެރިކާގެ ކަޅު ނަސްލުގެ ތަރިއެއްކަމަށްވާ ވިލް ސްމިތުއެވެ.\nދެން މި އަހަރު ރިލީޒް ކުރަން ހަމަޖެހިފައިވާ ފިލްމްތައް ތެރޭގައި، އެނިމޭޓެޑް ފިލްމެއްކަމަށްވާ"ދަ ލަޔަން ކިންގް" ފާހަގަކުރެވެއެވެ. މީގެއިން ތަރިންގެ އަޑުތައް އެކަނި އިވުނު ނަމަވެސް، އެފްރިކާގެ މަންޒަރުތައް ފެންނަ މި ފިލްމްގެ ކާސްޓްގައި ގިނައީ ކަޅު ނަސްލުގެ ފަންނާނުންނެވެ. އޭގެ ތެރޭގައި، ބިޔޯންސޭ، ޑޮނަލްޑް ގްލޯވަރ، ޖޭމްސް އަރލް ޖޯންސް، ކީގަން މައިކަލް ކެލީ، އެރިކް އަންޑްރޭ، އަލްފްރޭ ވުޑްވަރޑް އަދި ފްލޮރެންސް ކަސުމްބާ ހިނެއެވެ.\nދެކުނު އޭޝިއާގެ ރެޕްރެޒެންޓޭޝަން\nމިންޑީ ކޭލިންގއާ އެކު ތައްޔާރު ކުރާ ފިލްމާ ގުޅިގެން ޕްރިޔަންކާ ޗޯޕްރާގެ އިންސްޓަގްރާމް ޕޯސްޓް.\nހަގީގަތަށް ބުނާނަމަ، މީގެ ކުރިން އޭޝިއާއަށް ނިސްބަތްވާ ތަރިންގެ ގޮތުގައި ގިނައިން ފެންނަނީ މެދު އިރުމަތީ އޭޝިއާއަށް ނިސްބަތްވާ ފަރާތްތަކެވެ. ދެކުނު އޭޝިއާގެ ރިޕްރެޒެންޓޭޝަން ވަރަށް މަދެވެ.\nނަމަވެސް، މި އަހަރު މިކަމަށް ވެސް ކުރިއެރުމެއް ވަނީ ލިބިފައެވެ. "ކްރޭޒީ ރިޗް އޭޝިއަންސް"އާ އެއްފަދައިން، ދެކުނު އޭޝިއާގެ ބޮޑު ކާސްޓެއްގެ ފިލްމެއް ތައްޔާރު ކުރުމުގެ މަސައްކަތް މިހާރު ދަނީ ކުރިއަށެވެ.\nއެމެރިކާގެ އެންމެ ކާމިޔާބު އެއް ޕްރޮޑަކްޝަން ކުންފުނިކަމަށްވާ "ޔުނިވަރސަލް ޕިކްޗަރސް" އިން ގަނެފައިވާ މި ސްކްރީން-ޕްލޭ އަކީ އިންޑިއާގެ ކައިވެންޏެއް ފެނިގެންދާނެ ކޮމެޑީއެކެވެ. މިއީ ބޮލީވުޑްގެ ތަރި ޕްރިޔަންކާ ޗޯޕްރާ އާއި އިންޑިއާއަށް ނިސްބަތްވާ އެމެރިކާ ކޮމީޑިއަން އަދި ޓީވީ ތަރިއެއްކަމަށްވާ މިންޑީ ކޭލިންގެ ޕްރޮޖެކްޓެކެވެ.\nމި ޕްރޮޖެކްޓް އިއުލާން ކުރަމުން ޕްރިޔަންކާ ބުނެފައިވަނީ "ދެ އަންހެނުން، އެ މީހުންގެ ވާހަކަ އެ މީހުން ބޭނުންވާ ގޮތަށް ގެނެސްދޭން ހުއްދަ ލިބިއްޖެ"ކަމަށެވެ.\nލިޓްލް މަރމެޑް - އެކި ނަސްލުގެ ފަންނާނުންގެ އެންމެ ބޮޑު ކާމިޔާބީ\n"ލިޓްލް މަރމެޑް" ގެ ރޯލުން ފެނިގެންދާނީ ހޭލީ ބެއިލީ. ފޮޓޯ: ގޫގްލް\nމިހާރު ޑިޒްނީން ތައްޔާރު ވަނީ "ދަ ލިޓްލް މަރމެޑް"ގެ ލައިވް އެކްޝަން ފިލްމެއް ތައްޔާރު ކުރުމަށެވެ. އެހެންކަމުން، މި ފިލްމަގައި "އަލާދީން" ފަދައިން އަސްލު ތަރިން ފެނިގެން ދާނެއެވެ.\nއެގޮތުން، މި ހަފްތާގައި ރިޕޯޓް ކުރެވުނު ގޮތުގައި އެ ފިލްމްގައި 'އޭރިއަލް' ގެ ރޯލުން ފެނިގެންދާނީ ކަޅު ނަސްލުގެ ކުއްޖެކެވެ. 19 އަހަރުގެ ކްލޯއީ ބޭލީއަށް މި ރޯލް ލިބިފައިވާކަން މިހާރު ހާމަކޮށްފައިވާ އިރު، މީގެ ސަބަބުން ފިލްމްގެ އެހެން ރޯލުތަކަށް ވެސް ތަފާތު އަންނާނެއެވެ. މިސާލަކަށް ބުނާނަމަ، 'އޭރިއަލް'ގެ މައިންބަފައިންގެ ރޯލުންވެސް ދެން ފެނިގެންދާނީ ކަޅު ނަސްލުގެ ތަރިންކަމަށް ބެލެވެއެވެ.\nމިފަދަ ކަންކަމަކީ ކުރިއެރުންކަމަށް ނުދެކޭ ފަރާތްތައް ވެސް އުޅެއެވެ. އެގޮތުން، ޓްވިޓަރގައި ހިޔާލު ފާޅުކުރާ ބައެއް ފަރާތަތްކުން ދެކޭ ގޮތުގައި އެފަދަ ކަންކަން "އަސްލު އޮތް ގޮތަށް ބާއްވަން ޖެހެ"އެވެ. މިއަށް ރައްދު ދޭ ފަރާތްތައް ބުނޭ ގޮތުގައި، ޑިޒްނީގެ ކާޓޫންތަކަކީ ހުރިހާ ނަސްލެއްގެ ކުދިންވެސް ލޯބި ކުރާ އެއްޗެއްކަމަށާއި، އެކި ނަސްލު ނަސްލުގެ ކުދިން "ރެޕްރެޒެންޓް" ކުރާނެ ނުވަތަ "ރޯލް މޮޑެލުންނަށް ބާލާނެ، އެ ކުދިންނާ ވައްތަރު ތަރިން" ތިބުން މުހިއްމެވެ.


masthuvaaa thekthi there kurumai eyge viyafaari kuraa meehunnah miharu onna uqoobaathahvure harrukashi uqoobaatheh kanda alhai thanfeezu kurumaki kommehen beynun kameh | Atoll News\nމަސްތުވާތަކެތި އެތެރެކުމާއިއޭގެ ވިޔަފާރިކުރާ މީހުންނަށް މިހާރު އޮންނަ ޢުޤޫބާތަށްވުރެ ހަރުކަށި ޢުޤޫބާތެއް ކަނޑައަޅައި، ތަންފީޒު ކުރަމަކީ ކޮންމެހެން ބޭނުންކަމެއް – ޚުޠުބާ\nޝާއިޢުކުރީ: atollnewsadmin ސެޕްޓެމްބަރ 17, 2021, 13:03\nމިއަދުގެ ހުކުރު ޚުޠުބާގައި މަސްތުވާތަކެތީގެ ހުރި ނުރައްކަލާ އެކަމުން ލިބޭ ގެއްލުމުގެ ވާހަކަ ބަޔާންކޮށްފަައިވެއެވެ. އެގޮތުން އިސްލާމްދީނުގައި މަސްތުވާ ހުރިހާ ބާވަތެއް ޙަރާމް ކުރައްވާފައިވަނީ އެއިން ލިބޭ ގެއްލުމުން މުޖުތަމަޢާއި އަފުރާދުން ސަލާމަތް ކޮށްދިނުމަށް ކަމަށް ބަޔާންކޮށްދެއްވަމުން ރަސޫލާ صلى الله عليه وسلم ގެ ޙަދީޘެއް ގެންނަވާފައިވެއެވެ.\nކީރިތި ރަސޫލާ صلى الله عليه وسلم ގެ ޙަދީޘް ފުޅު ކުރައްވާފައި ވެއެވެ.\nكُلُّ مُسْكِرٍ خَمْرٌ، وَ كُلُّ مُسْكِرٍ حَرامٌ ( رواه مسلم)\nމާނައީ: “މަސްތުވާ ކޮންމެ އެއްޗަކީ ރަލެކެވެ. އަދި މަސްތުވާ ކޮންމެ އެއްޗަކީ ޙަރާމް އެއްޗެކެވެ.”\nމީގެ އިތުރުންވެސް މިއަދު އަޅުގަނޑުމެންގެ މި ކުޑަކުޑަ މުޖުތަމަޢުގައި، މަސްތުވާތަކެތތީގެ ޝިކާރައަކަށް ވެފައިވާ މީހަކު ނުވަތަ ޒުވާނަކު ނެތް ޢާއިލާއެއް މަދުކަން ފާހަގަ ކުރެއްވިއެވެ. މަސްތުވާ ތަކެތީގެ ވިޔަފާރި ﷲާޅުކަން ބޮޑުގޮތެއްގައި ކުރަމުންދާކަމީ ފެންނަން އޮތް ޙަޤީޤަތެއްކަމާއި މައިންބަފައިންނާއި، އަނބިދަރިންގެ ކަރުނަ ފޮހެދީ ކާއެތިކޮޅު ފޯރުކޮށްދޭންޖެހޭ އަތްތަކުން ކާއެތިކޮޅަށް ހޭދަކުަން އޮންނަ ލާރިކޮޅު އަންދައި އަޅިއަށް ހަދާލައި، ހިފާގެންގުޅޭ ސާމާނުން ފެށިގެން ހަރުމުދާތައް ވިއްކާ ހުސްކުރަނީ ވެސް މިކަމުގެ ޝިކާރައަކަށްވެފައިވާ މީހުންކަން ފާހަގަ ކުރެއްވިއެވެ. އަދި އަނބި ދަރިން ޙިމާޔަތް ކުރަންޖެހޭ އަތްތަކުން އެބައިމީހުންނަށް އަނިޔާއާއި ގޯނާ ކުރުމުގައި ޙައްދުފަހަނައަޅާފައިވާ ކަން ވެސް މިއަދުގެ ހުކުރު ޚުޠުބާގައި ފާހަގަ ކުރެއްވިއެވެ.\nފައިސާގެ ދަހިވެތިކަމުގައި ޖީލުތައް ބަރުބާދު ކުރަމުންދާ މީހުނަށް ޢިޝާރާތް ކުރައްވާ ގޮވާލާފައިވަނީ ﷲއަށް ބިރުވެތިވާންވީ ވަޤުތު އަދި ވެސް ނާންނަނީހެއްޔެވެ. މިއަދު ތިބާގެ އަތުގައި ވަޤުތީ އުފާވެރިކަމެއް ފެނުނުކަމުގައި ވިޔަސް، ﷲއަށް ތައުބާ ނުވެހުރެ މަރުވެއްޖެނަމަ، ތިބާއާ ކުރިމަތތިވާނެ ކަންތައްތަކާ މެދު ފުންކޮށްވިސްނާށެވެ. މާދަމާ ﷲގެ ޙަޟްރަތުގައި ތިބާއާމެދު ޝަކުވާ ދަންނަވާނެ ކިތައް ކިތައް މަޢުޞުމު ދަރިން ދުނިމަތީގައި ތިބާގެ ސަބަބުން ބިކަ ވެފައި ވޭހެއްޔެވެ. ﷲގެ ޙަޟްރަތުގައި މިއަޅާ މިވަބާގެ ޝިކާރައަކަށް ހެދީ މިވެނި މީހެކޭ، ބުނެ ޝަކުވާ ދަންނަވާނެ ކިތައްކިތައް ޒުވާނުނގެ ޙަޔާތް ތިބާގެ އަތުން ބަރުބާދު ވެގެން ގޮސްފައިވޭ ހެއްޔެވެ.\nމަސްތުވާ ތކެތީގެ ވިޔަފާރި ކުރާ މީހުންނަށްވެސް ފިލާވަޅެއް މިއަދުގެ ހުކުރު ޚުޠުބާގައި ވެއެވެ. އެއީ އެ ވިޔާރި އެއްގެ މައްޗަށް އެމީހުންގެ މުޅި ޙަޔާތް ބިނާކޮށް ހޯދާ ލާރި އަކީ ޙަރާމް އެއްޗެއްކަމާއި އެފަދަ ފަރާތްތަކުން އެމީހުންގެ އެންމެ ލޯބިވާ އަނބިދަރިންނަށް ކާން ދޭ އެއްޗަކީ ކަނޑައެޅިގެން އަލިފާން ކަމުގައި ހަނދާން ކޮށްދީފައިވެއެވެ.\nނިންމާލަމުން މި ރާއްޖޭގައިވެސް މަސްތުވާތަކެތި އެތެރެކުރާ މީހުންނާއި އޭގެ ވިޔަފާރިކުރާ މީހުންނަށް މިހާރު އޮންނަ ޢުޤޫބާތަށްވުރެ ހަރުކަށި ޢުޤޫބާތެއް ކަނޑައަޅައި، ތަންފީޒު ކުރަމަކީ ކޮންމެހެން ބޭނުންކަމެއްކަން ވެސް ފާހަގަ ކުރެއްވިއެވެ.


Bridge ge 67% massakai nimijje | Mihaaru\nބްރިޖުގެ 67 ޕަސެންޓު މަސައްކަތް ނިމިއްޖެ\n14 ނޮވެމްބަރ 2017 - 19:12 28 comments\nމާލެ އާއި ހުޅުލެއާ ދެމެދު އަޅާ ބްރިޖުގެ 67 ޕަސެންޓު މަސައްކަތް ނިމިފައިވާ ކަމަށް އެ މަސައްކަތް ކުރަމުން އަންނަ ޗައިނާގެ ސީސީސީސީން މިއަދު ބުނެފި އެވެ.\nބޮޑުތަކުރުފާނު މަގު، އުސްފަސްގަނޑުގައި ހުންނަ ސީސީސީސީ ކުންފުނީގެ އޮފީސް ކޮމްޕްލެކްސްގައި ނޫސްވެރިންނާ ބައްދަލުކުރައްވައި ޕްރޮޖެކްޓް އެގްޒެކްޓިވް މެނޭޖަރު މރ. ލިން ވިދާޅުވީ ބްރިޖުގެ މައި ތަނބުތަކުގެ ކޮންކްރީޓް މަސައްކަތް އެއްކޮށް ނިމިފައިވާ ކަމަށެވެ.\nމީގެއިތުރުން މެއިން ބްރިޖްގެ ޕެއާ ފައުންޑޭޝަން މަސައްކަތާއި އެޕްރޯޗް ބްރިޖްގެ ޕެއާ ފައުންޑޭޝަން ނިންމައި، އެޕްރޯޗް ބްރިޖްގެ ޕައިލް ކޮންސްޓްރަކްޝަންގެ މަސައްކަތް ނިމިފައިވާ ކަމަށް އޭނާ ވިދާޅުވި އެވެ.\nބްރިޖުގެ މަސައްކަތުގައި ޗައިނާގެ ސީސީސީސީ ކުންފުނީގެ މީހުން އުޅެނީ. - ފޮޓޯ: މިހާރު\nބްރިޖުގެ ސުޕަ ސްޓްރަކްޗާ އަށް ބޭނުންވާ އައިބީމްތައް ނުވަތަ ކޮންކްރީޓް ބޮޑެތި ބެރިތަކުގެ މަސައްކަތުގެ ބޮޑު ބައެއް ވެސް ނިމިފައިވާ ކަމަށް ލިން ވިދާޅުވި އެވެ. އަދި ބެރިތަކުގެ މަސައްކަތް އެއްކޮށް ނިންމާލެވޭނެ ކަމަށް ލަފާ ކުރެވެނީ އަންނަ މާޗު މަހުގެ ތެރޭގައި ކަމަށް ވެސް އޭނާ ވިދާޅުވި އެވެ.\nބްރިޖުގެ މެދުގައިި ހުންނަ އެންމެ އުސް ތިން ތަނބުގެ ބޮޑު ބައި ވަނީ ނިމިފަ އެވެ. އަދި ނޮވެމްބަރު މަހުގެ ފަހުކޮޅު ތިން ތަނބު އެއްކޮށް ނިންމުމުގެ މަސައްކަތް ކުރާނެ ކަމަށް ލިން ވިދާޅުވި އެވެ. ލިން ވިދާޅުވި ގޮތުގައި ބްރިޖާ ގުޅޭ ހުރިހާ ކަމެއް އޮތީ "އަންޑަ ކޮންޓްރޯލް" ގަ އެވެ. އަދި ބްރިޖުގެ ހުރިހާ ކަމެއް ކުރިއަށް ދަނީ ވަރަށް "ސްމޫތު" ކޮށް ކަމަށް ވެސް އޭނާ ވިދާޅުވި އެވެ.\nބެރިތައް ނިމުމުން، ޑެކު އަޅައި، ޗައިނާގައި މިހާރު ތައްޔާރުކުރަމުން އަންނަ ސުޕަ ސްޓްރަކްޗާ ގެނެސް އަތުރާލާނީ އެވެ. ބްރިޖުގެ ބައެއްގެ ގޮތުގައި ހިމެނޭ ބޮކްސް ގާޑާ ބީމްތައް ހެދުމުގެ މަސައްކަތް ކުރަމުން އަންނަ ކަމަށާއި އަންނަ ޖެނުއަރީ މަހުގެ ފަހުކޮޅު ބީމްތައް ރާއްޖެ ގެނެވޭނެ ކަމަށް އޭނާ ވިދާޅުވި އެވެ.\n"މިހާރު ކުރަނީ މަސައްކަތަކީ ބްރިޖުގެ ސުޕަ ސްޓްރަކްޗާ ނިންމުމުގެ މަސައްކަތް،" ލިން ވިދާޅުވި އެވެ.\n"އަހަރުމެންގެ ގާބިލްކަން އެބަހުރި މި ބްރިޖުގެ ހުރިހާ މަސައްކަތެއް ކަނޑައެޅިފައިވާ ތާރީހުގައި ނިންމުމުގެ،"\nބްރިޖުގެ ސުޕަސްޓްރަކްޗާ އަންނަ މެއި މަހުގެ ތެރޭގައި ނިމެނޭ އެވެ. ޗައިނާ އާއި ރާއްޖޭގެ ސަރުކާރުން އެއްބަސްވެފައިވާ ގޮތަށް ބްރިޖުގެ ކަންކަން ކުރިއަށް ދާއިރު، ޝެޑިއުލަށް ވުރެން މާ އަވަހަށް ސީސީސީސީން މަސައްކަތް ނިންމޭނެ އެވެ. ދެ ގައުމުން އެއްބަސްވެފައި އޮތީ އަންނަ ސެޕްޓެމްބަރު މަހަށް މަސައްކަތް ނިންމާށެވެ. އެކަމަކު، ދިވެހި ސަރުކާރުން ބުނެފައިވަނީ އަންނަ ޖުލައި 26 ގައި ބްރިޖު ހުޅުވާނެ ކަމަށެވެ.\nބްރިޖުގެ ބޮޑު ބައެއް ފުރިހަމަވެފައި އޮތް ކަމަށް ސީސީސީސީ އިން ބުނިއިރު، ލިން ވިދާޅުވީ ބްރިޖުގެ ދެކޮޅު ގުޅުވައިދޭ މަގުގެ ކަންކަން ވެސް ކުރިއަށްދާ ކަމަށެވެ. އެގޮތުން އެ ދެ މަގުގައި އުޅަނދުތައް ދުއްވާއިރު، ޓްރެފިކް ޖޭމް ނުވާނެ ގޮތެއް ބަލައި މަޝްވަރާ ކުރަމުން އަންނަ ކަމަށް ލިން ވިދާޅުވި އެވެ.\nބްރިޖުގެ ފަހުގެ މަސައްކަތްތައް ނޫސްވެރިންނަށް ދައްކާލަން މަސައްކަތް ކުރި ނަމަވެސް، މޫސުން ގޯސްވުމުގެ ސަބަބުން އެކަން ވަނީ ކާމިޔާބުވާ ގޮތް ނުވެފަ އެވެ. ހައުސިން މިނިސްޓްރީން ބުނި ގޮތުގައި ނޫސްވެރިންނާ އެކު ބާއްވަން މަސައްކަތް ކުރި ބްރިޖު ޓުއާ އެހެން ދުވަހަކަށް ވަނީ ފަސް ކުރެވިފަ އެވެ.\nއިތުރު ލިޔުންތައް ޗައިނާ ހައުސިން މިނިސްޓްރީ ރާއްޖެ-ޗައިނާ ސިނަމާލެ ބްރިޖު\n4 weeks ago 190


Diamorphine Traffic Kuri Massalaigai Huvadhu Atholhuge Meehakah Umurudhuvahuge Jalu Hukumeh ޑައިމޯފިން ޓްރެފިކް ކުރި މައްސަލައިގައި ހުވަދު އަތޮޅުގެ މީހަކަށް އުމުރުދުވަހުގެ ޖަލު ހުކުމެއް – Huvadhoo News Diamorphine Traffic Kuri Massalaigai Huvadhu Atholhuge Meehakah Umurudhuvahuge Jalu Hukumeh Huvadhoo News\nޑައިމޯފިން ޓްރެފިކް ކުރި މައްސަލައިގައި ހުވަދު އަތޮޅުގެ މީހަކަށް އުމުރުދުވަހުގެ ޖަލު ހުކުމެއް\nމަސްތުވާތަކެތި ކަމަށްވާ ޑައިމޯފިން ޓްރެފިކް ކުރި މައްސަލައިގައި ގއ.ކޮލަމާފުށީ މީހަކު އުމުރަށް ޖަލަށްލުމާއެކު 100.000 ރުފިޔާގެ ޖޫރީމާނާއެއް ދައުލަތަށް ދައްކަން ކްރިމިނަލް ކޯޓުން ހުކުމްކޮށްފިއެވެ.\n2012 ވަނަ އަހަރު ޑިސެމްބަރ މަހު 12 ވަނަ ދުވަހު ގއ.ކޮލަމާފުށީ/ އޮޅުގިނަގެ މުހައްމަދު އަޝްވިން ސައިކަލެއްގެ ފަހަތު ޝީޓުގައި އިނދެގެން ދަނިކޮށް ފުލުހުންވަނީ އެމީހުން ހުއްޓުވައި ޗެކްކޮށްފައެވެ.\nމަސްތުވާތަކެތި ޓްރެފިކް ކުރާކަމުގެ މައުލޫމާތު ފުލުހުންނަށް ލިބުމާއިގުޅިގެން އެމީހުން ހުއްޓުވައި އެމީހުން ފުލުހުންގެ ބެލުމުގެ ދަށަށް ގެންދަން އުޅުނު ވަގުތު މުހައްމަދު އަޝްވީނު ކަނާތު މުށުތެރެއިން މ.ހަލީމުގޭ ފުރާޅު މައްޗަށް އެއްލާލި ކަޅުކުލައިގެ އެއްޗެއްގައި 19.8195 ގްރާމް ޑައިމޯފިން ހުރިކަމަށާއި އެތަކެތީގެ ތަހުލީލީ ރިޕޯޓުން ދައްކާތީ މަސްތުވާތަކެއްޗާ ބެހޭ ގާނޫނުގެ ދަށުން ޑައިމޯފިން ޓްރެފިކް ކުރުމުގެ ކުށުގެ ދައުވާކުރާކަމަށް ފުލުހުންވަނީ ހާމަކޮށްފައެވެ.\nއެހެންނަވެސް އަޝްވިން ވަނީ އެދައުވާއަށް އިންކާރުކޮށްފައެވެ. އެހެންކަމުން މިމައްސަލައިގައި އަޝްވިން އާ އެކީ ހައްޔަރުކުރި ދެވަނަ ފަރާތަށްވެސް ވަނީ ހެކި ހުށަހެޅުމުގެ ފުރުސަތުދީފައެވެ. އަޝްވިންގެ މައްޗަށް ޑައިމޯފިން ޓްރފިކް ކުރުމުގެ ކުށް ސާބިތުވެފައިވަނީ ދައުލަތުން ހުށަހެޅި ހަތް ހެކީގެ މައްޗަށް ބިނާކޮށްފައެވެ. އެގޮތުން މުހައްމަދު އަޝްވީން މަސްތުވާތަކެތި ވިޔަފާރި ކުރާ ކަމަށް ރިޕޯޓު ލިބުމާއި ގުޅިގެން އޮޕަރޭޝަންގައި ހަރަކާތްތެރި ވި ފުލުހުންގެ ހެކިބަސް ހިމެނިގެންދިޔައެވެ.\nފުލުހުންގެ ހެކިބަހުން މުހައްމަދު އަޝްވީން މަސްތުވާތަކެތި ކަމަށް ބެލެވޭ އެއްޗެއް މ. ހަލީމުގެ ފުރާޅު މައްޗަށް އެއްލާލިކަން ވަނީ ސާބިތުކުރެވިފައެވެ. ނަމަވެސް އަޝްވިންގެ ފަރާތުން އެއްވެސް ހެއްކެއް ދިފާއުގައި ހުށަހަޅާފައިނުވެއެވެ.\nއެހެންކަމުން ކްރިމިނަލް ކޯޓުންވަނީ އަޝްވިންގެ މައްޗަށް އުމުރުދުވަހުގެ ޖަލު ހުކުމަކާއެކު ބޮޑު އަދަދަކުން ޖޫރިމަނާއެއް ކޮށްފައެވެ.


ނަސްރުﷲ އިން ޑިންގީގެ ބައެއް، ކަނޑު އަޑިން ފެނިއްޖެ – Dhen.mv\nJanuary 7, 2020 - 12:08 pm\nބ. އަނގަފަރު ކައިރީގައި މިދިޔަ ހުކުރު ދުވަހުގެ ރޭ ހިނގި ކަނޑުމަތީގެ އެކްސިޑެންޓުގައި ގެއްލިގެން ހޯދާ ނަސްރުﷲ އަބްދުﷲ އިން ޑިންގީގެ ބައެއް ކަނޑު އަޑިން މިއަދު ހެނދުނު ފެނިފައިވާ ކަމަށް އެމްއެންޑީއެފުން ބުނެފި އެވެ.\nއެމްއެންޑީއެފުން ބުނީ ޑިންގީ ފެނުނީ މިއަދު 10:45 އެހާކަށްހާއިރު ބ. ދޮންފަނާ އަނގަފަރާ ދެމެދު ކަނޑުގެ ސަރަހައްދުގެ 40 މީޓަރު އަޑިންނެވެ. އަދި ޑިންގީ މިއަދު މެންދުރުފަހު ނެގުމަށް މަސައްކަތް ކުރަމުންދާކަމުގައި ޑައިވަރުންގެ ފަރާތުން މައުލޫމާތު ލިބިފައިވެއެވެ.\n"އަދި ޑިންގީގެ އިންޖީނުގެ މަތިގަނޑު ޑައިވަރުން ނަގާފައިވޭ، އެއީ އިންޖީނުގެ މަތިގަނޑަކީ ޑިންގީ އަށް ނިސްބަތްވާ ތަކެތި ދޯ ދަނީ ބަލަމުން،" އެމްއެންޑީއެފްގެ ތަރުޖަމާން މޭޖާ އިބްރާހިމް އާޒިމް ވިދާޅުވި އެވެ.\nޑިންގީ ފެނިފައިވަނީ މީގެ ދެދުވަސް ކުރިން ޑިންގީގައި ހުރި ބައެއް މަސްވެރިކަމުގެ އާލާތްތައްވެސް ފެނުނު ހިސާބުންނެވެ. އަދި ޑިންގީގައި ގެންޅުނު އެއްލާ ބައްތި (ނެވިގޭޝަން ލައިޓް) ވެސް ފެނިފައި ހަމަ އެސަރަހައްދުންނެވެ.


20 aharah fahu Imran football kulhun huttaalaaiffi - vNews.mv\nގޯލްކީޕަރު އިމްރާން މުހައްމަދު ---\n20 އަހަރަށް ފަހު އިމްރާން ފުޓްބޯޅަ ކުޅުން ހުއްޓާލައިފި\nއިސްމާޢީލް ޝާހު (ކުޑަ ޝާހު) Male' | 01 November 2019, 14:53\nދިވެހިރާއްޖޭގައި އުފެދުނު އެންމެ މޮޅު އެއް ގޯލްކީޕަރު އިމްރާން މުހައްމަދު 20 އަހަރަށްފަހު ފުޓްބޯޅަ ކުޅުން ހުއްޓާލަން ނިންމައިފި އެވެ.\nގައުމީ ފުޓްބޯޅަ ޓީމަށް 17 އަހަރު ކުޅެދިނުމަށް ފަހު 2016 ގައުމީ ޓީމުން ރިޓަޔާކުރި އިމްރާން، އޭގެ ފަހުންވެސް ވަނީ ކްލަބު ލެވެލްގައި ރަނގަޅު ކުޅުމެއް ދައްކާފައެވެ. މި ސީޒަނުގައި ޓީސީ ސްޕޯޓްސް ކްލަބުން އިމްރާން ފެނިގެންދިޔައިރު، މުސާރައިގެ މައްސަލައިގައި ދެ ފަރާތް ވާހަކަދެއްކުމަށްފަހު ސެޕްޓެމްބަރު މަހުގެ ތެރޭގައި އޭނާ ވަނީ އެއްބަސްވުން އުވާލާފައެވެ.\nރިޓަޔާ ކުރަން ނިންމުމަށްފަހު އިމްރާން ބުނީ ރިޓަޔާ ކުރަން މިއީ އެންމެ ރަނގަޅު ވަގުތު ކަމަށާއި، ގޯލްކީޕަރުންގެ ގޮތުގައި ޒުވާން ހުނަރުވެރިން ނުކުންނާނެ ކަމަށް އުންމީދުކުރާ ކަމަށެވެ. އަދި އޭނާގެ ހެޔޮއެދުންތައް އަބަދުވެސް ވާނީ ދިވެހި ފުޓްބޯޅަ އާއިލާއާ އެކު ކަމަށްވެސް ވަނީ ބުނެފައެވެ.\nކްލަބު އީގަލްސް އިން ކެރިއަރު ފެށި އިމްރާން ވަނީ ވިކްޓަރީ ސްޕޯޓްސް ކްލަބު، ނިއުރޭޑިއަންޓް ސްޕޯޓްސް ކްލަބު، ވީބީ އައްޑޫ އެފްސީ، މާޒިޔާ ސްޕޯޓްސް އެންޑް ރެކްރިއޭޝަން އަދި ޓީސީ ސްޕޯޓްސް ކްލަބަށްވެސް ކުޅެފައެވެ.\nވިކްޓްރީއާ އާއި ނިއުރޭޑިއަންޓާއެކު ގައުމީ ތަށި އިމްރާން މިލްކުކުރިއިރު، ނިއުރޭޑިއަންޓުން 2013 ވަނަ އަހަރު ރާއްޖޭގެ ފުޓްބޯޅަ ސީޒަނުގެ ހުރިހާ މެޗަކުން މޮޅުވެ ހުރިހާ މުބާރާތެއް ކާމިޔާބުކުރިއިރު، އެޓީމުގެ ގޯލު ބެލެހެއްޓީވެސް އިމްރާނެވެ.\nގައުމީ ޓީމުގެ ގޯލް 17 އަހަރު އިމްރާން ބެލެހެއްޓިއިރު، އޭނާގެ އެންމެ ބޮޑު ކާމިޔާބަކީ 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބުކުރުމެވެ.\nދާދި ފަހުން އިމްރާން ވަނީ ކުޅިވަރުގެ ދާއިރާއިން، ކުޅިވަރު ކުޅުމާއި މީހުން ތަމްރީނު ކުރުމުގެ ރޮނގުން ހިތްވަރު ދިނުމުގެ ގައުމީ އިނާމުވެސް ހާސިލުކޮށްފައެވެ.\nއިމްރާން މުހައްމަދު ކުޅިވަރު


MTCC Ge MD akah Seenu Maradhoo Feydhoo Shaahu Hamajassavaifi\nއެމްޓީސީސީގެ އެމްޑީއަކަށް ސ. މަރަދޫފޭދޫ ޝާހު ...\nނައިބު ރައީސް ފައިސަލް ނަސީމް ހުޅުމީދުއަށް ...\nއެމްޓީސީސީގެ އެމްޑީއަކަށް ސ. މަރަދޫފޭދޫ ޝާހު ހަމަޖައްސަވައިފި\nސަރުކާރު ހިންގާ ކޯލިޝަންގައި ހިމެނޭ ޖުމްހޫރީ ޕާޓީގެ ކައުންސިލް މެންބަރެއްގެ ގޮތުގައި ހިމެނިވަޑައިގަންނަވާ ސ. މަރަދޫފޭދޫ ބަގީޗާގޭ ހަސަން ޝާހް ހަސަން އެމްޓީސީސީގެ މެނޭޖިން ޑިރެކްޓަރެއްގެ މަގާމަށް ހަމަޖައްސަވައިފިއެވެ.\nސަރުކާރުގެ ކުންފުނިތައް ބަލަހައްޓާ، ޕްރައިވެޓައިޒޭޝަން ބޯޑުގެ ރައީސް މުހައްމަދު ނިޒާރު މިއަދު ކުރެއްވި ޓްވީޓެއްގައި ވިދާޅުވީ، ސަރުކާރުގެ ލަފާގެ މަތީން އެމްޓީސީސީގެ އެމްޑީކަމަށް ސ. މަރަދޫފޭދޫ ބަގީޗާގޭ ހަސަން ޝާހް މިއަދު އައްޔަން ކުރައްވާފައިވާ ކަމަށެވެ.\nހަސަން ޝާހުވަނީ ކުރީގެ ރައީސް މުހައްމަދު ވަހީދުގެ ސަރުކާރުގައި އެމްޕީއެލްގެ ޗެއާމަން ކަމާއި ކުރީގެ ރައީސް އަބްދުﷲ ޔާމީންގެ ސަރުކާރުގައި އެންވަޔަރަމަންޓް މިނިސްޓްރީގެ ސްޓޭޓް މިނިސްޓަރުކަންވެސް ކުރައްވައިފައެވެ.\nކޮންގްރެސް ނުބޭއްވޭނެކަމަށް ފީފާއިން ބުނެފި\nމިމަހުގެ 15ވަނަ ދުވަހު ވިކްޓްރީ ސްޕޯޓްސް ކުލަބްއިން އިސްވެ އޮވެ ބާއްވަން މަސައްކަތް ކުރި ކޮންގްރެސް ނުބޭއްވޭނެކަމަށް ފީފާއިން ...


Maruvi Nora ge aailaa in beynun vanee massala alun balan | Mihaaru\nނޯރާ ގެއްލިފައި ވަނީ އޮގަސްޓް4ވަނަ ދުވަހު. --ފޮޓޯ:ޕީއޭ މީޑިއާ\nމަރުވި ނޯރާގެ އާއިލާއިން ބޭނުން ވަނީ މައްސަލަ އަލުން ބަލަން\n14 ޖެނުއަރީ 2020 - 11:43\nވެރިރަށް ކުއާލަ ލަމްޕޫރުގެ ދެކުން 39 މޭލު ދުރުގައި އޮންނަ ޑުސުން ރިސޯޓުން ނޯރާ ގެއްލުނީ، އެ ރިސޯޓަށް ދިޔަތާ އެއް ދުވަސް ފަހުން، މި މިދިޔަ އޮގަސްޓް މަހު4ވަނަ ދުވަހު އެވެ. އެ ކުއްޖާގެ ހަށިގަނޑު ފެނުނީ ޑުސުންއާ އެއް މޭލު (ދެ ކިލޯ މީޓަރު) ދުރުން ޖަންގަލީގެ ތެރޭންނެވެ.\nމެލޭޝިއާގެ ކަމާބެހޭ ފަރާތްތަކުން ދާދި ފަހުން ބުނެފައި ވަނީ ނޯރާގެ މަރުގެ ތަހުގީގު ނިންމާލާފައިވާ ކަމަށެވެ. ނަމަވެސް ނޯރާގެ މަންމަ ބުނީ އެ މީހުންގެ ދަރިފުޅުގެ ޕޯސްޓް-މޯޓަމް ރިޕޯޓް ވެސް ލިބިފައި ނުވާ ކަމަށާއި އެހެންވެ ތަހުގީގު ނިންމާލައިގެން ނުވާނެ ކަމަށެވެ. އެ މީހުންނަށް މިހާތަނަށް ދިން މައުލޫމާތަކީ ނޯރާގެ މަރާ ގުޅޭ މެޑިކަލް ސަބަބުތައް ކަމަށް ބުންޏެވެ. ނަމަވެސް އެ ކުއްޖާ ހުރި ރިސޯޓުން ދުރު ހިސާބަކަށް ދިޔަ ގޮތުގެ އެއްވެސް މައުލޫމާތެއް އާއިލާ އަށް ނުދޭ ކަމަށް ބުންޏެވެ.\nނޯރާގެ މަންމަ ވާހަކަ ދައްކަނީ: ނޯރާ އަކީ އެކަނި ތަނަކަށް ދެވޭނެ ކުއްޖެއް ނޫން ކަމަށް ބުނި. --ފޮޓޯ:ރޯޔަލް މެލޭޝިއަން ޕޮލިސް\nމެލޭޝިއާ ފުލުހުން ކުރިން ބުނެފައި ވަނީ ނޯރާ މަރުވީ ބަނޑުހައިހޫނުކަމުގައި ކަމަށާއި އޭނާ އަށް ޖިސްމާނީ އަނިޔާއެއް ދީފައި ނެތް ކަމަށެވެ.\nނޯރާގެ މަންމަ ބުނީ އެއީ އަމިއްލަ އަށް އެއްވެސް ތަނަކަށް ދެވޭނެ ކުއްޖެއް ނޫން ކަމަށެވެ. އެހެންވެ އެ މީހުން އަދިވެސް ގަބޫލް ކުރަނީ ނޯރާ ވަގަށް ނެގީ ކަމަށެވެ.\nނޯރާގެ ބައްޕަ ބުނީ މެލޭޝިއާ އިން އެ މައްސަލައިގެ ތަހުގީގު އަލުން ފެށުމަށް، ޑިޕްލޮމެޓިކް ގޮތުން ޕްރެޝަރު ކުރާނެ ކަމަށެވެ. އެ ގޮތުން އިނގިރޭސި ވިލާތް، އަޔަލޭންޑް އަދި ފްރާންސް މެދުވެރިކޮށް، އެ މައްސަލަ އަލުން ބެލުމަށް މެލޭޝިއާގެ ކަމާބެހޭ ފަރާތްތަކުގައި އެދޭނެ ކަމަށް ބުންޏެވެ.\nނޯރާގެ މައިންބަފައިންނަކީ ފްރެންޗް-އައިރިޝް ބައެއް ނަމަވެސް އެ މީހުން ލަންޑަނުގައި ދިރިއުޅޭތާ 20 އަހަރުވެއްޖެ އެވެ.\nއިތުރު ލިޔުންތައް މެލޭޝިއާ އިގިރޭސިވިލާތް


Juyal hoadhan Jinah2faharah moodah fummali, lolah feni gehli dhiyaee! | ThePress\nލޯންޗަށް ރާޅެއްއަރާ ހިނގި ހާދިސާގައި ނިޔާވި ނާޙިދާ އޭނާގެ ފިރިމީހާ ޖިނާހުއާއެކު\nމާލެއިން ވ. އަތޮޅަށް ދަތުރު ކުރަމުން ދިޔަ "ޑްރީމް ސްޕީޑް 2" ލޯންޗު ދިޔައީ ފުލިދޫ ކަނޑަށް ނިކުންނާށެވެ. އެ ކަނޑަކީ ކޮންކަހަލަ ކަނޑެއްކަން އިނގޭ ހެއްޔެވެ؟ ރާއްޖެއާ ބެހޭ ގޮތުން މަޝްހޫރު ސައްޔާހެއް ކަމުގައި ފްރާންސްއާ ޕިރާޑު ލިޔުއްވާފައި ވަނީ އެ ކަނޑަކީ ރާއްޖެތެރޭގެ އެހެން ހުރިހާ ކަނޑަކަށް ވުރެ ކުލަ ގަދަ މާއަނދިރި ކަނޑެކެވެ. ފެންއެއްޗެއް ކެކޭފަދައިން އަބަދުވެސް އެ ކަނޑު ކެކޭއިރު، އެ ކަނޑަށް ބަލާލި ކޮންމެ މީހަކުވެސް ބިރުގަންނާނެ ކަމަށެވެ.\nއެ ލޯންޗަށް ސަން ޝިޔާމް އޮޅުވެލި ރިސޯޓު ކައިރިން ރާޅެއް އަރާ ހިނގި ހާދިސާގައި ކަނޑަށް ވެއްޓި ގެއްލުނު4އަހަރު ކުއްޖާ އަދިވެސް ފެނިފައި ނުވާއިރު އެ ކުއްޖާ ހޯދަން އެ ވަގުތު2ފަހަރު މަތިން ބައްޕަ ޖިނާހު މޫދަށް ފުންމާލިއެވެ.\nނަން ނުޖެހުމަށް ސަރުތުކޮށް އެ ލޯންޗުން އިއްޔެ ދަތުރުކުރި މީހަކު "ދަ ޕްރެސް" އަށް މައުލޫމާތު ދެމުން ބުނީ އެރި ރާޅާ ވިއްސައިގެން ދިޔައީ 33އ ގެ މަރިޔަމް ނާހިދާއާއި އުމުރުން 4އ ގެ ދަރިފުޅު ޖުޔަލް ޖިނާހުގެ އިތުރުން ރާޅު އައި ވަގުތު ކޮޅަށް ތެދުވި ފިރިހެނެއް ކަމަށެވެ.\nއެ ވަގުތު ކަންވީ ގޮތް ކިޔައިދެމުން އެ މީހާ އިތުރަށް ބުނީ ސަން ސިޔާމް އޮޅުވެލި ރިސޯޓު ކައިރިން ކަނޑު ގަދަވެ ރާޅު ބޮޑުވެ ވައި ބާރުވެ ލޯންޗަށް ހިފަހައްޓާލެވޭ ވަރު ނުވެ އުޅެނިކޮށް، ލޯންޗުގެ ހަލް ފަޅައިގެން ދިޔަ ކަހަލަ އިހުސާސަކާ އެކު އިތުރަށް ކުރިއަށް ދާން ނުކެރި ކައްޕި ލޯންޗް އަނބުރާލީ ކ. ގުރައިދުއަށް ވަނުމަށް ކަމަށެވެ. އެހެންނަމަވެސް އަނބުރާލި ލޯންޗުގެ ބިއްލޫރިގަނޑު ތަޅައިގެން ދިޔުމާއި ޖެހި ބޮޑު ރާޅާއެކު ލޯންޗު އެއްފަރާތަށް އަރިވެ، ފަހަތު ސަތަރިގަނޑު ފަޅައިގެންގޮސް ދަތުރުކުރި3މީހަކު ކަނޑަށް ވެއްޓުނީ ކަމަށެވެ.\nވ. އޮޅުވެލި ރިސޯޓުކައިރިން ކަނޑުމަތިން ލޯންޗު ބަންދުން ޖަހާލި ހާދިސާގައި ގެއްލުނު ޖައިޝް ޖިނާހު\nދެން ކަންތައް ހިނގައި ދިޔަ ގޮތް ކިޔައިދެމުން އެ މީހާ ބުނީ ރާޅު ޖެހުމާއެކު ކައްޕި ދެ ފަހަރެއްގެ މަތިން ކޯސްޓްގާޑަށް ގުޅަން މަސައްކަތް ކުރި ކަމަށާއި އެހެންނަމަވެސް ކައްޕީގެ އަޑު ސާފުކޮށް ކޯސްޓުގާޑަށް ލިބިފައި ނުވާތީ ލޯންޗުގެ ވެރިމީހާ މެދުވެރިކޮށް އެ މައުލޫމާތު ކޯސްޓުގާޑަށް ހިއްސާކުރީ ކަމަށެވެ.\nކަނޑަށް ވެއްޓުނު ނާހިދާ އެންމެ ފަހު ވަގުތަށްވެސް ދަރިފުޅު ސަލާމަތް ކުރެވޭތޯ ވަރަށް މަސައްކަތް ކުރި ކަމަށާއި ވެއްޓުމާއެކު ދަރިފުޅު ގަޔާލާ ބޮނޑިކޮށްލައިގެން އޭނާ އޮތީ ލޯންޗުގެ އެއްޗެއްގައި ހިފަހައްޓައިގެން ކަމަށް ވެސް ލޯންޗުން ދަތުރު ކުރި މީހަކު ކިޔައިދިނެވެ. އަދި ވެއްޓުނު ފިިރިހެން މީހާ އަތުން ޖަހާލަ ޖަހާލަ ފެންމަތީގައި އޮތް ކަމަށްވެސް އޭނާ ބުންޏެވެ. އެ މީހާ އިތުރަށް ބުނީ ވެއްޓުނު ފިރިހެން މީހާ ލޯންޗުން ވަލެއް ބާލައިގެން ލޯންޗަށް އެރުވި ކަމަށާއި ކައްޕި މަސައްކަތް ކުރަމުން ދިޔައީ ޕަންޕް ޖައްސައިގެން ލޮނުގަނޑު ހިނދޭތޯ ކަމަށެވެ.\nނާހިދާ ސަލާމަތް ކުރުމަށް ފިރިމީހާ ޖިނާހުވެސް އެވަގުތު ފުންމާލި ކަމަށާއި އެވަގުތު ނާހިދާގެ އަތުން ދަރިފުޅު ދޫވި ކަމަށް އޭނާ ކިޔައިދިނެވެ. އަދި ނާޙިދާ ލޯންޗަށް އެރުމަށް ފަހު ދަރިފުޅު ބަލާ ޖިނާހު ފުންމާލި ވަގުތު ރާޅު ބޮޑުކަމާއި އޮޔެ ގަދަކަމުން ޖިނާހުއަށް ދަރިފުޅު ގެއްލުނީ ކަމަށްވެސް އޭނާ ކިޔައިދިނެވެ. އަދި ލޯންޗުގައި ތިބި ބައެއް މީހުންނަށް އެވަގުތުވެސް ޖުޔަލް ފެނުނު ކަމަށާއި ޖިނާހު އަށް ދެއްކި ނަމަވެސް ޖިނާހު އަށް ނުފެނި އެ ކުއްޖާ ގެއްލުނީ ކަމަށްވެސް އޭނާ ކިޔައިދިނެވެ. އޭރު ލޯންޗަށް އެރުވި ނާހިދާއަށް ސީޕީއާރް ދެމުން ދިޔަ ކަމަށާއި އެހެންނަމަވެސް އޭނާގެ ފުރާނަ ސަލާމަތް ނުކުރެވުނު ކަމަށް އޭނާ ކިޔައިދިނެވެ.\nޖުޔަލް ނުފެނި، އެހެންނަމަވެސް ލޯންޗުން ލޮނުގަނޑު ހިނދުމުން ގުރައިދޫއަށް ދާން ނައްޓާލިވަގުތު ޖުޔަލް އަނެއްކާވެސް ފެނިފައިވާ ކަމަށާއި ޖިނާހު ދަރިފުޅު ބަލާ ފޭބި ހިސާބުން އަނެއްކާވެސް އެކުއްޖާ ގެއްލިފައިވާ ކަމަށް އެ މީހާ ވަނީ ކިޔައިދީފައެވެ. ޖުޔަލް އަދިވެސް ފެނިފައި ނުވާއިރު އެމްއެންޑީއެފުން ވަނީ އެކުއްޖާ ފެނިއްޖެނަމަ އަންގަން އެދިފައެވެ. އަދި އެމްއެންޑީއެފުން އެ ކުއްޖާ ފެނޭތޯ އަދިވެސް ދަނީ މަސައްކަތް ކުރަމުންނެވެ.\nނާހިދާގެ ހަށިގަނޑު މިއަދު މާލެ ގެނެސް އަސްރު ނަމާދަށް ފަހު އާސަހަރާގައި ޖަނާޒާ ވަނީ ބާއްވާފައެވެ. އިއްޔެ އެ ލޯންޗުން ފިލްމީ ތަރި އައިޝަތު ރިޝްމީ ރަމީޒު އާއި ފިރިމީހާ އަދި ފިލްމީ ތަރި ރަވީ ފާރޫގު އަދި ދަރިފުޅު އިސްމާއިލް އަޒެއަލް އަޒްމީލް ވެސް ވަނީ ދަތުރުކޮށްފައެވެ.\nއެ މީހާ ކިޔައިދިން ގޮތުގައި ފަޅުވެރިންނާއެކު ޖުމްލަ 14 މީހުން ދަތުރުކުރިއެވެ. އަދި އޭގެ ތެރޭގައި3ކުޑަކުދިން ހިމެނެއެވެ. އެއީ ނާޙިދާގެ ދެ ދަރިންގެ އިތުރުން ރިޝްމީގެ ދަރިފުޅެވެ.\nމީގެ ދެ އަހަރެއް ކުރިން މިދިޔަ 2019 ވަނަ އަހަރު މިފަދަ ހާދިސާއެއް ހިނގާ އެއް އާއިލާއެއްގެ4މެންބަރުން ވަނީ މިދުނިޔެ ދޫކޮށްފައެވެ. އެ ހާދިސާވެސް ހިނގާފައި ވަނީ މިފަދަ މޫސުން ގޯސް ދުވަސްވަރެއްގައި ދަތުރު ކުރަނިކޮށެވެ. މި ހާދިސާވެސް ހިނގާފައި މިވަނީ ކުރިއަށް އޮތް3ދުވަހު މޫސުން ގޯސްވާނެ ކަމަށް ލަފާކޮށް މޫސުމާ ބެހޭ އިދާރާއިން އެލާޓުތައް ނެރެމުން ދަނިކޮށެވެ.\nމިފަދަ ހާދިސާތައް މަދުކުރެވޭނީ ކަމާބެހޭ އިދާރާތަކުން ދޭ އިރުޝާދުތަކަށް ބޯލަބައިގެންނެވެ. އަދި ދަތުރުފަތުރު ކުރުމުގައި އޮންނަ އުސޫލުތަކާ އެއްގޮތަށް އަމަލުކުރުމުންނެވެ.\nހަބަރު ކަނޑުމަތީގެ ހާދިސާ ލޯންޗު ބަންޑުން ޖެހުން\nއަޅެ އެހެން މީހަކު ވެސް އެހީތެރިވެ ދިންނަމަ\nބަލަ ގާނޫނެއް ނެތިގެންތަ މިކަން ކަން ހައްލު ނުވެގެން މިއުޅެނީ؟؟ ގާނޫނު ހަދާފަ ހުރިކަން ކަން ދަނީ ބަރާބަރައް ތަންފީޒު ވަމުން ތަ؟ ބަލަ ތަންފީޒު ކުރާނެ ބަޔަކު މިގައުމުގަ ނެތީގެން މި އުޅެނީ!! ހެދހިފަ ނުވަތަ ހަދާފަ ހުރި ގާނޫނު ތައް ރަނގަޅައް ތަންފީޒު ކުރަން ކެރޭ ވަރުގެ މީހަކުއަދި މިގައުމަކު ވެރިކަމަކަށް ނާރާ! އެހެން ވީމަ ވާ ގޮއިތް މީ......\nޢެކުއްޖާގެ ބައްޕަ ފިޔަވައި ދެމައިން ސަލާމަތް ކުރަން ފުންމާލަން ކެރޭ ވަރު ފިރިހެނެއް ނެތީބާ.ހެޔޮނުވާނެ\nހެލްމެޓް ނާޅާ ބްރިޖަށް ނޭރޭ. ލައިފްޖެކެޓް ނާޅާ ކީއްވެ ކަނޑުމައްޗަށް އެރެންވީ؟؟؟ ލައިފްޖެކެޓް ނާޅާ ދަތުރުކުރާ އުޅަނދުތަކުގެ ކައްޕިންގެ ލައިސަންސް ބާތިލްކޮށްބަލަ ނަހުލާ. ނޫންނަމަ ހެސްކިޔާފަ ކައްޕިއާއި އުޅަނދުގެ ވެރިފަރާތް ބޮޑު އަދަދަކުން ޖޫރިމަނާ ކޮށްބަލަ. ނުކެރޭނެ އެކަކުވެސް ލައިފްޖެކެޓް ނާޅުވާ ދަތުރަށް ފަށާކަށް. ޕާކިން ސްޓިކާ ޖަހައިގެން ލާރި ހޯދުމަށްވުރެ މިގޮތަށް ހޯދުން ރަނގަޅު. އޭރުން އެތައް ފުރާނައެއް ނުރައްކަލުން ސަލާމަތްވެސް ވާނެ. އަޅެ މިޚިޔާލު ދީބަލަ މިނޫހުން ސޭޓުގެ ވައިފްއަށް.\nލައިފް ޖެކެޓް ނެތީބާ ލޯންޗްގަ؟\nގާނޫނު ހަދަން ވެއްޖެ އަސްލުވެސް، ލައިފްޖެކެޓް އަޅަން މަޖުބޫރު ކުރުވަން


Sarukaaraa havaaluvaan sharuthu ebahuri: Hamdhook\nސަރުކާރާ ހަވާލުވާން ޝަރުތުތަކެއް އެބަހުރި: ހަމްދޫކް\nއަބްދުﷲ ހަމްދޫކް: ބޮޑުވަޒީރުކަމާ އަލުން ހަވާލުވެ ވަޑައިތަގުމަށް ޝަރުތުތަކެއް ހުރި ކަމަށް ވިދާޅުވި\nސޫދާންގެ އަސްކަރިއްޔާއިން މިދިޔަ ހަފުތާގައި ގެނައި ބަޣާވާތެއްގައި ވެރިކަމުން ދުރުކޮށްފައިވާ ބޮޑުވަޒީރު، އަބްދުﷲ ހަމްދޫކް އަލުން މަގާމަށް ގެނައުމަށް މަޝްވަރާ ކުރެވެމުން އެބަ ދެ އެވެ. ހަމްދޫކް ވިދާޅުވި ކަމަށް ޚަބަރުތައް ބުނަނީ ބޮޑުވަޒީރުކަމާ އަޅުން ހަވާލުވެ ވަޑައިގެންނެވެން އޮތީ ގައުމު ކުރިން އޮތް ހާލަތަށް ރުޖޫއަ ކުރުމުން ކަމަށެވެ.\nއެއްވެސް ޝަރުތަކާ ނުލައި ސަރުކާރާ ހަވާލުވެ ވަޑައިގެންނެވެން ނެތް ކަމަށް ހަމްދޫކް ވިދާޅުވި ކަމަށް ވެއެވެ. އޭނާގެ ސަރުކާރުގެ ކެބިނެޓް ކުރިން އޮތް ގޮތަށް އޮންނަ ގޮތަށް އަސްކަރިއްޔާއިން އެއްބަސް ނުވާ ނަމަ ބޮޑުވަޒީރުކަމާ މެދު ގޮތެއް ނިންމަވަން ދަތިފުޅު ކަމަށް ހަމްދޫކް ވިދާޅުވި ކަމަށް ޚަބަރުތައް ބުނެ އެވެ.\nއަސްކަރިއްޔާގެ ވެރިޔާ ޖެނެރަލް އަބްދުލް ފައްތާހް އަލް ބުރްހާންގެ އަމުރަށް ގެނައި ބަޣާވާތުގައި ވެރިކަން ވައްޓާލައި ބޮޑުވަޒީރު ގޭބަންދުކޮށް ކެބިނެޓް މިނިސްޓަރުން ވެސް ތިއްބެވީ ސިފައިންގެ ބަންދުގަ އެވެ.\nޖެނެރަލް އަބްދުލް ފައްތާހް އަލް ބުރުހާންއަށް ހީފުޅުވެ ވަޑައިގެންފައި އޮތީ އަސްކަރީ ބަޣާވާތަކުން ވެރިކަން ވައްޓާލައި ގަދަބާރުން ގޮނޑިއަށް ވަޑައިގަތުން ދުނިޔެ ގަބޫލު ކުރާނެ ކަމަށެވެ. އެހެން ނަމަވެސް ކަންހިނގަމުން ދަނީ މުޅިން އިދިކޮޅަށެވެ.\nދުނިޔޭގެ ބާރުގަދަ ގައުމުތަކުން ސޫދާންގެ އަސްކަރިއްޔާއަށް ގޮވާލަމުން ދަނީ ހަމްދޫކުގެ ވެރިކަން ރުޖޫއަ ކުރުމަށެވެ. އެނޫން ގޮތެއްގައި އަސްކަރިއްޔާއަށް އޮތީ ދަތިކުރުންތަކާ ކުރިމަތިލުން ކަމަށެވެ. އަނެއްކޮޅުން މާލީ އިދާރާތަކާއި ބޭނުންކްތަކުން ސޫދާންއަށް ދޭންހުރި އެހީ ވަނީ ހިފަހައްޓާާފަ އެވެ.\nއަސްކަރިއްޔާ އާއި ހަމްދޫކްއާ ދެމެދު ކުރެވުނު މަޝްވަރާތަކުން އެދެވޭ ނަތީޖާއެއް ލިބިފައިވާ ކަމަށް ބައެއް ނޫސް އެޖޭންސީތަކުން ވަނީ ރިޕޯޓްކޮށްފަ އެވެ. އެހެން ނަމަވެސް ހަމްދޫކްއާ ވަރަށް ގާތް މަސްދަރަކުން ބުދަ ދުވަހު ބުނީ އޭނާ އާއި އަސްކަރީ ލީޑަރުންނާ ދެމެދު އެއްވެސް އެއްބަސްވުމަކަށް އާދެވިފައި ނުވާ ކަމަށާއި މަޝްވަރާތައް އަދިވެސް ކުރިއަށްދާ ކަމަށެވެ.\nމެދު އިރުމަތި ސޫދާން ޕޮލިޓިކްސް + ބަޣާވާތް


Lefun: "Baraasilu"ge handhaanthah, Abdulla ge hayaathun | Mihaaru\nމޮޅަދޫ އަބްދުﷲ އަލީ: އޭނާ ވަނީ ދެ ވަނަ ބޮޑު ހަނގުރާމައިގެ ތެރޭގައި އިނގިރޭސިންނަށް މަސައްކަތްކޮށްދީފައި -- ފޮޓޯ: އަބްދުﷲ އައުރާފް/މިހާރު\nހއ. މޮޅަދޫން މޫސާ ލަތީފް\n19 ފެބުރުއަރީ 2017 - 06:16 10 comments\nމި ބޮޑު ރަށުގެ ދެކުނު ކޮޅުގައި އޮންނަ ޒަމާންވީ ގަބުރުސްތާނު ތެރެއިން ގޮސް ވަލުތެރެއަށް ވަންނަ އިރު ފެން ވަޅެއްގެ ނިޝާންތައް ފެނެ އެވެ. ގިނަ ދުވަސް ވުމުން އޭގެ ތެރެއަށް ކުނި އެޅި ފެން ފަށަލައަށް ވުރެ މައްޗަށް ވަޅު ވަނީ ފޮރުވިފަ އެވެ. އޭގެ ޚާއްސަ ކަމެއް، ތާރީޚުގެ ތެރެއަށް ނުވަދެ، އެކަކަށް ވެސް ނޭނގޭނެ އެވެ. އަދި އެ ތާރީޚާ ގުޅިފައިވާ އެންމެ މީހަކު ނޫނީ މި ރަށުގައި މިހާރު ނުވެސް ނެތެވެ. އުމުރުން 80 ގެ އަހަރުތައް ގުނަމުން އަންނަ އަބްދުﷲ އަލީ (ރަށު މީހުން ކިޔާ ގޮތުން ނަމަ ބިލެތްއަބްދުﷲ)ގެ ޒުވާން ދައުރުގެ ބައެއް ހަނދާންތައް ގުޅިފައި ވަނީ އެ ހިސާބުގަނޑާ އެވެ؛ މި ރަށުގެ "ބަރާސިލު" އަވަށެވެ.\nދިވެހި ބަހުގައި "ބަރާސިލު"ގެ އެއް މާނަ އަކީ "ފައިފަލަ ބަލީގެ މީހުން ބައިތިއްބަން ވަކިކޮށްފައިވާ އަވަށެ"ވެ. މިއީ 1950ގެ އަހަރުތަކުގައި ރާއްޖޭގައި ވަރަށް ބާރަށް ފެތުރުނު ފައިލޭރިޔާ ބަލިމީހުން، ރަށުގެ އެހެން މީހުންނާ މުޅިން ވަކިކޮށްފައި، އެތައް އަހަރެއް ވަންދެން، ބޭތިއްބި ތަނަށް ކީ ނަމެވެ. ރާއްޖޭގެ އެންމެ ބޮޑު އެއް ރަށް ކަމަށްވާ މޮޅަދޫގެ 11 މީހުން، އެ ރަށުގެ ވަލު ތެރޭގައި ހެދި "ބަރާސިލު"ގައި، ގިނަ ދުވަސްތަކެއް ވަންދެން ތިބެން ޖެހުނެވެ. އެ އެކަހެރިކަމުން ސަލާމަތްވެ، ރަށުގެ އާންމުންގެ ތެރެއަށް އަލުން އާދެވޭ ގޮތް ވީ، އަބްދުﷲ ބުނާ ގޮތުގައި، ހަތް އަހަރު ފަހުންނެވެ. އޭނާ އަކީ ބަލި ފަސޭހަވެގެން އަވަށަށް ދިއުމުގެ ހުއްދަ ލިބުނު ފުރަތަމަ ބަލިމީހާ އެވެ.\nއާބާދީ ކުޑަ މި ރަށަށް މީގެ 60 އަހަރު ކުރިން، ކުރިމަތިވި ފައިލޭރިޔާގެ ޝިކާރައަކަށް އަބްދުﷲ ވީކަން އެނގުނީ، ގަދަ ހުމެއް އައިސް ފައިގެ ހުޅުތައް ދުޅަވާން ފެށުމުންނެވެ. މުޅި ރާއްޖެ ބިރުގަންނުވާލި ފައިފަލަ ބައްޔާ އެކު އޭނާ އަށް ވެސް ޖެހުނީ މީހުން އުޅޭ ހިސާބާ ދުރަށް ދާށެވެ. އެގޮތުން އެންމެ ފުރަތަމަ ގެންދިޔައީ އަވަށުގެ ދެކުނު ކޮޅަށެވެ. އެކަމަކު އޭރުގެ ބޮޑުވަޒީރު އިބްރާހިމް ފާމުލަދޭރި ކިލެގެފާނު އެ ރަށަށް ކުރެއްވި ދަތުރުފުޅުގައި، ބަލިމީހުން ބައިތިއްބާފައި ތިބީ އަވަށުގައި ކަމަށް ފެނިވަޑައިގަތުމުން ދުރަށް ގެންދަން އަމުރުކުރެއްވީ އެވެ.\n"ފާމުލަދޭރި ކިލެގެފާނު ވެރިންނަށް އެންގެވީ އެ މީހުން މާ ދުރަށް ގެންދާށޭ، އަވަށުގައެއް ނޫންހޭ އެ މީހުން އެތިބީ،" ހަތަރު ކުދިންގެ ބައްޕަ، އޭރުގެ ހަނދާންތައް އާކުރަމުން، ކިޔައިދިނެވެ.\n"ދެން އަހަރެމެން އެކޮޅަށް [ވަލުތެރެއަށް] ދާން ޖެހުނީ."\nމަދިރިން ޖެހޭ ބައްޔެއް ނަމަވެސް އޭރު ރާއްޖޭގެ ހޭލުންތެރިކަން އޮތް ގޮތާއި، ސިއްހީ ޚިދުމަތުގެ ފެންވަރު ދަށްކަމުން، ފައިލޭރިޔާގެ ހުރިހާ ބަލިމީހުން ވެސް ދުވަސްތައް ހޭދަކުރީ ރަށުގެ އެހެން މީހުންނާ އެކަހެރިކޮށެވެ. ކުދިކުދި ރަށްރަށުގެ މީހުން ބައެއް ފަޅުރަށްރަށަށް ވެސް އޭރުގެ ސަރުކާރުން ބަދަލުކުރި އެވެ.\nބޮޑުވަޒީރު ވަޑައިގެން ކުރެއްވި އަމުރާ އެކު މި ރަށުގެ ބައެއް ބަލިމީހުން، އެ މީހުންގެ ގޭގެ އަމިއްލަ އަށް ރޫޅާލައިގެން ގެންގޮސް، ވަލުތެރެ ސާފުކޮށް، "ބަރާސިލު"ގައި އެޅި އެވެ. އޭރު ރަށްފުށުގެ އާންމު ގެތައް ހުންނަނީ ދަނޑި ފަނުންނެވެ. އެހެން ހިސާބަކަށް ނުވަތަ އެހެން ރަށަކަށް ބަދަލުވިޔަސް، ގެ ރޫޅާލައިގެން ގޮސް، އަލުން ރާވާލަނީ އެވެ.\nއަަމިއްލަ ގެ ނެތް ނުވަތަ އެހެން ބަޔަކު އުޅޭތީ ރޫޅާލެވެން ނެތް މީހުންނަށް ރައްޔިތުން ދަނޑިފަނުން ތަނެއް ހަދައިދިނެވެ.\nދެ ކައިވެނި ވެސް ބަރާސީލުގައި\nދިގު މިނުގައި 2.5 ކިލޯމީޓަރު ހުރި މޮޅަދޫގެ ބަރާސިލަށް ހަތް އަންހެނުންނާއި ހަތަރު ފިރިހެނުން ގެންދިޔަ އެވެ. ދެ ޖިންސުގެ މީހުން ތިބެނީ ވެސް "ވަކިކޮށްފައި" ކަމަށް އަބްދުﷲ ބުންޏެވެ. އެކަމަކު ބައެއް ބަލިމީހުންނަކީ މީހުންގެ ފިރިން ނުވަތަ އަނބިން ކަމަށް ވާތީ އެ ބައިވެރިން، ރަށުގެ ވެރިންނަށް ނޭނގި، ބަރާސިލަށް ޒިޔާރަތްކުރުން އޮވެ އެވެ. ރޭގަނޑު ނިދާ ވެސް ހެދި އެވެ.\nއަބްދުﷲ ކައިވެނިކުރީ ފައިލޭރިޔާ ޖެހިގެން ބަރާސިލުގައި ދުވަސްތައް ހޭދަކުރި ދެ އަންހެނަކާ އެވެ. ފުރަތަމަ އަނބިމީހާ ވިހެއުމުގެ ތެރޭގައި މަރުވީ އެވެ. އޭރު މުޅި އަތޮޅަށް މަޝްހޫރު ބޭސްވެރިއެއް ކަމަށްވާ އަދި މޮޅަދޫގެ ވެރިންގެ ތެރޭގައި ހިމެނުނު ފެންނާދޮންމަނިކު ވެސް ފައިލޭރިޔާ ޖެހިގެން ހުރީ ބަރާސިލުގަ އެވެ. އޭނާ ކުރި މަސައްކަތުން ވެސް ދެމައިން ސަލާމަތްކުރެވޭ ގޮތެއް ނުވި އެވެ.\nފައިލޭރިޔާ ޖެހުނު މީހުން އުޅުނީ މި ގަބުރުސްތާނު ކައިރީގައި، މިހާރު ބޯކޮށް ވާހެދިފައި އޮތް ސަރަހައްދެއްގައި\nއަލަތު އަނބިމީހާ މަރުވުމުގެ ހިތާމައާ ކުރިމަތިވިޔަސް، ކައިވެންޏެއް ކޮށްގެން ކުދިން ހޯދަން ކުރި އުއްމީދު ގެއްލުވައެއް ނުލަ އެވެ. އެހެންކަމުން ދެ ވަނަ ކައިވެންޏަކާ ހަމައަށް އަބްދުﷲ ދިޔައީ ވެސް ބަރާސިލުންނެވެ. އޭނާ އަށް ކުދިން ލިބުނީ އެ ކައިވެނިންނެވެ.\nއަބްދުﷲ ބުނި ގޮތުގައި އެކަހެރިކޮށް އުޅުނު ނަމަވެސް ފަންގިވިނުން ފަދަ މަސައްކަތްކޮށްގެން ރަށު ތެރެއިން ކާނެ އެއްޗެހި ކޮންމެވެސް ވަރަކަށް ލިބެ އެވެ. އަދި އިރުވައި މޫސުމުގައި ބާނާ މަސްތައް ހިފައިގެން ބަލި އަނބިން ކައިރިއަށް ގޮސް، ބައެއް މަސްވެރިން، މަސް ކައްކާ ވެސް އުޅުނެވެ. އެހެންކަމުން ބަރާސިލަށް އުފާވެރިކަން އަންނަ ދުވަސްތައް ވެސް އޭނާ އަށް ފެނިފައިވެ އެވެ. ވާހަކަ އާއި ރައިވަރު ފަދަ އެއްޗެހި ކިޔުމުގައި ފަހުން މުޅި އަތޮޅަށް މަޝްހޫރުވި ހުނަރުވެރިޔާ، ބަރާސިލުގައި ވެސް އެތައް ރައިވަރެއް އަމިއްލަ ހަދައި އުޅުނެވެ. އަދި ފެންނާދޮންމަނިކުގެ ޅެންވެރިކަމުގެ ބޭނުން ވެސް އޭނާ ހިފި އެވެ.\nވަކިން އުޅޭތާ ހަތް އަހަރު ވީ ފަހުން އެނބުރި އަވަށަށް ދިއުމުގެ ހުއްދަ ހޯދުމުގެ ޚިޔާލު އެ މީހުންގެ ތެރޭގައި އުފެދުނެވެ. އޭރު އެތަނުގައި ތިބި ބަލި މީހުންގެ ތެރެއިން ދެ އަންހެނަކާއި ފިރިހެނަކު ވަނީ މަރުވެފަ އެވެ. ބާކީ ތިބި މީހުންގެ ދިރިއުޅުމަށް ފަސޭހަ ގޮތެއް ހަދައިދޭން އެދި ފެންނާދޮންމަނިކުގެ ސިޓީއެއް އަތޮޅު އޮފީހަށް ފޮނުވި އެވެ.\n"އަހަރެމެން ސިޓީގައި ލިއުނީ ކައިބޮއި އުޅެނީ ކިހިނެއްހޭ، މަހަށް، ފަރަށް ދެވޭ ގޮތަށް ސަރުކާރުން ހުއްދަ ދޭށޭ،" އަބްދުﷲ ބުންޏެވެ.\n"ދެން ސަރުކާރުން އެންގީ ފައިގައި އުން ހުރިއްޔާ، އާންމު ރައްޔިތަކަށް ހަދާފައި ދޫކޮށްލާށޭ، ބަލި ދާން ޖެހޭ އެންމެ މައްޗަކަށް އެ ދިޔައިއްޔޭ."\nބަރާސީލު ކައިރީގައި އޮންނަ ގަބުރުސްތާނުގެ 360 ޕެނަރޯމާއެއް. -- ފޮޓޯ: އަބްދުﷲ އައުރާފް/މިހާރު\nއަބްދުﷲގެ ފައިގައި އުން ހުރީ ނަގާފަ އެވެ. އެކަމަކު އަވަށަށް ދިއުމުގެ ކުރިން ފެންނާދޮންމަނިކު އެ އުންތައް ކަނޑާލަދިނެވެ. އެއީ ވޭން ގަދަ އެކަމަކު ކުރަން ޖެހުނު ކަމެއްގެ ގޮތުގައި އެ މީހުން ތިބީ ގަބޫލުކޮށްގެންނެވެ.\n"ފެންނާދޮންމަނިކު ވަޅި އަންދާފައި ވަޅި ދޮށްކޮށްގެން ކަފާ ނެގީ. ހަބަރު ހުސްވި ކިތައްމެ ފަހަރަކު،" އަބްދުﷲ ބުންޏެވެ.\nކެލާގައި އިނގިރޭސި ސިފައިންގެ މަސައްކަތުގައި\n"އަތްފައި ކިޔަމަން ނުވާ ވަރަށް" އައި ގަދަ ހުމުގައި ފައިލޭރިޔާގެ ނުރައްކަލާ ކުރިމަތިވުމުގެ ގާތްގަނޑަކަށް އަށެއްކަ އަހަރު ކުރިން އަބްދުﷲ ވަނީ ރާއްޖޭގެ ތާރީޚުގައި ދުށް އެހެން ބޮޑު ކަމެއްގައި ވެސް އަމަލީ ގޮތުން ހަރަކާތްތެރިވެފަ އެވެ؛ ދެ ވަނަ ބޮޑު ހަނގުރާމައިގައި ހއ. ކެލަ އަށް ފޭބި އިނގިރޭސި ސިފައިންނަށް ޚިދުމަތްކުރުމެވެ.\nއޭރު އޭނާގެ އުމުރުން 15 އަހަރެއް ނުވާނެ އެވެ. ދެ ވަނަ ބޮޑު ހަނގުރާމައިގެ ތަދު ދުވަސްވަރެވެ. އިނގިރޭސިން ކެލާ ތުނޑި އަށް ފޭބީ 1943 ގަ އެވެ. އެކަމަކު، ބައެއް ލިއުންތަކުގައި ވާ ގޮތުން، 1934 ގައި އިނގިރޭސިން ވަނީ ކެލާގައި، ވައިގެ މަރުކަޒެއް ގާއިމްކޮށްފަ އެވެ. އެކަމަކު އެތަން އެންމެ ބޮޑަށް ބޭނުންކުރީ ދެ ވަނަ ބޮޑު ހަނގުރާމައިގަ އެވެ.\nއެދުވަސްވަރު ކާޑު ލިބުން ދަތިވެގެން ސަރުކާރުން އޮތީ ހަނޑޫ ކޮންޓްރޯލްކޮށްފަ އެވެ. މީހަކަށް އިރަކަށް ދޫކުރާ ގޮތަށް ހަމަޖެއްސީ ބައި ލާހި ހަނޑުލެވެ. ރަށްރަށުގައި މީހުން އުޅުނީ ވަރަށް ހާލުގަ އެވެ.\nމޮޅަދުއާ 24 ކިލޯމީޓަރު ދުރުގައި އޮންނަ ކެލަޔަށް މަސައްކަތު ދާން އެކި ރަށްރަށުން، އެ ރަށްރަށުގެ އާބާދީގެ ނިސްބަތުން، ކޮންމެ ހަފުތާއަކު ވެސް މީހުން ނެގި އެވެ. އެ މީހުންގެ މަސައްކަތަކަށް އޮންނަނީ އިނގިރޭސި ސިފައިން އަންގާ ކަމެއް ކުރުމެވެ. އޭގެ ތެރޭގައި ބޮޑެތި ބާލިދީއަށް އެމީހުން ބޮޑުކަމުދިއުމުން އެ އެއްޗެހި ސާފުކުރުން ވެސް ހިމެނެ އެވެ.\n"އަވަހާރަގޮނޑި ޖަހާފައި، އެ ގޮނޑި ދޮށަށް ބޮޑެތި ބާލިދީ ލާފައި ސީލަނީ،" އަބްދުﷲ ކިޔައިދިނެވެ.\n"ދެން ފަސް އަޅަނީ އޭގެ މައްޗަށް. ބާލިދީތައް ފުރުނީމާ ތަންޑިޔާ ލާފައި އަހަރެމެން ޖެހޭނީ ތޮށިމައްޗަށް މޫދަށް ގެންގޮސް އުކާލަން. ދަނޑިބުރި ބޭނުންކޮށްގެން ސާފުކޮށްފައި އަނެއްކާ ގެނެސް ބަހައްޓަނީ."\nގާތްގަނޑަކަށް ތިން ކިލޯމީޓަރު ދިގު ކެލާގެ އެއްކޮޅުގައި އިނގިރޭސިން، ދަނޑިފަނުން ގެތައް އަޅައިގެން، ހަތިޔާރާ އެކު ތިބި އިރު، މަތިންދާބޯޓު ފަހަރަށް ތެޔޮ އެޅުމާއި ވާ ކޮށުމާއި ކުނިކެހުމާއި އެއްޗެހި އުފުލުން ފަދަ އެތައް ކަމަކަށް ބޭނުންކުރި ދިވެހި މަސައްކަތު މީހުންނަށް ޚާއްސަ ތަނެއް ހެދީ އެ ހިސާބާ މާ ދުރުގަ އެވެ. އެކި ރަށްރަށުން ގެންދާ މީހުން ނިދާ ހަދާ އަށިތައް ހުންނަނީ ވަކިކޮށްފަ އެވެ. އަދި ކެލާ ރައްޔިތުން އުޅޭ ހިސާބުގަނޑަށް ދިއުން އެ އެންމެންނަށް ވެސް މަނަ އެވެ.\nހއ. ކެލާ: ދެ ވަނަ ބޮޑު ހަނގުރާމައިގައި އިނގިރޭސިން މި ރަށުގައި ވައިގެ މަރުކަޒެއް ގާއިމްކުރި\nތަދު ދުވަސްވަރަކަށް ވުމާ ވެސް އެކު، ދިވެހިން ތިބޭލެއް ނިކަމެތިކަމުން އިނގިރޭސި ސިފައިން އަންގާ ކަމަށް ވަނީ "ކައިގެން، ބަނޑު ފުރައިގެން މަސައްކަތްކުރުމަށެ"ވެ. ކޮންމެ އިރަކަށް މީހަކަށް ހަނޑޫ ނާޅިއެއް ލިބޭނެ ކަމަށް އިނގިރޭސިން ބުނެ އެވެ. އެކަމަކު އަބްދުﷲ ކިޔައިދިން ގޮތުގައި އެ މީހުންނަަށް ލިބެނީ އިރަކަށް ލާއްސެކެވެ. (ނާޅިއަކީ ހަތަރު ލާއްސެވެ.)\nބާކީ އަނެއް ތިން ލާހި ކާޑު ނަގަނީ ދިވެހިންގެ ކަންކަން ބަލަހައްޓަން މާލެ އިން ފޮނުވާފައި ތިބި ދެ މީހުން ކަމަށްވެ އެވެ. އެ މީހުން އެ އެއްޗެހި ސަރުކާރާ ހަވާލުކުރަން މާލެ އަށް ފޮނުވިކަން ނުވަތަ ނޫންކަން، ދިވެހި މަސައްކަތު މީހުންނަކަށް ނޭނގެ އެވެ.\nއެންމެ ގިނައިން ކެލައަށް އައިސް އުޅުނީ ކަނޑަށް ޖައްސާ ބޯޓުފަހަރެވެ. އެއީ އިންޑިއާ ކަނޑުގެ ސަރަހައްދު ބަލަހައްޓަން ބޭނުންކުރި މަތިންދާބޯޓުފަހަރުގެ އެއް މަރުކަޒެވެ. އޭގެ އިތުރުން މުދާ ހިފައިގެން ބޮޑެތި މަނަވަރުފަހަރު ވެސް އެ ސަރަހައްދަށް އަންނަ ކަމަށް އަބްދުﷲ ބުންޏެވެ.\n"އެއްގަމުގައި ދުއްވާ އެއްޗެހި ވެސް ހުރި. އެކަމަކު އަހަރެމެން ނާރުވާ،" އޭނާ ބުންޏެވެ.\n"އަހަރެމެން އެ ހިސާބަށް ގޮސް އައިސް އުޅުނީ ހިނގާފައި. މަސައްކަތް ނިމޭނެ ފަހެއް ޖަހާއިރު، އެވީ ހިނގައިގަންނަން. ދިޔަވަރު ބޮޑަސް، ގޮނޑުދޮށުން ލައިގެން ދަނީ ވެސް، އަންނަނީ ވެސް."\nބަނޑުފުރާނަ މުއްތިކުރެވޭނެ ރަނގަޅު ފުރުސަތެއް އައްޑު އާއި އުތުރުގެ ބައެއް ރަށްރަށުގެ މަދު ބަޔަކަށް ނަމަވެސް ލިބުމަކީ، އެއް ގޮތަކުން އެ ހާލަތަށް ބަލާއިރު ބޮޑު ނިއުމަތެކެވެ. އިނގިރޭސިންނަށް ޚިދުމަތްކޮށްދީގެން ހޯދޭ ކާޑުގެ އެތިކޮޅު، އެތައް ބަޔަކަށް ބެހިގެން ދެ އެވެ.\n"ދެތިން ހަފުތާ ވަންދެން ކާލިއިރު އަހަރެމެންގެ ބަނޑުގައި މަސް ޖަހާލައިފި،" ހިނިގަނޑަކާ އެކު، އަބްދުﷲ ބުނެލި އެވެ.\nއެންމެ މަޖާ ކަމަކަށް ދިމާވީ ދިވެހިން ބަލަހައްޓަން ސަރުކާރުން ފޮނުވާފައި ތިބި ދެ މީހުން ގޮވައިގެން ދުއްވާލި މަތިންދާބޯޓު މޫދަށް ނުޖެއްސިގެން ގޮނޑުދޮށަށް ބީއްސާލުމެވެ. އޭނާ ބުނި ގޮތުގައި ކެލާ މަތިން ބުރު ޖަހާލާފައި މޫދަށް ޖައްސަން އުޅެއުޅެ ޖެއްސޭ ގޮތް ނުވީ އެވެ. އެންމެ ފަހުން "ވެލިގަނޑަށް ބޯޓު އަރުވާލީ" އެވެ.\nއެ ދެ މީހުންނަށް އެކަން ވީ ވަރަށް ބޮޑު ލަދަކަށެވެ. އެހެންވެ ސަރުކާރުގެ ބަޔާނެއްގެ ގޮތަށް އަމުރެއް ލިއެ ހުރިހާ ދިވެހިން އެއްކޮށްފައި އެންގީ، އެ މަތިންދާބޯޓުގައި އެ މީހުން ދިޔަ ވާހަކަ ނުދެއްކުމަށެވެ.\n"އަހަރެމެން ނުދައްކާ ތިބޭނެތަ؟ އެ ވާހަކަ ދެއްކިން،" އެ ހަނދާންތަކާ އެކު މަޖާވެފައި، އަބްދުﷲ ބުންޏެވެ.\nމީގެ ފަސްދޮޅަސް، ހަތްދިހަ އަހަރު ކުރިން ބައެއް ދިވެހިން ތަޖުރިބާކުރި އެތައް ކަމެއް މިހާރު މިދަނީ ނޭނގި ވަޅުލެވެމުންނެވެ. އެކަަމަކު، މިސާލަކަށް މޮޅަދޫ ވަލުތެރޭގައި ހުރި އެ ވަޅުން އަަންގައިދޭ ފަދަ ދިވެހި ތާރީޚާ ގުޅިފައިވާ ހަނދާންތަކުގެ ވާހަކަތައް، އެ ދުވަހެކޭ އެއްގޮތަށް ކިޔައިދޭނެ އަބްދުﷲ ކަހަލަ މީހުން އަދިވެސް މަދުމަދުން ރާއްޖެ އިން ފެނެ އެވެ. މިއީ އާންމުކޮށް އެހެން މީހުންނަށް ލިބިފައި ނެތް ހުނަރެއްގެ ސަބަބުން އެއް ދުވަސްވަރެއްގައި މަޝްހޫރުވެފައި ތިބި މީހުންނެވެ. އެގޮތުން ބިލެތްއަބްދުﷲ އަކީ ވެސް މުޅި އަތޮޅަށް މަޝްހޫރު ވާހަކަ ކިއުންތެރިއެކެވެ. އުމުރުން ދުވަސްވުމުން އިވުމުގައި އުނިކަމެއް މިހާރު ހުއްޓަސް އޭރުގެ ސަފުހާތަކުން ކޮންމެވެސް ވަރެއް ކިޔައިދެވުނީ އެ ހުނަރާ އެކުގަ އެވެ.\nއިތުރު ލިޔުންތައް އައްޑޫ ތާރީހް ހއ. ކެލާ ދެވަނަ ބޮޑުހަނގުރާމަ ހއ. އަތޮޅު މޮޅަދޫ ލެފުން ރާއްޖޭގެ ރަށްތައް


ދޮޅުމަސް ފަހުން އަނެއްކާވެސް ކޮވިޑަށް ފައްސިވާ މީހުންގެ އަދަދު އިތުރުވާން ފަށައިފި | Sandhaanu\nދޮޅުމަސް ފަހުން އަނެއްކާވެސް ކޮވިޑަށް ފައްސިވާ މީހުންގެ އަދަދު އިތުރުވާން ފަށައިފި\nPassengers wear masks to prevent the outbreak ofanew coronavirus atabus station in Kuala Lumpur, Malaysia, January 31, 2020. REUTERS/Lim Huey Teng\nކޮވިޑް-19 އަށް ފައްސިވާ މީހުންގެ އަދަދު ދަށަށް ދަމުން އަންނަތާ ހަތް ހަފްތާ ފަހުން އަނެއްކާވެސް ދުނިޔެ އިން ކޮވިޑް ޖެހޭ މީހުންގެ ޢަދަދުއިތުރުވެއްޖެއެވެ. ދުނިޔޭގައި މިހާތަނަށް 114 މިލިއަނަށްވުރެ ގިނަ މީހުންނަށް ކޮވިޑް ޖެހި 2.5 މިލިއަން މީހުންވަނީ އެ ބަލީގައި މަރުވެފައެވެ.\nދުނިޔޭގެ ޞިއްޙަތު ޖަމުޢިއްޔާ، ޑަބްލިއުއެޗުއޯއިން މީގެ ކުރިން އާންމުކޮށްފައިވާ ތަފާސްހިސާބުތަކުންވަނީ ދުނިޔޭގައި ކޮވިޑް ޖެހޭ މީހުންގެ ޢަދަދު ވިދިވިދިގެން ހަތް ހަފުތާވަންދެން ދަށަށް ގޮސްފައިވާކަމަށް ދައްކާފައެވެ. އެއާއިއެކު ކޮވިޑްގެ ސަބަބުން ދުނިޔެއަށް ކުރިމަތިވެފައިވާ ޙާލަތު ރަނގަޅުވާން ފަށާފައިވާކަމުގެ އުންމީދު އައުވި ނަމަވެސް ބަލިޖެހޭ މީހުންގެ ޢަދަދު އަނެއްކާވެސް އިތުރުވާން ފަށައިފާވާކަމަށް ޑަބްލިއުއެޗުއޯގެ އެންމެ ފަހުގެ ތަފާސްހިސާބުތަކުން ދައްކައެވެ.\nއިތުރުވަމުންދާ އަދަދުތަކާއި ގުޅޭގޮތުން ޑަބްލިއުއެޗުއޯގެ ޑިރެކްޓަރ ޖެނެރަލް ޓެޑްރޮސް އަދަނަމް ގެބްރިއޭސުސް ވިދާޅުވީ ބަލިފެތުރޭ މިންވަރު އިތުރުވުމުން އެކަމާއިމެދު ހިތާމަކުރި ނަމަވެސް އެކަމާއިމެދު ހައިރާން ނުވާކަމަށެވެ. ބަލިފެތުރޭ މިންވަރު އިތުރުވެފައިވާ އެއް ސަބަބަކީ ޤައުމުތަކުން އަޅާފައިވާ ރައްކާތެރިކަމުގެ ފިޔަވަޅުތަކަށް ލުއިދިނުމާއި، ވައިރަހުގެ އެކި ވޭރިއަންޓުތައް ހަލުވިކަމާއިއެކު ދައުރުވަމުން ދިޔުންކަމަށް އޭނާ ވިދާޅުވިއެވެ.\nޑަބްލިއުއެޗުއޯގެ ކޮވިޑާއި ބެހޭ ފަންނީ އިސްވެރިޔާ، މާރިއާ ވޮން ކާޚޮވް ވިދާޅުވީ އެންމެ ފަހުގެ ޢަދަދުތަކަކީ ބަލި ކޮންޓްރޯލްކުރުމުގައި ފަރުވާކުޑަކޮށްފިނަމަ ބަލި ފެތުރޭ މިންވަރު އަލުން އިތުރުވެދާނެކަމުގެ އިންޒާރެއްކަމަށެވެ. އަދި އެގޮތަށް ކަންތައް ވުމަށް ފުރުޞަތު ދެވެން ނެތްކަމަށް އޭނާ ވިދާޅުވިއެވެ.\nކޮވިޑް-19 އިން ދިފާއުވުމަށް މިހާރު ދުނިޔޭގެ ވަރަށް ގިނަ ގައުމުތަކުގައި ވެކްސިން ދެމުން ގެންދާތީ ކުރިއަށް އޮތް ދެތިން މަސް ދުވަހުގެ ތެރޭގައި ބަލި ކޮންޓްރޯލް ކުރެވިދާނެ ކަމަށް ގިނަ ތަޖުރިބާކާރުން އުއްމީދު ކުރެއެވެ. ނަމަވެސް މިހާރު ފެތުރެމުންދާ ވޭރިއަންޓްތަކުގެ ސަބަބުން ހާލަތައް ބޮޑު ބަދަލެއް އަތުވެދާނެ ކަމުގެ ބިރު ވެސް އެބައޮތެވެ.